ישיבת מליאה, כנסת 17, פרוטוקול מספר הישיבה השלושים-ושבע של הכנסת השבע-עשרה, 2006-07-18 00:00

דליה איציק: אדוני השר, חברי חברי הכנסת, הנני מתכבדת לפתוח את ישיבת הכנסת היום, יום שלישי, כ"ב בתמוז, 18 ביולי.

דליה איציק: חברי חברי הכנסת, כמו שהודעתי אתמול בנאומי, הכנסת תתכנס מדי פעם בתיאום עם ראש הממשלה.

דליה איציק: אשר על כן, כלכלו את מעשיכם ואת חופשתכם בתבונה.

דליה איציק: תודה.

רונית תירוש: תהיה התראה?

דליה איציק: תהיה התראה בתקשורת ויהיו טלפונים.

דליה איציק: תביאו את זה בחשבון.

דליה איציק: הכול בהתאם למאורעות, להתפתחויות ולנסיבות.

דליה איציק: ועדות הכנסת תפעלנה כרגיל.

דליה איציק: חברי הכנסת, הסעיף הראשון בסדר-היום: נאומים בני דקה.

דליה איציק: נא להצביע.

דליה איציק: חברי הכנסת, אנחנו מתחילים.

דליה איציק: אדוני המזכיר, נא להגיש לי את הרשימה.

דליה איציק: מי שלא הספיק יכול להירשם, יש לנו זמן.

דליה איציק: חבר הכנסת אלי גבאי, בבקשה, יש לך דקה.

אליהו גבאי: גברתי היושבת-ראש, חברי הכנסת, מדי פעם מתגלה לנו כת שחודרת למערכת החינוך, ולצערי היא מהווה גורם שלילי ומרעילה תלמידים בכל מיני דעות ובכל מיני רעיונות.

אליהו גבאי: מערכת החינוך והפיקוח צריכים לגלות עירנות מרבית כדי לאתר את הכתות שנכנסות, והנה אנחנו רואים כאן שנכנסה הכת הסיינטולוגית למערכת החינוך בקרוב ל-1,500 בתי-ספר.

אליהו גבאי: הם נכנסים בהתחלה בצורות תמימות שבאות לחנך או לתת קו מסוים, ובסופו של דבר הם מהווים גורם שלילי, גורם מזיק, ואסור לנו לתת להם להיכנס.

אליהו גבאי: צריך למצוא את הדרך כדי לחסום בפניהן את הכניסה ולהכין את מערכת החינוך להתנגד להכנסת הכתות האלה למערכת החינוך.

דליה איציק: תודה, אדוני.

דליה איציק: אנחנו עוברים לחבר הכנסת דב חנין.

דליה איציק: אדוני השר, אני מזכירה לך שאם תרצה, אחר כך אתה יכול אפילו להשיב.

דב חנין: תודה רבה, גברתי.

דב חנין: גברתי היושבת-ראש, חברי הכנסת, אתמול דנה הכנסת במלחמה המתנהלת והמתרחשת בלבנון, בצפון ובדרום.

דב חנין: הדיון הזה, היו לו שני חלקים: החלק הראשון התנהל במסגרת הצעות אי-אמון שהגישו שלוש מסיעות הבית, והיתה לי הזכות להשתתף בדיון הזה ולהביע את דעתי ולהתריע בפני הכנסת על מדיניות הממשלה ועל המלחמה ההולכת ומתפשטת, על הסכנה של השקיעה בבוץ הלבנוני פעם נוספת, אחרי שהיינו בבוץ הזה בעבר, ונחלצנו ממנו אחרי סבל קשה לנו ולשכנינו.

דב חנין: לאחר מכן התקיים חלק אחר בדיון שבו ראש הממשלה מסר הודעה לכנסת.

דב חנין: הבוקר קראתי באחד מעיתוני הבוקר, שהעובדה שנאומו של ראש הממשלה לא שוסע בקריאות ביניים שימשה לאותו פרשן להגיע להנחה שכנראה הדברים מקובלים על חברי הכנסת שהביעו קודם לכן אי-אמון בממשלה.

דב חנין: אין רחוק יותר מן האמת.

דב חנין: הכלי של קריאות ביניים הוא כלי פרלמנטרי חשוב וראוי, אבל זוהי זכותו של חבר הכנסת להחליט מתי הוא משתמש בכלי הזה ומתי הוא משתמש בכלים אחרים.

דב חנין: לכן אין אפשרות ולא נכון לפרש את העובדה שלא היו קריאות ביניים בזמן נאומו של ראש הממשלה כביטוי של הסכמה למדיניותו.

דב חנין: אין הסכמה למדיניות הזאת.

דב חנין: אלה הדברים שנאמרו רק אתמול בדיון שהיה במליאת הכנסת, ולכן הדברים ברורים, כתובים בפרוטוקול הכנסת, ואני מנצל את ההזדמנות כדי לחזור עליהם פעם נוספת.

דב חנין: תודה.

דליה איציק: תודה, חבר הכנסת דב חנין.

דליה איציק: חבר הכנסת דב חנין, אתה חבר כנסת חדש, אבל כשאני ישבתי במקום שלך – יגידו לך חברי הכנסת שכולנו טענו שראשי ממשלה לדורותיהם מכל המפלגות לא אהבו לבוא לכנסת.

דליה איציק: ראש הממשלה הגיע אתמול לכנסת; אני חושבת שזה נתן כבוד לכנסת.

דליה איציק: הוא צריך לבוא לכאן ולהגיד את דעתו, ולא במקומות אחרים.

דליה איציק: כאן המקום להגיד את משנתו, ולא צריך להתנצל על שלא היו קריאות ביניים, כי אחרת, אם גם היו הפרעות, בצדק היה מי שטוען ואומר: אתם ביקשתם שאני אבוא, ואתם לא מאפשרים לי לדבר.

דליה איציק: אני חושבת שהעובדה שלא היו הפרעות אתמול – לא חייבים להסכים אתו.

דליה איציק: ממש לא חייבים להסכים.

דליה איציק: ואני רוצה שתדע שאני עמלה על זה.

דליה איציק: זאת לא סוגיה פשוטה, יגידו לך חברי כנסת ותיקים ממני.

דליה איציק: חבר הכנסת מרציאנו, בבקשה.

יורם מרציאנו: גברתי היושבת-ראש, אדוני שר הפנים, חברי חברי הכנסת, ב-1 ביולי טרם ידענו על המלחמה הנוראית הזאת שפוקדת אותנו.

יורם מרציאנו: החלנו בכנסת את מסגרות האשראי בחוק.

יורם מרציאנו: אני פונה מפה שוב לשר האוצר ולנגיד בנק ישראל ולמפקח על הבנקים ואומר להם: אנחנו נמצאים בתוך מלחמה מוצדקת – ואני מחזק את צה"ל, את ראש הממשלה ואת שר הביטחון – אבל יום אחרי המלחמה גם יש חיים במדינת ישראל.

יורם מרציאנו: ובעקבות שיחות שלי עם הרבה מאוד חברים, גם בדרום וגם בצפון, אני פוחד שהחלת החוק הזה תביא אותנו יום למחרת המלחמה לאסון חברתי-כלכלי נוראי, משום שהעסקים, גם בתעשייה, גם במסחר, גם בתיירות – גם בדרום וגם בצפון – קורסים.

יורם מרציאנו: אני מבקש ממי שעומד על המשמר בעניין זה לנהוג יתר חמלה כלפי אזור הצפון ואזור הדרום.

יורם מרציאנו: תודה רבה.

דליה איציק: תודה, אדוני.

דליה איציק: חבר הכנסת מיסז'ניקוב.

סטס מיסז'ניקוב: גברתי היושבת-ראש, חברי הכנסת, ביומיים האחרונים היו חיפה וגם הצפון תחת הפגזה כבדה.

סטס מיסז'ניקוב: לצערי, גם נגרם אובדן בנפש, וגם פניקה נגרמה.

סטס מיסז'ניקוב: תושבים רבים שהם לא דוברי עברית לא יכלו להישמע להוראות של פיקוד העורף משום שרדיו רק"ע, בגלל המשדרים הלא-תקינים, לא הביא את השידור לאוזניהם.

סטס מיסז'ניקוב: זה אף שבהסכם התקציבי שלנו, מפלגת ישראל ביתנו, עם הממשלה הוסכם להעביר 5 מיליוני שקלים לרדיו רק"ע מייד.

סטס מיסז'ניקוב: לצערי, אחרי חודש וחצי, הסכום הזה עדיין לא עבר.

סטס מיסז'ניקוב: מדובר כבר לא באיזה משחק פוליטי, אלא בפיקוח נפש, בחיי התושבים שזקוקים למידע בשפה שהם מבינים.

סטס מיסז'ניקוב: אני פונה לממשלה ומבקש להעביר מייד 5 מיליוני שקלים לרדיו רק"ע לצורך החלפת משדרים.

דליה איציק: תודה, אדוני.

דליה איציק: חבר הכנסת אחמד טיבי, אחריו - חבר הכנסת זחאלקה, ואחריו - חבר הכנסת טלב אלסאנע.

אחמד טיבי: גברתי היושבת-ראש, אני רוצה לנצל את נוכחותו של שר הפנים רוני בר-און כדי לשאול: שמעתי, לא ישירות, שמשרד הפנים החליט, בשל מצב החירום, לשלם משכורות שלא שולמו ברשויות מקומיות.

אחמד טיבי: האם השמועה הזאת נכונה?

אחמד טיבי: אם היא לא נכונה, האם המשרד שוקל, לנוכח המצב בצפון, לגלות הבנה כזאת לצרכים של כלל היישובים בצפון?

דליה איציק: תודה, אדוני.

דליה איציק: חבר הכנסת זחאלקה.

ג'מאל זחאלקה: גברתי היושבת-ראש, רבותי חברי הכנסת, יוסי ורטר כתב היום ב"הארץ" שחברי הכנסת הערבים שתקו בזמן נאומו של אולמרט, וזה דבר חדש, שמעיד שהם מרגישים שהוא צודק.

ג'מאל זחאלקה: זאת היתה, גברתי, שתיקה רועמת.

ג'מאל זחאלקה: בא ראש הממשלה, ונתן לא נאום מדיני אלא נאום תעמולה מהסוג הנמוך ביותר.

ג'מאל זחאלקה: הוא הסתיר – זה היה נאום של דם, שקר ודמעות תנין.

ג'מאל זחאלקה: הוא לא אמר את האמת; הוא לא גילה את האמת.

רוני בר-און: אמרת את זה גם הבוקר.

ג'מאל זחאלקה: הוא לא היה מוכן להודות שמדיניות הכוח נכשלה; הוא הציע עוד כוח.

ג'מאל זחאלקה: הוא לא היה מוכן להודות שהחד-צדדיות התמוטטה; הוא רוצה להמשיך בזה.

ג'מאל זחאלקה: הוא לא היה מוכן לעמוד כאן

ג'מאל זחאלקה: באומץ ולהגיד שהמדיניות של גדרות – מדיניות של כוח – נכשלה.

ג'מאל זחאלקה: על זה הוא לא היה יכול לדבר.

ג'מאל זחאלקה: אפילו להתפלסף עם זה ולהוכיח לנו שהיא לא נכשלה הוא לא היה מוכן.

ג'מאל זחאלקה: במקום זה קיבלנו נאום של דם, שקר ודמעות תנין.

דליה איציק: הסתכלתי בנאומים של חבר הכנסת וילנר, הם די דומים לשלך.

דליה איציק: חבר הכנסת טלב אלסאנע, בבקשה.

טלב אלסאנע: גברתי היושבת-ראש, חברי הכנסת, בימים האחרונים יש תחושה ואווירה של ניצחון, וכאילו מכאן תבוא הישועה – מהפצצה ומהפגזה.

טלב אלסאנע: אני רוצה להזכיר לכולם שהניצחון האדיר של מדינת ישראל ב-1967, שאין חולקים על היותו הישג צבאי אדיר, לא הביא פתרון ולא הביא שלום או ביטחון.

טלב אלסאנע: קל וחומר מה שמתרחש היום בלבנון.

טלב אלסאנע: אני סבור שיש היום הזדמנות היסטורית להוביל מהלך מדיני.

טלב אלסאנע: מספיק עם המבצעים הצבאיים הראוותניים.

טלב אלסאנע: הגיע הזמן למהלך מדיני אמיתי.

טלב אלסאנע: יש יוזמה שתעקור מהשורש את כל העילות – הן לחטיפת חיילים הן לירי "קטיושות", והיא יוזמת השלום של פסגת הליגה הערבית.

טלב אלסאנע: אולי הכנסת תקיים פעם אחת דיון ראוי ביוזמה הזאת?

טלב אלסאנע: תודה רבה.

דליה איציק: תודה רבה, אדוני.

דליה איציק: חברת הכנסת סופה לנדבר, ואחריה - חברת הכנסת שרה מרום-שלו.

סופה לנדבר: גברתי, אני מנצלת את ההזדמנות ששר הפנים נמצא כאן כדי להביע את דאגתי מכך שמחר הממשלה מביאה הצעת חוק כניסה לישראל, ואני חושבת שהיא מתעלמת מהבעיה של מיליון וחצי יהודים שהגיעו למדינת ישראל ויש להם בעיות.

סופה לנדבר: היום סיפרתי בוועדת הפנים איך לפני כמה שנים אמא שלי גססה בברית-המועצות, כאשר הייתי צריכה להתאחד עם המשפחה שלי שנשארה שם, מאחורי מסך הברזל.

סופה לנדבר: אמא גססה, ולא נתנו לי אפילו להיכנס לשם.

סופה לנדבר: כאן אנחנו מפרידים בין משפחות, והיו היום בוועדת הפנים משפחות שאני מתפללת שיתאחדו.

סופה לנדבר: שמענו היום על מקרים שצועקים עד השמים.

סופה לנדבר: אדוני השר, אני חושבת שטוב תעשה אם תשקול שוב את החקיקה הזאת – לפחות במלחמה הזאת, עד שתעבור המלחמה.

סופה לנדבר: תמשוך אותה מחר, כי היא תגרום נזק עצום למשפחות שבתוכן, מה לעשות, יש גם לא-יהודים.

דליה איציק: תודה.

דליה איציק: חברת הכנסת שרה מרום-שלו, ואחריה - חברת הכנסת אורית נוקד.

שרה מרום שלו: גברתי היושבת-ראש, חברי הכנסת, אנו חוזרים שוב לתאונות הדרכים.

שרה מרום שלו: התאונות לא נפסקו, עם כל מה שקורה במדינה.

שרה מרום שלו: הן ממשיכות בהרג.

שרה מרום שלו: לפני שבוע נהרגו שישה אנשים: יארא פראג' בת שנה וחצי, ואסילי סמנקוב, עמרי בוחניק, חטיב אמין, רוידא אל-מחדי, אלי-חן עמית – וזה עוד לא הכול.

שרה מרום שלו: זה קורה מדי שבוע בשבוע מחדש, ואנחנו לא לומדים מזה.

שרה מרום שלו: יהיה זכרם ברוך.

דליה איציק: תודה, גברתי.

דליה איציק: חברת הכנסת אורית נוקד.

אורית נוקד: גברתי היושבת-ראש, חברי חברי הכנסת, היום קיבלתי פנייה מחברה באחד מיישובי סובב-עזה.

אורית נוקד: אני חושבת שמה שהיא כותבת נכון גם ליישובי הצפון, ולכן אקריא את הפנייה: "אורית שלום, אני מבקשת ליידע אותך על שינוי שחל בנוהלי מס רכוש לגבי פגיעות שנגרמות מ'קסאמים'.

אורית נוקד: לאחר שנפלו 'קסאמים' אצלנו, והיו נזקים, הגיעו אלי הבוקר שני שמאים מטעם מס רכוש ומסרו שהחל מהיום נוהל העבודה הוא שלאחר שהם בודקים את הנזק ומאשרים מה לעשות, אני צריכה להשיג קבלן ביצוע, לבקש הצעת מחיר ולהעביר אותה לאישור השמאי.

אורית נוקד: לאחר ביצוע התיקון אני צריכה לשלם לקבלן ולהעביר את החשבון למס רכוש, וזאת על מנת לקבל את התשלום חזרה".

אורית נוקד: לפי הנוהל הקודם התשלום היה מגיע ממס רכוש ישירות לקבלן, בלי שהניזוק היה מעורב.

אורית נוקד: מיותר לציין שעקב שינוי הנהלים יהיו הרבה ניזוקים שלא יוכלו לשלם, ומי שיעשה את זה יממן את מס רכוש, כי לוקח זמן עד שרואים את הכסף בחזרה.

אורית נוקד: והיא אומרת: "נראה לי שמישהו התבלבל והחליף את היוצרות".

אורית נוקד: ואני מעירה, אפילו אם היה מקום לשנות, העיתוי מאוד בעייתי.

דליה איציק: תודה, גברתי.

דליה איציק: השר נמצא פה, והוא מקשיב לך רוב קשב.

דליה איציק: חבר הכנסת אלדד, ואחריו - חבר הכנסת אמסלם.

אריה אלדד: גברתי היושבת-ראש, חברי חברי הכנסת, גם ממשלת ברק, גם ממשלת שרון הראשונה והשנייה, חטאו בהתעלמות מכוחו המצטבר של "חיזבאללה".

אריה אלדד: על המחדל הזה נדבר כשישקע האבק, כשיפוג העשן.

אריה אלדד: אבל יש מחדל אחד שצריך לדבר עליו היום, כי צריך לתקן אותו היום, וזה מחדל המקלטים.

אריה אלדד: אדוני שר הפנים, יחד עם פיקוד העורף, יחד עם הרשויות, יש להקים היום כוח משימה, לתעל אליו את אלפי המתנדבים שרוצים לעשות משהו ומחפשים מה לעשות.

אריה אלדד: צריך לשקם את המקלטים, לנקז את המים, לפנות את הרהיטים, וצריך לעשות את זה בכל הארץ.

אריה אלדד: תודה.

דליה איציק: תודה, אדוני.

דליה איציק: חבר הכנסת אמסלם, ואחריו - חבר הכנסת מאיר פרוש.

חיים אמסלם: גברתי היושבת-ראש, חברי חברי הכנסת, ראשית, אני חש חובה לברך ולחזק דווקא את שר הביטחון, מר עמיר פרץ, על עמידתו האיתנה ועל תפקודו במשבר הנוכחי מול אויביה של מדינת ישראל וארגוני הטרור ועל ניהול מערכת הביטחון בכשרון רב, לשביעות רצון העם ומנהיגיו, שבעזרת השם יביא להסרת האיום מעל יישובי הצפון.

חיים אמסלם: אני מבקש לדבר על הזילות והצחוק של החלטות הבית הזה, המצטרפים לדימוי הירוד שיש בלאו הכי להחלטות המתקבלות בכנסת, שאינן מבוצעות.

חיים אמסלם: כאשר מתקבל חוק בתמיכת 65 מחברי הבית, וחוק זה נותר בלא שימוש, כאבן שאין לה הופכין, זה זלזול במיטבו.

חיים אמסלם: כוונתי, גברתי היושבת-ראש, להחלטת הכנסת שאושרה סופית בשנת 2002, ותומך בה משרד הבריאות, בדבר הקמת בית-חולים באשדוד, שאמור לשרת את אוכלוסיית העיר אשדוד, אשר חיים בה 250,000 תושבים.

חיים אמסלם: והנה אתמול, בדיון בוועדת הכספים, הובן כי הנושא תקוע, כי נציגי משרד האוצר התנגדו למימוש ההחלטה.

חיים אמסלם: אם כן, אני שואל בשביל מה אנחנו כאן.

חיים אמסלם: לשם מה אנחנו משקיעים את מיטב שעותינו וכשרוננו?

חיים אמסלם: אולי כדאי שנציגי האוצר ישבו כאן.

חיים אמסלם: תודה.

דליה איציק: תודה, חבר הכנסת אמסלם.

דליה איציק: אולי ראוי שפעם נחשוב על איזו ועדה שתעקוב אחר החלטות הממשלה.

דליה איציק: זה חלק מתפקיד הכנסת.

דליה איציק: יש לי יסוד סביר להניח שחלק גדול מהחלטות הממשלה אינן מתבצעות.

דליה איציק: שווה שהכנסת תיתן את דעתה פעם על העניין הזה.

דליה איציק: בבקשה, חבר הכנסת פרוש.

דליה איציק: אחריו - חבר הכנסת הלפרט.

מאיר פרוש: גברתי היושבת-ראש, עמיתי חברי הכנסת, בעקבות אישור הממשלה את מינוי חבר הכנסת לשעבר טומי לפיד ליושב-ראש מוסד "יד ושם", קיבלתי טלפונים ופקסים מאזרחים רבים שמוחים על הצעד הזה.

מאיר פרוש: אזרח אחד, מר מרדכי אריאלי מחולון, המציג את עצמו כניצול השואה, כתב בפקס שלו כך: "לכולנו זכורה התבטאותו האומללה של לפיד כאשר טען שהסבתא של מחבל מתאבד שקוננה על הריסת ביתו מזכירה לו את סבתו שלו, אשר נספתה באושוויץ".

מאיר פרוש: ממשיך האזרח ומוסיף: "השוואה מופרכת ובזויה כזאת מוכיחה שלפיד אינו ראוי לעמוד בראש המוסד שהוקם מכוח חוק מיוחד להנצחת זכרם של בני העם היהודי הקדושים, שעלו על המוקד בשנות השואה, שקראו 'שמע ישראל' לפני מותם".

מאיר פרוש: אני עצמי פניתי אל ראש הממשלה ושאלתי: אנו תמיד מזכירים את המרצחים הגרמנים שהחליטו להשמיד את העם היהודי, למחות את זכר היהדות ולכלות כל אשר בשם ישראל ייקרא; הכיצד נעמיד בראש מוסד הזיכרון מי שמכנה את מורשת היהדות ומצוות התורה בכינויי גנאי?

מאיר פרוש: הכיצד נעמיד בראש "יד ושם" אדם שנאומיו רצופים התבטאויות אנטישמיות מובהקות?

מאיר פרוש: אי-לכך אני קורא מכאן לראש הממשלה לדון מחדש במינוי ולבחור אדם אחר, הנהנה מתמיכת קונסנזוס לאומי, ולא איש אנטי-דתי ששנוי במחלוקת.

דליה איציק: תודה, חבר הכנסת פרוש.

דליה איציק: תרשה לי בהזדמנות הזאת לאחל לך שלא תדע עוד צער; המקום ינחם אתכם.

דליה איציק: חבר הכנסת הלפרט.

שמואל הלפרט: כבוד היושבת-ראש, כנסת נכבדה, חז"ל אומרים שדורו של אחאב עבדו עבודה זרה, אבל לא היתה מחלוקת ביניהם, והיו יורדים למלחמה ומנצחים, מה שאין כן בזמן שיש מחלוקת.

שמואל הלפרט: ובמדרש רבה כתוב: בזמן שישראל באגודה אחת, אין כל אומה ולשון יכולים לאבדם.

שמואל הלפרט: בימים האחרונים אנו זוכים לאחדות נפלאה בין כל שכבות הציבור; כל המחיצות נפלו בעקבות מצב החירום והמלחמה שנכפתה על ישראל בשתי החזיתות.

שמואל הלפרט: רגעים אלה מרגשים.

שמואל הלפרט: פתאום אנו נזכרים שאנו עם אחד, שיש לנו מכנה משותף וגורל משותף.

שמואל הלפרט: הבה נקווה שהאחדות המופלאה שנוצרה עקב המלחמה תמשיך לשכון בינינו גם בעתות שלום, ולא רק בימי מלחמה.

דליה איציק: תודה לך, אדוני.

דליה איציק: חבר הכנסת מיכאלי, ואחריו - חבר הכנסת אפי איתם.

דליה איציק: אני מפעילה את השעון, אדוני.

אברהם מיכאלי: גברתי היושבת-ראש, אדוני השר, חברי חברי הכנסת, במלחמה הקשה שאזרחינו נמצאים בה בצפון אנחנו שומעים בתקשורת על בעיה שלצערנו עד שאין מלחמה הציבור לא כל כך מתייחס אליה, וזאת בעיית המקלטים.

אברהם מיכאלי: הרבה פעמים אומרים לאזרחים לנקות ולפנות מקלטים לשעת צורך, חלילה, כמו השעה הזאת.

אברהם מיכאלי: יש בעיה בצפון במקומות רבים, כנראה, וגם שוחחתי עם כמה מהתושבים בעניין הזה, והם אמרו שהמקלטים שלהם לא במצב ראוי וקשה להם לשבת בהם במשך שעות.

אברהם מיכאלי: הבעיה היא שהיום הם לא יכולים להרשות לעצמם לשפץ ולנקות, כי הם נמצאים בסכנה.

אברהם מיכאלי: הייתי מבקש, למרות המצב הקשה של הרשויות באזור, שידאגו לכך שהתושבים האלה יהיו בטוחים במקלטים.

אברהם מיכאלי: תודה.

דליה איציק: תודה.

דליה איציק: חבר הכנסת אפי איתם, ואחריו - חבר הכנסת זבולון אורלב.

אפי איתם: גברתי היושבת-ראש, חברי חברי הכנסת, בימי הלחימה האחרונים נתגלתה תופעה אבסורדית, שבה טילים פרימיטיביים יחסית, שמכוונים כיוון גס ונורים אל האופק, זוכים לכוונת משוכללת ולבקרת נזקים ופגיעות בדמות הדיווחים המדויקים של התקשורת הישראלית.

אפי איתם: מי שיורה טיל "זילזאל" או "פג'ר", יכול בתוך שניות אחדות לראות בזמן אמת את תוצאות הפגיעה ולשפר נשק שביצועיו מוגבלים.

אפי איתם: יש כאן שני ערכים שמתנגשים: הרצון לדווח בזמן אמת – מהר, מייד – כראוי למדינה שבה חופש הביטוי והדיווח הוא יסוד מוסד, ומצד שני הצורך לשמור על חיי האזרחים ולמנוע דליפת אינפורמציה בזמן אמת.

אפי איתם: צריך למצוא דרך, לא בחקיקה ולא ברגל גסה, אבל מתוך הבנה והשתתפות, לפנות אל מערכות התקשורת ולנסות למנוע דיווחים נקודתיים מדויקים עד כדי כתובת, או צומת רחובות, שמציידים את הצד השני ביכולת שאין לו, ואין סיבה שתהיה לו, בזמן מלחמה.

אפי איתם: תודה רבה.

דליה איציק: תודה לך, אדוני.

דליה איציק: חבר הכנסת זבולון אורלב.

זבולון אורלב: גברתי היושבת-ראש, חברי חברי הכנסת, בביקור שערכתי ביישובי הצפון הופתעתי מאוד ללמוד שבגלל מצב החירום כל שירותי החירום המקומיים של קופות-החולים סגורים.

זבולון אורלב: כל מי שיש לו בעיה רפואית מופנה לבית-חולים קרוב, כלומר תושב כרמיאל צריך לנסוע לנהרייה, תושב חצור – לצפת, וכן הלאה.

זבולון אורלב: צריך לזכור שגם בתקופת חירום, שלצערנו מתמשכת, יש ילדים, יש זקנים ויש חולים – אוכלוסיות שנזקקות לשירותי בריאות, וזה אבסורד לשלוח אותם לבתי-חולים.

זבולון אורלב: ראוי שמערכת הבריאות תשקוד על פתרון, כגון חדר מיון קדמי, כמו שעשו בזמנו בקריית-שמונה, או תורנות של רופאים באחד המקלטים.

זבולון אורלב: צריך להימצא פתרון רפואי לאנשים שיושבים במקלטים בצפון.

דליה איציק: תודה לך, אדוני.

דליה איציק: חברת הכנסת ליה שמטוב, ואחריה - חברת הכנסת רונית תירוש.

ליה שמטוב: כבוד היושבת-ראש, רבותי חברי הכנסת, אדוני השר, בראשית דברי אני רוצה להביע השתתפות בצערן של המשפחות השכולות, לחזק את ידי משפחות החטופים ולאחל החלמה מהירה לכל הפצועים.

ליה שמטוב: ברצוני להפנות את תשומת לבכם, עמיתי חברי הכנסת, לעובדה שאזרחים רבים במדינה, חירשים וכבדי שמיעה, אינם שומעים את האזעקה בזמן אמת.

ליה שמטוב: רבים מהם נתונים ברגע זה ממש בסכנה, שכן אין בידם שום מכשיר המתריע על נפילה קרובה של טילים ומאפשר להם להיכנס למרחב מוגן.

ליה שמטוב: האם לא מתפקידנו לגלות עירנות ורגישות לצרכים של הנכים ולתת את מלוא תשומת הלב לאזרחים האלה בשעה הקשה הזאת?

ליה שמטוב: מחובתנו לפעול למען אוכלוסיית הנכים ולקדם פעילויות לשיפור מצבם ולוודא שהאזרחים האלה לא ישלמו מחיר כבד עקב חוסר תשומת לב.

דליה איציק: תודה לך, גברתי.

דליה איציק: חברת הכנסת רונית תירוש, עד שאת תופסת את מקומך אני רוצה לספר לחבר הכנסת זבולון אורלב, שהיתה לו הצעה שקנינו אותה.

דליה איציק: אנחנו בודקים עכשיו את האפשרות שאתם תקבלו גם תשובות בכתב על שאילתות, כדי להפוך את המכשיר הזה של נאומים בני דקה להרבה יותר אפקטיבי.

רונית תירוש: גברתי היושבת-ראש, אדוני השר, חברי חברי הכנסת, אני רוצה לפתוח במלים חמות על העורף, על האחריות שהוא מגלה, על התמיכה שהוא נותן גם לצה"ל בפעולותיו וגם לממשלה בהחלטותיה.

רונית תירוש: זה מרשים, ומעודד, ומחמם את הלב גם לראות את שאר חלקי מדינת ישראל, שאינם תחת איום, אבל ברוח ישראל ערבים זה לזה, מתנדבים, תורמים ותומכים.

רונית תירוש: במעבר חד אני רוצה לנצל את העובדה שהוזכרה החשיבות של קיום החלטות הממשלה ולציין שהיתה החלטה לקיים את המלצות דוח-וינוגרד בדבר הקטנת שכר הלימוד לסטודנטים.

רונית תירוש: גם בסוף השבוע שעבר וגם היום קראנו שהסטודנטים מאיימים שלא יפתחו את שנת הלימודים הבאה משום שההחלטה הזאת אינה ממומשת – היא נעצרה לאחר הפחתה אחת או שתיים, ועדיין אנחנו רחוקים מקיום מלוא ההבטחה.

רונית תירוש: למעשה חמש-שש שנים אחרי שהמלצות וינוגרד היו צריכות להסתיים, בשנה זו, ההחלטה עדיין מוקפאת, והסטודנטים יידרשו לשלם בין 8,000 שקלים ל-9,000 שקלים, אף שעל-פי ההמלצות כבר היו צריכים לשלם כ-5,300 שקלים.

רונית תירוש: אני קוראת לממשלה לקיים את החלטותיה, בעיקר כלפי פלח אוכלוסייה שנושא בנטל, הן בשירות מילואים הן בעבודה שהוא לוקח על עצמו, ולא רק לומד, ומשלם מסים לקופת המדינה.

רונית תירוש: ראוי שגם אנחנו נתמוך בהם.

דליה איציק: תודה.

דליה איציק: חבר הכנסת שלמה ברזניץ.

שלמה ברזניץ: גברתי היושבת-ראש, חברי הכנסת, גם אני רוצה להצטרף להתפעלות שלנו מהעמידה של העורף, אבל אני גם רוצה להוסיף נימת אזהרה, שלא נהיה שאננים מדי, כי עוד לא ראינו את התפקוד שלנו במצבים שלשמחתנו טרם קרו, ואני מקווה שגם לא יקרו.

שלמה ברזניץ: אני מקווה שלא נפתח את התסמונת של ניסיון לפרש את העתיד הקרוב על-פי העבר, שעד כה היה סביר ביותר.

דליה איציק: תודה לך, אדוני.

דליה איציק: חבר הכנסת מנחם בן-ששון, יושב-ראש ועדת החוקה, חוק ומשפט, ואחריו - חבר הכנסת יעקב כהן.

מנחם בן-ששון: כבוד היושבת-ראש, אדוני השר, חברי חברי הכנסת, אנחנו חוזרים ומדגישים לעצמנו שהשירות האמיתי שאנחנו משרתים כחברי הכנסת הוא בהמשכת השגרה.

מנחם בן-ששון: אנחנו נוהגים בדקה הזאת לדווח על שני מחקרים: האחד מהתחום הניסויי והאחר מהתחום העיוני, שניהם רלוונטיים לשבוע זה.

מנחם בן-ששון: במכון ויצמן התפרסם בשבוע האחרון כי השפעתם המקומית של תרסיסים באטמוספירה יכולה להיות גדולה יותר מזו של אפקט החממה.

מנחם בן-ששון: ד"ר קורן וד"ר יורם קאופמן, האחד ממכון ויצמן והאחר עבד עד לפני זמן קצר במרכז החלל של סוכנות החלל נאס"א, ונפטר בנסיבות מצערות, טענו במשך שנים שלא רק גורמי אטמוספירה, קרי אפקט החממה, משפיעים על גורם ההתחממות, אלא גם גורמים של התגבשות תרסיסים.

מנחם בן-ששון: אלא שלא היה אפשר לבודד מה משפיע יותר ממה ומה משמעות ההשפעה של התרסיסים.

מנחם בן-ששון: השניים השתמשו בחיישני קרקע ומדדו השפעות של ריכוזי תרסיסים על כיסוי עננים וכמות קרינה שהם סופגים, והצביעו על כך שבין הגורמים המכריעים בתהליכי שינוי אקלימי אכן יש להביא בחשבון גם את הסכנות שבתרסיסים, ולא רק את אפקט החממה.

מנחם בן-ששון: המשמעויות האלה של המחקר שלהם מתפרסמות ממש בזמן האחרון בכתב העת Science.

מנחם בן-ששון: תם זמני.

מנחם בן-ששון: רציתי לחלוק אתכם גם מחקר אחר, שמתבסס על ממצא מגניזת קהיר – מגילת אביתר, שמחזיר אותנו לנוף שבו מתרחשים האירועים הפוליטיים שלנו ממש – בין צור, חיפה להרי הגליל.

מנחם בן-ששון: אשמור את זה לפעם אחרת, עם כל הפרטים, משום שגם מצרים משחקת תפקיד במערך הזה, ולשם כך אני צריך עוד דקה, ותם זמני.

דליה איציק: אדוני, מותר לחבר הכנסת, באישור היושב-ראש, כמובן, לחלק חומר כזה.

דליה איציק: אנחנו אפילו נסייע לך בחלוקתו.

דליה איציק: טוב שתשביח קצת את השכלתנו.

דליה איציק: תודה לך.

דליה איציק: אתה יכול להשתמש בכלי הזה.

דליה איציק: חבר הכנסת יעקב כהן, ואחריו - חבר הכנסת יעקב מרגי.

יעקב כהן: כבוד גברתי היושבת-ראש, כבוד השר, ידידי חברי הכנסת הנכבדים, המצב בצפון קשה, ועם זאת אנחנו מתבשרים היום בעיתונות שחלק מעובדי הרשויות המקומיות בצפון, ועובדי המועצות הדתיות, לא קיבלו זה חודשים מספר את משכורתם.

יעקב כהן: אני חושב שהתופעה הזאת, של הלנת שכר, פסולה מעיקרה.

יעקב כהן: זה לא מן הצדק, לא מן הדין ולא מן היושר.

יעקב כהן: במיוחד בזמן קשה זה, כשהם עומדים בקו העימות הראשון ונתונים יום-יום בפחד אימים של הטילים וה"קטיושות", אנחנו חייבים לבוא לקראתם; אבל דבר מינימלי זה, כלומר נתינת מה שמגיע להם בדין, ודאי שאנחנו חייבים לעשות.

יעקב כהן: לכן אני פונה אל כבוד שר הפנים בבקשה ללכת לקראתם ולתת להם את מה שמגיע להם בדין, ולא כמו אחת ההתבטאויות שלהם, התבטאות חריפה של עובדים ושל רבנים אשר לא קיבלו עדיין את משכורתם - השאלה אם נגזר עליהם למות מרעב או מטילים.

יעקב כהן: תודה.

דליה איציק: תודה לך, אדוני.

דליה איציק: חבר הכנסת יעקב מרגי, ואחריו - חבר הכנסת יצחק גלנטי.

יעקב מרגי: גברתי היושבת-ראש, מכובדי כבוד השר, חברי חברי הכנסת, גם אני, כמו חברי, רוצה לחזק את ידי ראש הממשלה, את הממשלה, את שר הביטחון בפרט, את חיילי צה"ל, את המשפחות, את המשפחות השכולות, את משפחות הפצועים, ועוד יותר את משפחות החטופים ואת החטופים עצמם.

יעקב מרגי: כשאנחנו מדברים בימים אלה ומפרגנים לעורף על עמידתו, אני רוצה להפנות את תשומת לב הממשלה לצורך לפרסם, כדי להרגיע את הציבור, שאומנם יהיו פתרונות, ויהיה כיסוי לכל הנזקים, הישירים והעקיפים, כי שעת-חירום לא הוכרזה, מלחמה לא הוכרזה, והאי-ודאות עלולה לכרסם בעמידתו של העורף.

יעקב מרגי: תודה.

דליה איציק: תודה.

דליה איציק: חבר הכנסת יצחק גלנטי – אינו נוכח.

דליה איציק: חבר הכנסת יואל חסון, בבקשה.

דליה איציק: אנחנו חותמים פה את הדיון, אלא אם כן קיפחתי מישהו.

נסים זאב: רציתי לדבר.

דליה איציק: יחתום חבר הכנסת נסים זאב.

יצחק זיו: אני רוצה לדבר על הפסקת השידורים בערוץ-2 בתחילת החודש, ועל בקשת אנשי הערוץ השני לקבל אישור לשדר שידורים דיגיטליים בלבד מתחילת חודש אוגוסט.

יצחק זיו: לצורך קליטת השידורים הדיגיטליים נדרש ממיר בכל בית, והדבר כרוך בעלות כספית.

יצחק זיו: בקשה זו של הערוץ בעת כזאת נוטעת בי את ההרגשה שלא בתוך עמם הם יושבים.

יצחק זיו: מדובר באוכלוסייה שיש בה קשישים רבים המרותקים לבתיהם – כ-50% מהם גמלאים; כ-20% מתחת לקו העוני; יש משפחות חד-הוריות, וגם חלק ניכר מהמגזר הערבי, וכן תושבים שגרים באזורים שפריסת הכבלים לא הגיעה אליהם.

יצחק זיו: זאת אוכלוסייה שמ-1 באוגוסט תשב בביתה מול מסך חשוך.

יצחק זיו: אני חושב שזה לא הזמן המתאים גם מבחינת צורכי הביטחון, שכן אנחנו מעוניינים שכולם יוכלו לקבל הודעות והתרעות בזמן.

יצחק זיו: אני מציין בסיפוק כי חברי ועדת הכלכלה בקדנציה זו השכילו לדחות את יישום הבקשה ולדרוש שימוש בפתרונות שיתאימו למצב.

יצחק זיו: אני מייחס חלק מהדגשת ההיבטים החברתיים לנוכחות הגמלאים בכנסת זו.

דליה איציק: תודה, אדוני.

דליה איציק: חבר הכנסת גלזר, בבקשה.

דליה איציק: תחתום את הדיון חברת הכנסת קולט אביטל.

אלחנן גלזר: גברתי היושבת-ראש, אדוני השר, חברי חברי הכנסת, התכוננתי לדבר על הנושא שחבר הכנסת אפי איתם דיבר עליו, היינו על כך שאמצעי התקשורת מספקים נקודות ציון למחבלים, והראיה, "קטיושה" נוספת נפלה היום על מוסך הרכבת, וזה כנראה טיווח מדויק של "חיזבאללה".

אלחנן גלזר: אעבור לנושא אחר.

אלחנן גלזר: אני קורא מכתבה בעיתון מאתמול: עשרות קשישים בנהרייה במקלט צפוף, חשוך ובלי אוורור.

אלחנן גלזר: אני מתאר לי שזה המצב בכל המקלטים באזור הצפון.

אלחנן גלזר: אני פונה לכל הרשויות המקומיות בבקשה לדאוג לקשישים האלה ולבדוק את מצבם.

אלחנן גלזר: תודה.

דליה איציק: תודה, אדוני.

דליה איציק: חברת הכנסת קולט אביטל, ואחריה – השר רוני בר-און.

קולט אביטל: גברתי היושבת-ראש, לבד מהעובדה שמדינת ישראל נהנית מתמיכה בלתי מסויגת של העורף – וצריך להגיד את זה - אנחנו גם נהנים משעת חסד של תמיכה בין-לאומית, לפחות בשלב הזה, בפעילות שלנו בלבנון.

קולט אביטל: אינני יודעת כמה זמן יימשך המבצע - קשה לדעת את זה - ואינני יודעת אם המשך שידור תמונות של הרס בלבנון יזכה אותנו באותה מידה של תמיכה, או שהתמיכה הזאת תישחק.

קולט אביטל: אני חושבת שבו-זמנית עם הפעילות הצבאית, כולנו חייבים להתגייס, ודאי הממשלה, לפעילות מדינית שתבטיח את המטרה המדינית שבסופו של המבצע הזה – פריסתו של צבא לבנון בדרום.

קולט אביטל: אני חושבת שהדבר בר-הישג.

קולט אביטל: צר לי שבמשך שש שנים לא עסקנו בזה ולא פנינו לבירות העולם, ומכך יכולה גם ההסברה הישראלית לפעול.

קולט אביטל: כאמור, לא מאוחר ועכשיו הזמן גם לעסוק בעניין המדיני.

קולט אביטל: תודה.

דליה איציק: תודה לך, גברתי.

דליה איציק: אדוני השר, המיקרופון שלך.

דליה איציק: לאחר מכן – יושב-ראש ועדת המדע והטכנולוגיה – אישורי הוראות בצווים.

רוני בר-און: גברתי היושבת-ראש, חברי חברי הכנסת, אני אשתדל להשיב על חלק מן הדברים שיוחסו לענייניים שמסורים לתחום האחריות של המשרד שלי ולחלק מהדברים שנאמרו פה באופן כללי בענייני הממשלה.

רוני בר-און: הגברת סופה לנדבר, דומני שגם חבר הכנסת סטס מיסז'ניקוב, דיברו על הצעת חוק הכניסה לישראל, שצריכה לעלות מחר.

רוני בר-און: מונחת לפני גם פנייתה של ועדת הפנים ואיכות הסביבה שלא לקיים מחר את הדיון בעניין הזה, משום שהתוצאות של מהלך החקיקה הזה עשויות לגרום עוגמת נפש לחלק מהאנשים שמבקשים להיות פה עם בני משפחותיהם, ואולי זה לא הזמן הראוי להתעסק בעניין הזה.

רוני בר-און: אני מבטיח לבדוק בחיוב את הפנייה הזאת מייד עם שובי למשרד, ויכול שאני אסיר את הנושא הקונטרוברסלי הזה מסדר-היום מחר.

רוני בר-און: אני לא רוצה להתחייב, אני צריך לבדוק כמה זה תלוי גם במשרדים אחרים.

מיכאל נודלמן: זה באמת לא הזמן.

רוני בר-און: בהחלט אשקול את זה באהדה.

רוני בר-און: אני חושב שאלה לא ימים נכונים להעלות נושאים קונטרוברסליים מהסוג הזה לבית הזה.

רוני בר-און: חבר הכנסת - צריך להדגיש חבר הכנסת הישראלית, לא חבר פרלמנט אחר – זחאלקה, החוצפה של הדברים שנאמרים פה, מתוך הבית הזה, בזמן ששותפיו שופכים דם ישראלי, לתאר את נאומו של ראש הממשלה כנאום של דם, יזע ודמעות תנין - נחש בן נחש שמבין בזואולוגיה ומבין בתנינים, תחת חסינות, מקבל משכורת מפרלמנט ישראלי כדי לחרף ולגדף.

רוני בר-און: הייתי מאוד שמח אם הוא היה יוצא, כמו חלק מחבריו, לבקר בלבנון, כדי ליהנות גם ממה שנהנים השותפים והאחים והחברים שלו שם בשעות האלה.

רוני בר-און: כך או כך, אלה דברים של משתף פעולה נרצע, נתעב, שאין לי, גם כשאני רותח, אין לי מלים מספיק חריפות כדי לגנות אותו.

דב חנין: - - - הדברים האלה הם לחלוטין לא בהתאם למסורת הכנסת.

אחמד טיבי: אתה יכול לרתוח עליו בטונים אחרים.

דב חנין: אתה יכול למתוח ביקורת, אבל הדברים הם לחלוטין לא - - - לפרוטוקול המקובל.

דב חנין: אפשר להתווכח פוליטית, אבל לא בסגנון הזה, עם כל הכבוד לך.

רוני בר-און: אתה צודק, הסגנון הזה היה מתון מדי.

רוני בר-און: יכול להיות שתוך כדי הדיבור על העניינים האחרים, אני אחשוב על דברים שהם יותר ראויים כדי לכנות את שפעת הרעל, הטמטום וההרס שהאיש הזה הביא לבית.

רוני בר-און: חבר הכנסת אחמד טיבי, שאלת שאלה בעניין תשלום המשכורות.

רוני בר-און: דומני שעוד מישהו הזכיר את זה.

רוני בר-און: יש רשויות שלא שילמו משכורות לעובדיהן לא מעט חודשים.

רוני בר-און: לפנַי הרשימה של כל הרשויות שנמצאות לכאורה בטווחים של הירי הרקטי של החברים של זחאלקה.

רוני בר-און: חלק גדול מהרשויות האלה לא שילמו משכורת במכוון, כדי ליצור בעיה.

רוני בר-און: בחלק גדול מהרשויות האלה, גם אם אנחנו נמצא את מקורות המימון – ואנחנו עושים את הכול כדי למצוא את מקורות המימון ולשלם משכורת - הכסף הזה ייבלע בעיקולים, שכן חשבונות הבנק של הרשויות האלה מעוקלים.

רוני בר-און: אנחנו עושים את המאמצים כדי להיות במצב שבו אף עובד רשות לא יעשה את עבודתו בימים אלה בלי שמשכורתו שולמה.

רוני בר-און: אני מוכרח לומר שהזעקה העולה היא בעיקר, כמעט חד-כיוונית, מרשויות - שאני לא רוצה עכשיו להרחיב את הוויכוח ולפרט אותן - שלא משלמות משכורות בכוונת מכוון ויוצרות משברים בכוונת מכוון.

רוני בר-און: אנחנו מטפלים בהן טיפול עומק, לא רק בגלל המצב הקיים, ועם זה אנחנו מנסים למצוא פתרונות לעובדי הרשויות שניצבים עכשיו בקו החזית.

רוני בר-און: ביקרתי גם ביום חמישי, גם ביום שישי, גם אתמול במשך כל שעות היום, בכל הקו, בכל הרשויות.

רוני בר-און: שוחחתי עם כל ראשי הרשויות, ואני מוכרח לומר שלמעט במקום אחד, שבו פשוט נדהמתי לראות את ראש הרשות מצדיק את העובדה שעובדי הרשות ברחו מהעיר, בכל מקום אני מגלה הקרבה של אנשים שלא מאומנים לעבוד בתנאים האלה, שצריכים להסתובב במקומות שבהם לא מוצאים אנשים מסתובבים ברחוב.

רוני בר-און: המקומות האלה כמעט ריקים, כי אנשים יושבים במקלטים או בחדרים ממוגנים ונענים - וצריך לברך אותם על כך – להוראות כוחות הביטחון לא להסתובב ברחוב כשיש סכנה או איום ספיגה במקום הזה.

רוני בר-און: אנשים שלא הורגלו בכך ולא אומנו לכך מסתובבים ועושים עבודת קודש.

רוני בר-און: אתמול הגעתי לכרמיאל, וממש בכניסה לעיר נחת המטח של שש ה"קטיושות", בערך בשעה 13:10.

רוני בר-און: נסענו למקום – המקום עוד בער, וכבאים נכנסו פנימה.

רוני בר-און: אתה רואה בית לא גדול, שיש בו חור בתקרה, והפצצה יורדת שלוש קומות – דרך רצפה, תקרה, רצפה, תקרה.

רוני בר-און: האנשים האלה נכנסים פנימה כי לא יודעים אם יש אנשים בפנים או אין אנשים בפנים.

רוני בר-און: ויש עוד אבק ואש והכבאים ועובדי הרשות רצים פנימה, והם לא יודעים אם התקרה תיפול מעליהם או שהם יקרסו יחד עם הרצפה שעליה הם עומדים.

רוני בר-און: אלה לא אנשים שמקבלים משכורות אשר בגלל הכסף הזה אתה רץ ומתנדב לסכן חיים.

רוני בר-און: אני לא מגזים – אנשים מטילים את חייהם מנגד - - -

ראובן ריבלין: המתנדבים בעם ככה פועלים.

רוני בר-און: נכון.

רוני בר-און: זו הזדמנות לומר על אנשים, שנמנים עם עובדי משרד הפנים, שירותי הכבאות וההצלה, גברתי היושבת-ראש, דברים הירואיים.

רוני בר-און: ביום חמישי בערב בנהרייה עלה בניין בלהבות ואנשים רצים פנימה, אולי יש שם מישהו להציל.

רוני בר-און: הם לא עושים את הסקנדל שעושים פה ומנצלים את היכולת לעשות מניפולציה על העובדה שיש מקומות שבהם לא שולמו משכורות.

רוני בר-און: משרד הפנים הוא לא המעביד וממשלת ישראל היא לא המעבידה של עובדי הרשויות המקומיות.

רוני בר-און: מה שנעשה בשנה-שנתיים האחרונות בעניין שכרם של העובדים הוא שערורייה לפי כל קנה-מידה.

רוני בר-און: משרד הפנים יטפל בשערורייה הזאת, משום שכרגע אנחנו נמצאים בסוג של מלכוד, שגם אם נביא את הכסף, הוא ייפול לתוך עיקולים של מס הכנסה על ניכויים שלא שולמו, ועיקולים של ביטוח לאומי על ניכויים שלא שולמו, ועיקולים של קופות גמל וקרנות תגמולים שגם הן הטילו עיקול על הרשויות האלה בגלל תשלומים שלא שולמו.

רוני בר-און: כל העיקולים מוצדקים.

רוני בר-און: את כל החובות צריך לפרוע.

רוני בר-און: צריך לטפל בזה טיפול מערכתי.

רוני בר-און: אנחנו נדאג להביא לכך שאנשים לא יהיו במצב שלא יהיה להם כדי מחייתם.

רוני בר-און: אבל אני אומר עוד פעם: במידה.

רוני בר-און: תאמינו לי, המספרים הם מאוד ברורים, הרשויות מאוד מוגדרות, ולא צריך לנצל את הקוניונקטורה הזאת כדי לטעון טענות של מניפולציה.

רוני בר-און: אשר לשירותים שדיבר עליהם חבר הכנסת : אני הייתי אתמול ב-07:00 בטבריה.

רוני בר-און: בדקתי גם טענות שהושמעו ביום שישי בבוקר בקריית-שמונה, שלפיהן ספקים של מפעלים בעלי שם - באמת בעלי שם, אם אומר את שמות חמשת הספקים הגדולים במדינת ישראל של מצרכי מזון - החליטו שהם לא עולים לספק סחורה בצפון.

רוני בר-און: אחד אמר שהצבא אמר, והצבא אמר שהוא לא אמר.

רוני בר-און: בקיצור, עשינו בירור, ושיתפתי את שר התעשייה, המסחר והתעסוקה ונתנו את האות והם הגיעו.

רוני בר-און: הבנקים היו סגורים.

רוני בר-און: יש אנשים בטבריה שאין להם כרטיסי אשראי והם לא עובדים עם צ'קים.

רוני בר-און: וכשפותחים להם את המינימרקט כדי להצטייד במזון, הם צריכים את הכסף המזומן.

רוני בר-און: אז הבנקים סגורים.

זבולון אורלב: גם הכספומטים סגורים.

רוני בר-און: והדואר סגור, ולא מביאים דואר – אני רוצה להגיד לך, שלא רצית להיות חבר הנהלה בבנקים הגדולים בזמן שדיברתי אתם.

רוני בר-און: ולא רצית להיות חבר הנהלה ברשות הדואר בזמן שדיברתי אתם.

רוני בר-און: ראש העיר טבריה סיפר לי אחרי שעתיים שכנראה - - -

גלעד ארדן: לגבי הבנקים הוא אומר שהוא מוכן לסבול את השיחות של השר.

רוני בר-און: - - - שכנראה השיחה – נקרא לה שיחה – שהתנהלה, בעקבותיה נפתחו סניפי הבנקים.

רוני בר-און: היה גם עניין של קופת-חולים – דיברתי עם מנכ"ל משרד הבריאות ואמרנו את זה – יש סוג של תשובות שמתכסות בהוראות של פיקוד העורף.

רוני בר-און: אבל זה ברור לחלוטין שלא יכולה להיות עיר ולא יכול להיות מצב שקופת-חולים לא תתפקד.

רוני בר-און: הדברים הורדו למטה, ואני מניח שבתיאומים עם פיקוד העורף הדברים נפתרו.

רוני בר-און: אני מקווה שגם הצו המיוחד שהוציא שר הביטחון וכלל גם את היישובים שלא נכללו בהתחלה, בצו הראשון של 24 השעות – כרמיאל - - -

זבולון אורלב: טבריה נכללה?

רוני בר-און: טבריה נכללה.

רוני בר-און: אני ביקשתי לכלול אותה, כמובן, והיא נכללה.

רוני בר-און: בהחלטת הממשלה מאתמול בערב המפה הורחבה.

רוני בר-און: הערתו של חבר הכנסת פרופסור אלדד לעניין המקלוט - יש סוג של טענות שעולות בקנה אחד עם הדברים שהשמעת.

רוני בר-און: סך הכול בדקנו את הדברים האלה ככל שיכולנו לבדוק אותם.

רוני בר-און: יש מקומות, אני רוצה לומר לך, שפתיים יישקו.

רוני בר-און: ערים שהוכנו ונבנו מתוך ידיעה שהן הולכות לעמוד במצב שבו הן נתונות היום, מקלטים לעילא ולעילא, גם ברמות, גם בתקנים, גם במספרים, בזה אחר זה, באופן יפה, נקי, מסודר, נפתחים על-פי הוראות או לא נפתחים על-פי הוראות.

רוני בר-און: יש מקומות שמה לעשות?

רוני בר-און: או שנבנו קודם, או בזמן שלא חשבנו שזה יקרה.

רוני בר-און: עכשיו, תזכור דבר אחד, בבתים הפרטיים, במקומות שבהם יש מקלטים – עם ישראל הוא עם אופטימי.

רוני בר-און: שנה-שנתיים יש סוג של שקט, עושים מהמקלט מחסנים.

רוני בר-און: ואני ראיתי בלא-מעט מקומות את הרשות המקומית פשוט נכנסת למקלטים האלה, הפרטיים, ועושה בכוחות עצמה איסוף עם מנופים, עם דברים, מנקה, מסדרת, תוך כדי ההתנהלות של הגנגסטרים האלה, בלבנון, שלא יושבים ומחכים עד שנהיה מוכנים עם המקלוט.

רוני בר-און: אבל נעשית עבודה, ואני אומר שבתיאומים בינינו לבין משרד האוצר נמצא קרן ייעודית לתת לרשויות המקומיות – גם הוריתי לראשי הרשויות להוציא את ההוצאות האלה – או שאנחנו נשלם את זה כשיגיע הזמן, אם לא נקבל מהאוצר, מרזרבת השר במשרד הפנים, או שנפתח איזו קרן ייעודית בשיתוף עם שר האוצר במשרד האוצר, כדי לפצות בעניינים האלה.

רוני בר-און: מכל מקום, אני באמת חייב לבית את התשובה הזאת: מהסיורים שערכתי, אני אומר לכם - יש לנו עורף מדהים, במובן הזה שראשי הרשויות, כמעט כולם - - -

גלעד ארדן: עם קשה עורף.

רוני בר-און: כשצריך להיות קשה עורף, זו לפעמים תכונה טובה.

רוני בר-און: ראשי הרשויות, כמעט כולם – אני אגיד כולם, בסדר?

רוני בר-און: - ביכולת עמידה, בקור רוח, באחריות, בשקט, ואפילו בלי לנצל את ההזדמנות שבא שר האוצר או בא שר הפנים או באה מועצת מנכ"לים כזאת כדי לעשות מה שנקרא "מחטף" בגלל הסיטואציה – עמידה למופת.

רוני בר-און: זה מקרין למטה, ולכל מקום שאנחנו באים, אני אומר לכם: בלא יוצא מן הכלל, לא היה ראש רשות שלא אמר לי, יהודי ולא-יהודי, ערבי, דרוזי, צ'רקסי, בדואי – בטובא-זנגריה – המסר הוא אחד: אל תרפו.

רוני בר-און: אל תפסיקו באמצע.

רוני בר-און: אנחנו מוכנים לקחת את הסבל הזה, את הכאב הזה, את חוסר הנחת הזה עוד זמן ועוד זמן, ככל שיידרש לצבא לחסל את הסכנה הזאת אחת ולתמיד.

רוני בר-און: זה המסר, בלא סייג, בלא שיור, בלא ערעור.

רוני בר-און: זה מחזק, זה עובר למעלה, ואני מקווה שאלה שמקבלים את ההחלטות בעניין הזה, גם ידעו לעשות עם זה שימוש בהמשך.

רוני בר-און: תודה רבה.

דליה איציק: תודה לך, אדוני השר.

דליה איציק: חבר הכנסת דב חנין – לא תוכל לדבר.

דב חנין: אדוני השר, אני מציע שתחזור בך מהדברים החמורים שאמרת כלפי חבר הכנסת זחאלקה.

דב חנין: אפשר להתווכח פוליטית, הוויכוח - - -

דליה איציק: תודה, אדוני, אבל אתה מדבר לא ברשות דיבור.

דב חנין: - - - לא בחשבונות אישיים וגם לא קללות.

רוני בר-און: אני חושב שבדיסציפלינה שלו הוא קיבל ממני מחמאות - - -

דליה איציק: יש לך כלים נוספים להעיר או להגיב על דבריו של השר, אם הם לא נראים לך, חבר הכנסת דב חנין.

דליה איציק: לא שאני רוצה להתערב בדיון, אבל גם אני שמעתי את חבר הכנסת זחאלקה.

דליה איציק: אפשר גם היה אותו דבר להגיד - אבל שמעתי גם אותו אומר דברים, אתה יודע.

דליה איציק: ["דברי הכנסת", הכנסת ה-16, מושב רביעי, חוב' ח', עמ' 27416.]

דליה איציק: הודעת ועדת המדע והטכנולוגיה על רצונה להחיל דין רציפות על הצעת חוק ניסויים בבני-אדם.

דליה איציק: בבקשה.

זבולון אורלב: גברתי היושבת-ראש, חברי חברי הכנסת, אם מותר לי רק לברך אותך על ההחלטה הנכונה, שחרף המצב, באופן עקרוני, להשאיר את הבית פתוח, עם עבודת הוועדות, ואני חושב שזה מסר חשוב מאוד.

זבולון אורלב: אני מקווה שגם המליאה תעשה את מלאכתה.

חיים אורון: - - -

זבולון אורלב: ככה הודיעה היושבת-ראש, שעקרונית, הכנסת ממשיכה לעבוד – אבל למה אני צריך לדבר – הכנסת ממשיכה באמצעות הוועדות, וגם המליאה תיקרא מעת לעת.

דליה איציק: הודעתי את זה גם אתמול ואני מודיעה את זה גם היום, ואני גם אמרתי – אתה יודע, חבר הכנסת אורון, שיש שתי אפשרויות - 25 חתימות, ונוסף על זה גם אם הממשלה מבקשת – אני סיכמתי היום עם ראש הממשלה שאם האירועים ידרשו, אני כאן, אני לא זזה מכאן, אני גם נמצאת בתוך הבית.

דליה איציק: אם האירועים ידרשו – הכול לפיכך שנקשיב קשב רב למה שנעשה בחוץ, ואז יבוא ראש הממשלה או מי מטעמו למליאת הכנסת ונודיע מבעוד מועד.

דליה איציק: אני אפילו לא רוצה להשיב לחלק מחברי הכנסת - אנחנו הרי מכירים את זה, אבל סתם נמצאת לידי סטטיסטיקה.

דליה איציק: זה מאוד מעניין, חבר הכנסת אורון: במלחמת של"ג, שפרצה ב-6 ביוני 1982, הכנסת יצאה לפגרת הקיץ כרגיל, היא חזרה – מלחמה – היא חזרה בחורף כרגיל - - -

זבולון אורלב: היא ידעה שזה ייקח 18 שנה.

דליה איציק: כן.

דליה איציק: ולכן אני אפילו לא רוצה להשיב לחלק מחברי הכנסת, שניים, שלושה, שקודם היו בתקשורת ואחר כך ראינו את המכתב.

דליה איציק: כשיגיע אליך דוח ההיעדרויות גם תראה כמה חלקם נמצאים כאן – אלה בדיוק מוציאים את דיבתה רעה.

דליה איציק: בבקשה, אדוני.

זבולון אורלב: זה חשוב.

זבולון אורלב: במקום שהאופוזיציה תגייס כל פעם 25 חתימות, ואנחנו האופוזיציה עכשיו, נתנו רשת ביטחון לממשלה.

זבולון אורלב: לכן חשוב שהפגנת האחדות תיעשה על-ידך, ואני מברך אותך על ההחלטה הזאת.

זבולון אורלב: כאמור, גברתי היושבת-ראש, חברי הכנסת, מכובדי השר, על-פי חוק רציפות הדיון בהצעות חוק, התשנ"ג-1993, אני מתכבד להודיע במליאת הכנסת על רצונה של ועדת המדע והטכנולוגיה להחיל את דין הרציפות על הצעת חוק ניסויים רפואיים בבני-אדם, התשס"ו-2005 - הצעת חוק מס' כ/113.

זבולון אורלב: עניינה העיקרי של הצעת החוק, שמצד אחד היא יודעת לשמור על כבוד החולה וזכויות החולה, ומצד שני היא נותנת אפשרות לקדם את המחקר הרפואי ולקדם את המדע בישראל לטובת הבריאות והרווחה של כולנו.

זבולון אורלב: על-פי הוראות החוק האמור, כל סיעה הרוצה בכך או הממשלה, רשאיות להציע בתוך שבועיים שדין הרציפות לא יחול על הצעת החוק.

זבולון אורלב: אם תוגש הצעה כזאת תחליט הכנסת בעניין.

זבולון אורלב: אם לא תוגש הצעה כזאת, תחליט הכנסת בהצבעה ללא דיון על החלת דין הרציפות.

זבולון אורלב: הוחל דין הרציפות - תמשיך ועדת המדע והטכנולוגיה לדון בהצעת החוק, ורשאית היא לנהוג בדיונים שנתקיימו בכנסת הקודמת כאילו היו אלה דיונים שלה.

זבולון אורלב: תודה.

דליה איציק: תודה לך, אדוני.

אישור הוראות: בצו תעריף המכס והפטורים ומס קנייה על טובין (תיקון מס' 11), התשס"ו-2006; בצו תעריף המכס והפטורים ומס קנייה על טובין (תיקון מס' 13), התשס"ו-2006 [נספחות.

אישור הוראות: ]

דליה איציק: אנחנו עוברים לנושא הבא בסדר-היום.

דליה איציק: הצבעה על החלטת ועדת הכספים בדבר אישור הוראות בצו תעריף המכס - תיקון מס' 11, תיקון מס' 13, תיקון מס' 14.

דליה איציק: חבר הכנסת חיים אורון יעלה לבמה ויציג בשם ועדת הכספים את שלושת הצווים במשולב.

דליה איציק: לאחר דבריו אנחנו, חברי הכנסת, נעבור להצבעה.

חיים אורון: גברתי היושבת-ראש, חברי הכנסת, היות שניתנה לי הזכות להקריא את הצווים, אני מקריא רק שניים מהם, כי לפי דעתי בצו השלישי, שקשור בטרקטור משא, רכב שטח וטרקטורון, חל פה, לפחות לפי זיכרוני, שיבוש בטקסט שהוגש לי.

חיים אורון: יושבים פה עוד שני חברי ועדת הכספים לפחות, חבר הכנסת רובי ריבלין וחברת הכנסת שלי יחימוביץ.

חיים אורון: אני לא זוכר שהחלטנו שהמס המדורג לרכב משא הוא לשנה אחת בלבד.

חיים אורון: לדעתי, החלטנו שיש שני תעריפים לרכב דיזל ולרכב שהוא לא דיזל, ולא רק לשנת 2007.

חיים אורון: אני צודק?

ראובן ריבלין: החלטנו שתחולתו תהיה מ-2007.

חיים אורון: ופה רשום שסופו ב-2007, וב-2008 הכול 30%.

ראובן ריבלין: מה פתאום?

חיים אורון: אני צודק אם כך, אז אני לא מקריא את הצו השלישי, ויש לי גיבוי מחברי ואנחנו נחזיר את זה לוועדה ושם נצביע.

חיים אורון: אני מקווה שזו טעות סופר, נכון?

ראובן ריבלין: או שהבינו לא נכון או שלא הסברנו נכון.

חיים אורון: לכן, גברתי היושבת-ראש, אני מקריא - מזל שקראתי את זה לפני שעליתי לדוכן - אני מקריא שני צווים, האחד עוסק בגבינה והשני בזיתים; לפי דעתי יכול לצאת דבר טוב מגבינה וזיתים.

רוני בר-און: תוסיף כוסברה.

חיים אורון: כוסברה זה בצו אחר.

חיים אורון: צו תעריף המכס והפטורים ומס קנייה על טובין (תיקון מס' 11), התשס"ו-2006 - בצו זה נקבע שיעור מס קצוב על מוצרי גבינת ואקום, וכן שיעור מס על מוצרים אלה יצוין בערכים מספריים ולא באחוזים כפי שקיים היום.

חיים אורון: אני לא הולך להסביר מה זה.

גלעד ארדן: גבינת ואקום מחייב הסבר.

חיים אורון: כמו כן נקבעו שתי הוראות נוספות.

חיים אורון: האחת קובעת כי על מוצר משנה מסוג גבינה טרייה, לרבות גבינה עשויה ממי גבינת ואקום, יופחת שיעור המס.

חיים אורון: האחרת קובעת כי על יתר סוגי המוצרים תחת סעיף של מוצרי גבינת ואקום, מבוטל שיעור המס המקסימלי, ועל כן שיעור המס עשוי לעלות.

חיים אורון: הוראות הצו האמור נכנסות לתוקף ב-21 במאי 2006.

חיים אורון: הצו השני, צו תעריף המכס והפטורים ומס קנייה על טובין (תיקון מס' 13), התשס"ו-2006 - ועדת הכספים החליטה לאשר את סעיף 1(1) לצו, אשר קובע העלאת שיעור מכס על זיתים המיובאים באריזות המכילות 50 ק"ג ויותר.

חיים אורון: מדובר בזיתים לשימוש תעשייתי.

חיים אורון: צעד זה נועד להגן על הגידול המקומי, והוא צפוי להביא לתוספת הכנסות של כמיליון ש"ח.

חיים אורון: במאמר מוסגר יצוין, כי נפלה טעות טכנית במכתב האישור של הוועדה אשר נחתם אתמול, יום כ"א בתמוז, ולא יום כ' בתמוז, כפי שצוין.

חיים אורון: הוראת הצו האמור נכנסת לתוקפה ב-20 ביוני 2006.

חיים אורון: הכנסת מתבקשת לאשר את שני הצווים הללו.

דליה איציק: חבר הכנסת חיים אורון, אתה מדבר על תיקונים מס' 11 ו-13.

דליה איציק: אז אנחנו מצביעים על כל צו כזה בנפרד.

דליה איציק: ובכן, חברי הכנסת, אנחנו עוברים להצבעה.

דליה איציק: מי בעד אישור צו תעריף המכס והפטורים ומס קנייה על טובין (תיקון מס' 11)?

דליה איציק: חברי הכנסת, הצבעה.

דליה איציק: הצבעה מס' 3 בעד החלטת ועדת הכספים - 17 נגד - אין נמנעים - אין החלטת ועדת הכספים בדבר צו תעריף המכס והפטורים ומס קנייה על טובין (תיקון מס' 11), התשס"ו-2006, נתקבלה.

דליה איציק: חברי הכנסת, אני קובעת שהצו אושר.

דליה איציק: אנחנו עוברים, חבר הכנסת חיים אורון, לתיקון מס' 13.

דליה איציק: מי בעד אישור צו תעריף המכס והפטורים ומס קנייה על טובין (תיקון מס' 13)?

דליה איציק: חברי הכנסת, אנחנו עוברים להצבעה.

דליה איציק: הצבעה מס' 4 בעד החלטת ועדת הכספים - 18 נגד - אין נמנעים - אין החלטת ועדת הכספים בדבר צו תעריף המכס והפטורים ומס קנייה על טובין (תיקון מס' 13), התשס"ו-2006, נתקבלה.

דליה איציק: ובכן חברי הכנסת, אני קובעת שהצו אושר.

דליה איציק: תיקון מס' 14 - דיבר על כך חבר הכנסת חיים אורון - לא יובא היום להצבעה, יש כנראה איזו אי-הבנה.

דליה איציק: אני מזמינה את חברת הכנסת קולט אביטל למסור לכנסת דיווח של משלחת הכנסת לכנס אבש"א.

דליה איציק: היא איננה כאן, תמוה.

דליה איציק: [מס' כ/112; "דברי הכנסת", חוב' י"ג, עמ' 2218; נספחות.

דליה איציק: ]

דליה איציק: אנחנו עוברים להצעת חוק לתיקון פקודת התעבורה (מס' 76).

דליה איציק: החוק הזה הוא לקריאה שנייה ולקריאה שלישית.

דליה איציק: יעלה חבר הכנסת גלעד ארדן להציג את הצעת החוק בשם ועדת הכלכלה.

דליה איציק: יחליף אותי חבר הכנסת יצחק אהרונוביץ.

גלעד ארדן: אדוני היושב-ראש, חברי חברי הכנסת, אני מתכבד להציג בפניכם את הצעת החוק לתיקון פקודת התעבורה (מס' 76), התשס"ו-2006.

גלעד ארדן: הצעת החוק עברה בקריאה הראשונה בכנסת השש-עשרה והוחל עליה דין רציפות בכנסת הנוכחית.

גלעד ארדן: אני רוצה גם להודות לממשלה על המהירות שבה אישרה את החלת דין הרציפות על הצעת החוק והביעה תמיכה בה, כי הצעת החוק הזאת, כפי שאני אסביר אותה בקצרה מייד, יכולה להציל חיי אדם.

גלעד ארדן: לפני שאסביר ממש בקצרה במה עוסקת הצעת החוק, אני רוצה לספר איך בעצם נולד הרעיון.

גלעד ארדן: לפני כשנתיים פנו אלי זוג הורים בשם יובל ורקפת בכרך, שבתם דניאל, זיכרונה לברכה, נהרגה בתאונת דרכים בנסיבות מאוד מצערות.

גלעד ארדן: ואלו היו הנסיבות: הנערה דניאל בכרך עבדה כמלצרית במסעדה.

גלעד ארדן: מנהל המסעדה או מנהל המשמרת היה לו אופנוע, והוא נהג בשלילת רשיון.

גלעד ארדן: אחרי שנתפס פעמים מספר נוהג במהירות של קרוב ל-200 קמ"ש, רשיונו נשלל.

גלעד ארדן: באותה עת עוד לא היתה סמכות בידי המשטרה להחרים כלי רכב של עבריין כבד.

גלעד ארדן: היו שמועות שהאיש ממשיך לנהוג בשלילה, אבל אף אחד לא היתה לו הוכחה, ולעובדים שלו לא היה נעים לשאול אותו אם הוא נוהג בשלילת רשיון.

גלעד ארדן: וכיוון שכך, הוא היה מציע טרמפ על האופנוע הביתה לאותה נערה, דניאל, והיא נעתרה.

גלעד ארדן: כמובן, כמנהגו לנסוע במהירויות מאוד מאוד גבוהות, הוא המשיך ונסע במהירות של קרוב ל-200 קמ"ש, התהפך, והנערה דניאל בכרך נהרגה.

גלעד ארדן: ההורים אמרו לי, שאם היה חוק במדינת ישראל שעבריינים סדרתיים או כאלו שעושים עבירות תנועה חמורות ומקבלים שלילה על-ידי בית-משפט, ניתן לדעת עליהם, כלומר השם שלהם היה מתפרסם באיזה מאגר מידע - והיו שמועות על אותו אדם, רק אף אחד לא העז לשאול אותו, וגם אם שאלו, הוא לא אמר את האמת - הם לא היו נותנים לבת שלהם לנסוע עם אותו אדם, ויכול להיות שדניאל, זיכרונה לברכה, היתה חיה אתנו היום.

גלעד ארדן: וכאן נולד הרעיון של הצעת החוק הנוכחית, שמונחת לפניכם, שמטרתה למסד מאגר מידע של משטרת ישראל, שיופיעו בו פרטי נהגים שרשיונם נשלל לתקופה של יותר מחודשיים ימים על-ידי בית-משפט; לא פסילה מינהלתית.

גלעד ארדן: אני אסביר את זה בקצרה.

גלעד ארדן: סעיף 35 בפקודת התעבורה קובע, כי בית-משפט שהרשיע אדם בעבירת תעבורה או בעבירה לפי חוק אחר הכרוכה בנהיגה ברכב, רשאי – נוסף על כל עונש אחר, או במקומו – למנוע ממנו לקבל או להחזיק רשיון נהיגה, לצמיתות, לתקופה מסוימת או עד שיתמלאו התנאים שקבע בית-המשפט.

גלעד ארדן: להערכת משטרת ישראל, בכבישי ישראל נוהגים עשרות אלפי עבריינים, אנשים שרשיונם נפסל, בלי שרשויות האכיפה מצליחות לשים עליהם יד.

גלעד ארדן: נהגים אלה מסכנים את ציבור הנהגים, את הנוסעים ואת הולכי הרגל.

גלעד ארדן: כידוע, לצערי ולצערנו, יכולת האכיפה של משטרת ישראל מוגבלת, והאכיפה אינה נעשית בצורה אפקטיבית, ודאי בכל מה שקשור לתפיסת מי שנוהגים בשלילת רשיון.

גלעד ארדן: לפיכך יזמתי את הצעת החוק הזאת, שמטרתה להוסיף על אמצעי האכיפה הקיימים היום כלי נוסף.

גלעד ארדן: הצעת החוק המונחת לפניכם קובעת, כי משטרת ישראל תנהל מאגר מידע שייכללו בו נתונים על נהגים שנפסלו על-ידי בית-המשפט מלהחזיק רשיון נהיגה לתקופה של יותר מ-60 ימים.

גלעד ארדן: מוצע כי המאגר יועמד לעיון הציבור באתר האינטרנט של משטרת ישראל ובכל אמצעי אחר שיקבע השר לביטחון פנים.

גלעד ארדן: העמדת המידע שבמאגר לעיון הציבור הרחב תאפשר לציבור להימנע מלנסוע עם נהגים שבתקופת פסילה, וכמובן למנוע זאת מבני-משפחתם ובעיקר מהילדים.

גלעד ארדן: הציבור יוכל גם לדווח למשטרה על עבריינים אלה מהיכרות אישית – אדם שרואה אחר נוהג בזמן פסילה – וכך לסייע למשטרה לאתר את הנהגים העבריינים ולהעמידם לדין.

גלעד ארדן: לכאורה, חברי חברי הכנסת, יש בהעמדת המידע האמור לעיון הציבור משום פגיעה בפרטיותו של האדם ששמו נכלל במאגר, אולם ועדת הכלכלה סברה כי הפגיעה היא מידתית ונועדה לתכלית ראויה, ולפיכך אין לנו ספק כי היא עומדת במבחנים הקבועים בחוק-יסוד: כבוד האדם וחירותו.

גלעד ארדן: במאמר מוסגר, חברי, אוסיף כי פגיעה דומה בפרטיותו של אדם כבר קבועה בחוק הקיים.

גלעד ארדן: כך, לדוגמה, החוק קובע כי שמו של עורך-דין שרשיונו נשלל בידי לשכת עורכי-הדין, וכן שמו של סוכן ביטוח שרשיונו נשלל בידי לשכת סוכני הביטוח, יפורסם אפילו בעיתונות הארצית, כדי להזהיר את הציבור שלא ישכור את שירותיהם.

גלעד ארדן: בדומה לכך, בחוק נתוני אשראי נקבע כי בעל עסק יכול לברר פרטים על אדם שמוסר לו את כרטיס האשראי כדי לדעת אם חשבונו מוגבל או לא.

גלעד ארדן: קל וחומר: אם בנושאים כאלה אפשרנו פגיעה בפרטיות של אזרחים כדי להגן על זכות אחרת כמו זכות הקניין, לדוגמה, על אחת כמה וכמה הדבר נכון כאשר מדובר בהצלת נפשות.

גלעד ארדן: לפיכך, הפגיעה היא מידתית וראויה ועומדת במבחני פסקת ההגבלה.

גלעד ארדן: חברי, כפי שהסברתי, אני סבור כי הצעת החוק היא נדבך נוסף וחשוב במאבק בתאונות הדרכים, ואני קורא לכם לאשר אותה בקריאה שנייה ובקריאה שלישית.

גלעד ארדן: תודה רבה.

יצחק אהרונוביץ': תודה לחבר הכנסת גלעד ארדן.

יצחק אהרונוביץ': רבותי, מאחר שאין הסתייגויות, נצביע על הצעת החוק בקריאה שנייה.

יצחק אהרונוביץ': הצבעה מס' 5 בעד סעיפים 2-1 – 12 נגד – אין נמנעים – אין סעיפים 2-1 נתקבלו.

יצחק אהרונוביץ': 12 בעד, אין מתנגדים ואין נמנעים.

יצחק אהרונוביץ': אני קובע שהצעת החוק עברה בקריאה שנייה.

יצחק אהרונוביץ': אנחנו עוברים להצבעה על הצעת החוק בקריאה שלישית.

יצחק אהרונוביץ': נא להצביע.

יצחק אהרונוביץ': הצבעה מס' 6 בעד החוק – 13 נגד – אין נמנעים – אין חוק לתיקון פקודת התעבורה (מס' 76), התשס"ו-2006, נתקבל.

יצחק אהרונוביץ': 13 בעד, אין מתנגדים ואין נמנעים.

יצחק אהרונוביץ': רבותי, אני קובע שהצעת החוק לתיקון פקודת התעבורה (מס' 76), התשס"ו-2006, עברה בקריאה שלישית.

יצחק אהרונוביץ': ברכות לחבר הכנסת גלעד ארדן.

יצחק אהרונוביץ': חברת הכנסת קולט אביטל הצטרפה אלינו, ואני מזמין אותה לדווח לכנסת על כנס אבש"א.

יצחק אהרונוביץ': בבקשה.

קולט אביטל: תודה, אדוני היושב-ראש.

קולט אביטל: אני מתנצלת על שלא הייתי באולם.

קולט אביטל: כולנו מתגייסים עכשיו למאמצי ההסברה של מדינת ישראל, והתראיינתי לרדיו בארצות-הברית.

קולט אביטל: אני רוצה לדווח לחברי חברי הכנסת על כך שלפעמים יש שכר לעמל.

קולט אביטל: אנחנו עמיתים בלי מעמד מלא בארגון לביטחון ולשיתוף פעולה באירופה, אבש"א, שהוא ממשיכו של מה שהיה פעם ועדת הלסינקי, שהביאה להפשרה בין הגושים.

קולט אביטל: הפורום הזה, שמאגד בתוכו 56 פרלמנטים מאירופה, וכן את ארצות-הברית ואת קנדה, הקים גם פורום עמיתים ים-תיכונים, שבו חברות ישראל, מצרים, תוניסיה, אלג'יריה ומרוקו, ומדי פעם אנחנו משתתפים באירועים.

קולט אביטל: אחרי מאמצים של כמעט חמש שנים – ואני מקווה שגם חבר הכנסת מלכיאור יקשיב לכך, משום שזה יעניין אותו - הצלחנו להעביר החלטה מאוד מאוד ממשית ומאוד מעשית בנושא האנטישמיות.

קולט אביטל: אומנם, על השולחנות שלכם מונח דוח מלא של דיוני אבש"א, אבל במסגרת הוועדה השלישית, והודות ליוזמה של חבר פרלמנט גרמני, בשיתוף המשלחת האמריקנית, אנחנו מובילים החלטות בנושא האנטישמיות.

קולט אביטל: הפעם, אחרי הרבה כינוסים, הודעות והכרזות, הגיעו 55 פרלמנטים להחלטה שקוראת לנקוט צעדים מאוד ממשיים.

קולט אביטל: למשל, כל ממשלה מחויבת על-ידי הפרלמנט הלאומי שלה להגיש לו תוכנית למאבק באנטישמיות.

קולט אביטל: כל אחת מהמשלחות הפרלמנטריות האלה מחויבת להגיע לאספה בשנה הבאה, בקיץ 2007, ולהגיש דוח על אירועים אנטישמיים במדינה שהיא מייצגת.

קולט אביטל: כל מדינה מחויבת למנות נציג, מעין אומבודסמן, שיבדוק את הנושא הזה, וגם להתוות תוכניות חינוך שמחייבות את משרדי החינוך ב-56 מדינות – ויש לכך השלכות רבות באמת.

קולט אביטל: הכנס הבא יתקיים בעוד כמה חודשים בבוקרשט, בדרג ראשי מדינות.

קולט אביטל: היו כנסים קודמים בברצלונה ובברלין, ובהם השתתף אפילו נשיא מדינת ישראל.

קולט אביטל: אנחנו חייבים להתברך בהחלטה הזאת, ולהבין שלא היה קל להביא 56 פרלמנטים לקבל פה-אחד החלטה שמחייבת לפעול.

קולט אביטל: חלק מהעבודה יש לעשות גם במסגרת חקיקה.

קולט אביטל: עוד בכנסת הקודמת עסקתי בנושא זה וניסיתי להתוות מעין מפת דרכים בשאלה איזו חקיקה קיימת באילו מדינות.

קולט אביטל: אנחנו נקיים אולי כינוס בכנסת עם חלק מהפרלמנטים האלה, ועם ועדת החוקה שלנו, כי הפרלמנטים האמורים התחייבו שבכל המדינות שאין בהן חקיקה מתאימה הם יתוו מסגרת חוקתית או חוקית לצורך החקיקה, ואני מקווה לשיתוף פעולה של כל חברי הכנסת.

קולט אביטל: שוב, אני רוצה שנתברך בכך.

קולט אביטל: לפעמים עבודתנו נעשית בידי צדיקים.

קולט אביטל: במקרה הזה נכון שעזרנו – עבדנו מאחורי הקלעים, אבל מי שהובילה את המאבקים האלה היתה משלחת של הבונדסטאג הגרמני ומשלחת של הקונגרס האמריקני.

קולט אביטל: אני מקווה שכולנו נשלח מכאן את תודותינו בעיקר למשלחות האלה, וגם לפרלמנטים שנבוא במגע אתם, כדי להביא את כל אותן החלטות לידי חקיקה ויישום.

קולט אביטל: תודה רבה.

יצחק אהרונוביץ': תודה, וברכות לחברת הכנסת קולט אביטל.

יצחק אהרונוביץ': הודעה למזכיר, בבקשה.

אריה האן: ברשות יושב-ראש הישיבה, הנני מתכבד להודיע, כי הונחו על שולחן הכנסת – לקריאה שנייה ולקריאה שלישית: הצעת חוק פיצויים בשל פגיעה ממעשה אלימות הנובע מהסכסוך הישראלי-ערבי (תיקוני חקיקה), התשס"ו-2006, שהחזירה ועדת העבודה, הרווחה והבריאות.

אריה האן: לדיון מוקדם: הצעת חוק הגנה על עובדים בשעת-חירום (הוראת שעה), התשס"ו-2006, של חברי הכנסת עמיחי אילון, יורי שטרן וקבוצת חברי הכנסת.

אריה האן: דיוו מכינוס מליאת האספה הפרלמנטרית של הארגון לביטחון ולשיתוף פעולה באירופה, שהתקיים בבריסל.

אריה האן: תודה.

יצחק אהרונוביץ': תודה.

יצחק אהרונוביץ': [מס' מ/158; "דברי הכנסת", חוב' י', עמ' 1618; נספחות.

יצחק אהרונוביץ': ]

יצחק אהרונוביץ': הנושא הבא: הצעת חוק סדר הדין הפלילי (תיקון מס' 48), התשס"ו-2006, קריאה שנייה וקריאה שלישית.

יצחק אהרונוביץ': אני מזמין את יושב-ראש ועדת החוקה, חוק ומשפט, חבר הכנסת מנחם בן-ששון, להציג את הצעת החוק.

יצחק אהרונוביץ': בבקשה.

מנחם בן-ששון: אדוני היושב-ראש, אדוני השר, חברי חברי הכנסת, הצעת חוק סדר הדין הפלילי (תיקון מס' 48) מתייחסת לנוהג שהתפתח בבתי-משפט שונים בארץ לייעול אופן הניהול של הליכים פליליים, ועל-פי הנוהל הזה נקבעים בבתי-המשפט ימי ערכאות מרוכזים בקשר לכתבי אישום אשר בית-המשפט סבור שלגביהם מתאים דיון במסגרת דיון מקדמי או יום ערכאות מרוכז.

מנחם בן-ששון: החוק מסדיר את הנוהל שהשתרש בצורה שבה גם לשופטים, גם לנאשם – אנחנו מדברים על זכויות נפגעי עבירה – ברור מה זכויותיהם, מהו הנוהל של החוק הזה.

מנחם בן-ששון: על מנת לקצר, משום שהדברים מדברים בעד עצמם, אני רוצה להתייחס להסתייגותו של חבר הכנסת יצחק לוי, לגבי סעיף 143א(ח), המציע שפסקה (2) תימחק.

מנחם בן-ששון: הוא גם ינמק את הסיבה למחיקה.

מנחם בן-ששון: קיבלתי גם את הודעת הממשלה, אדוני השר, וגם הוועדה מזדהה עם ההסתייגות.

מנחם בן-ששון: אם אשאל, אציע להצביע בעד הסתייגותו של חבר הכנסת לוי.

מנחם בן-ששון: הסתייגויות אחרות אני אבקש מהכנסת שתדחה.

מנחם בן-ששון: אשמח אם הכנסת תצביע בעד החוק.

מנחם בן-ששון: תודה, אדוני היושב-ראש.

יצחק אהרונוביץ': תודה לחבר הכנסת מנחם בן-ששון.

יצחק אהרונוביץ': לשם החוק אין הסתייגויות.

יצחק אהרונוביץ': לסעיף 1 אין הסתייגויות.

יצחק אהרונוביץ': לסעיף 2 היו הסתייגויות אבל מגישיהן אינם פה, ולכן אני עובר הלאה.

יצחק אהרונוביץ': לחבר הכנסת יצחק לוי יש הסתייגות.

יצחק אהרונוביץ': בבקשה, חבר הכנסת יצחק לוי.

יצחק לוי: אדוני היושב-ראש, יש חילוקי דעות מאוד גדולים בין המועצה הלאומית לשלום הילד לבין הסניגוריה הציבורית בעניין הזה.

יצחק לוי: היו התלבטויות לאחר ישיבת הוועדה, יחד עם יושב-ראש הוועדה, עם היועץ המשפטי, עם הסניגורית, עם המועצה הלאומית לשלום הילד, וההתלבטויות עוד לא הסתיימו.

יצחק לוי: אף-על-פי-כן אני אבקש מהכנסת לתמוך בהסתייגותי, הווי אומר, שלא להחריג את בתי-המשפט לנוער מהחוק הזה.

יצחק לוי: אנחנו רגילים לראות בילדים קליינט שונה מקליינט רגיל בבית-המשפט, לכן יש שופטים לנוער.

יצחק לוי: השופט לנוער רואה את עצמו קצת כמחנך, קצת כאבא, קצת כידיד של אותו נאשם, הוא אולי מדבר אתו בסגנון אחר, ואף-על-פי-כן אנחנו נתקלים במקרים שגם הילד צריך סניגור וגם הילד צריך הדרכה משפטית, ולא שייעשו טעויות ולא שייצברו תיקים ולא שיתקבלו החלטות שאחר כך יש להן השלכות אחרות.

יצחק לוי: החשש של המועצה הלאומית לשלום הילד הוא, שמיסוד התהליך יסיר את הגמישות של השופט.

יצחק לוי: אנחנו חושבים שלא כך, אנחנו חושבים שהדבר הזה נחוץ, ואני מודה ליושב-ראש הוועדה שהואיל לתמוך בהסתייגות שלי.

יצחק לוי: אני מבקש מהכנסת לתמוך בהסתייגות, על אף המחלוקת.

יצחק לוי: אני חושב שהדבר נכון, ואני מבקש מהכנסת לתמוך בהסתייגות להשאיר בתוך החוק גם את בתי-המשפט לנוער.

יצחק לוי: תודה רבה.

יצחק אהרונוביץ': מישהו רוצה להשיב למסתייג?

יצחק אהרונוביץ': יושב-ראש הוועדה?

מנחם בן-ששון: הודעתי שאני מסכים.

יצחק אהרונוביץ': ניגש להצבעה על ההסתייגות של חבר הכנסת יצחק לוי.

יצחק אהרונוביץ': ההצבעה החלה.

יצחק אהרונוביץ': הצבעה מס' 7 בעד ההסתייגות – 13 נגד – 1 נמנעים – אין ההסתייגות של חבר הכנסת יצחק לוי לסעיף 2 נתקבלה.

יצחק אהרונוביץ': 13 בעד, אני מצרף גם את קולי, 14 בעד.

יצחק אהרונוביץ': ההסתייגות התקבלה.

יצחק אהרונוביץ': אנחנו ניגש להצבעה על שם החוק.

יצחק אהרונוביץ': מי בעד?

יצחק אהרונוביץ': מי נגד?

יצחק אהרונוביץ': מי נמנע?

יצחק אהרונוביץ': הצבעה מס' 8 בעד שם החוק – 16 נגד – אין נמנעים – אין שם החוק נתקבל.

יצחק אהרונוביץ': 16 בעד, אין מתנגדים, אין נמנעים.

יצחק אהרונוביץ': אנחנו ניגשים להצבעה על סעיף 1.

יצחק אהרונוביץ': הצבעה מס' 9 בעד סעיף 1 – 17 נגד – אין נמנעים – אין סעיף 1 נתקבל.

יצחק אהרונוביץ': 17 בעד, אין מתנגדים ואין נמנעים.

יצחק אהרונוביץ': קיבלנו את סעיף 1.

יצחק אהרונוביץ': עוברים לסעיף 2, לרבות ההסתייגות.

יצחק אהרונוביץ': אפשר להצביע.

יצחק אהרונוביץ': הצבעה מס' 10 בעד סעיף 2, כהצעת הוועדה ועם ההסתייגות שנתקבלה – 16 נגד – אין נמנעים – אין סעיף 2, כהצעת הוועדה ועם ההסתייגות שנתקבלה, נתקבל.

יצחק אהרונוביץ': 16 בעד, אין מתנגדים, אין נמנעים.

יצחק אהרונוביץ': קיבלנו את סעיף 2.

יצחק אהרונוביץ': עוברים לסעיפים 3-4 - אין הסתייגויות - לפי נוסח הוועדה.

יצחק אהרונוביץ': הצבעה מס' 11 בעד סעיפים 4-3 – 16 נגד – אין נמנעים – אין סעיפים 4-3 נתקבלו.

יצחק אהרונוביץ': 16 בעד, אין מתנגדים ואין נמנעים.

יצחק אהרונוביץ': אנחנו מצביעים בקריאה שלישית, עם ההסתייגות של חבר הכנסת יצחק לוי.

יצחק אהרונוביץ': הצבעה מס' 12 בעד החוק – 18 נגד – אין נמנעים – אין חוק סדר הדין הפלילי (תיקון מס' 48), התשס"ו-2006, נתקבל.

יצחק אהרונוביץ': 18 בעד, אין מתנגדים, אין נמנעים.

יצחק אהרונוביץ': אני קובע בזאת שהצעת חוק סדר הדין הפלילי (תיקון מס' 48), התשס"ו-2006, נתקבלה בקריאה שלישית.

יצחק אהרונוביץ': ברכות לחבר הכנסת בן-ששון.

יצחק אהרונוביץ': [נספחות.

יצחק אהרונוביץ': ]

יצחק אהרונוביץ': הנושא הבא: החלטה בדבר תיקון טעות בחוק בתי-המשפט (תיקון מס' 42 והוראת שעה), התשס"ו-2006.

יצחק אהרונוביץ': אני מזמין את יושב-ראש ועדת החוקה, חוק ומשפט להציג את התיקון; בבקשה.

מנחם בן-ששון: אדוני היושב-ראש, חברי חברי הכנסת, תיקון טעות בחוק בתי-המשפט (תיקון מס' 42 והוראת שעה), התשס"ו-2006.

מנחם בן-ששון: חוק בתי-המשפט (תיקון מס' 42 והוראת שעה) התקבל ביום א' באדר התשס"ו, 1 במרס 2006, ופורסם ברשומות בעמוד 284.

מנחם בן-ששון: ביום כ"א בתמוז התשס"ו קבעה ועדת החוקה, חוק ומשפט, לפי הצעת יושבת-ראש הכנסת, כי נפלה טעות שהיא בבחינת השמטה מקרית בנוסח התיקון מס' 42.

מנחם בן-ששון: מוצע אפוא כי הכנסת תחליט לתקן את הטעות בהתאם להוראות סעיף 10א לפקודת סדרי השלטון והמשפט, והכול מפורט להלן.

מנחם בן-ששון: מדובר בשופט עמית בשורה של חוקים, וביניהם התאמה לחוק הדיינים.

מנחם בן-ששון: אולם בשל השמטה מקרית לא נכללה ברישא ההפניה לחוק הדיינים כנדרש.

מנחם בן-ששון: אנחנו מציעים לתקן את הטעות, ובסעיף 2 לקבוע כי בהתאם להוראות סעיף 10א(ד) לפקודת סדרי השלטון והמשפט, התש"ח-1948, תחילתו של תיקון הטעות, קרי גם הדיינים, תהיה ביום תחילתו של התיקון מס' 42.

משה גפני: התקבלה הסתייגות במליאה בנושא הזה.

מנחם בן-ששון: כיוון שאני ניזון ממורשת הקרב שהיתה כאן, חבר הכנסת גפני גם אז הסתייג והסתייגותו התקבלה, וכתוצאה מן ההסתייגות תוקן החוק ותוקנה ההנהגה ויש דיין עמית, אבל צריך לתקן את התיקון במלואו.

מנחם בן-ששון: את מעשהו של חבר הכנסת גפני דאז אנחנו משלימים היום.

מנחם בן-ששון: תודה רבה.

יצחק אהרונוביץ': תודה לחבר הכנסת מנחם בן-ששון.

יצחק אהרונוביץ': אנחנו ניגשים להצבעה.

יצחק אהרונוביץ': הצבעה מס' 13 בעד ההחלטה – 15 נגד – אין נמנעים – אין החלטת ועדת החוקה, חוק ומשפט בדבר תיקון טעות בחוק בתי-המשפט (תיקון מס' 42 והוראת שעה), התשס"ו-2006, נתקבלה.

יצחק אהרונוביץ': 15 בעד, אין מתנגדים ואין נמנעים.

יצחק אהרונוביץ': ההחלטה התקבלה.

יצחק אהרונוביץ': [מס' מ/250; כ/116; "דברי הכנסת", חוב' י"ב, עמ' 1979; נספחות.

יצחק אהרונוביץ': ]

יצחק אהרונוביץ': הנושא הבא: הצעת חוק בתי-המשפט (תיקון מס' 43), התשס"ו-2006, קריאה שנייה וקריאה שלישית.

יצחק אהרונוביץ': אני מזמין את יושב-ראש ועדת החוקה, חוק ומשפט להציג את הצעת החוק; בבקשה.

מנחם בן-ששון: אדוני היוש-ראש, חברי הכנסת, הצעת חוק בתי-המשפט (תיקון מס' 43), התשס"ו-2006, קריאה שנייה וקריאה שלישית - כאן מדובר בהצעת חוק של הממשלה, שיש לצדה גם הצעת חוק פרטית.

מנחם בן-ששון: כשבירכת אותי קודם זאת היתה ברכה מוקדמת.

מנחם בן-ששון: כשהחוק יעבור, זה יהיה החוק הראשון שלי.

מנחם בן-ששון: מטרת ההצעה היא לקבוע, כי נשיא בית-המשפט העליון, בהסכמת חבר שופטי בית-המשפט העליון ולאחר התייעצות עם שר המשפטים, רשאי לקבוע כללי אתיקה לשופטים.

מנחם בן-ששון: הפרה של כללים אלו תשמש עילה להגשת קובלנה - - -

משה גפני: אתה מציע הצעת חוק פרטית?

מנחם בן-ששון: לא, אני מציע הצעת חוק לקריאה שנייה ולקריאה שלישית, שהיא איחוד שתי הצעות, של הצעת הממשלה ושל הצעת הדובר.

מנחם בן-ששון: הפרה של כללים אלו תשמש עילה להגשת קובלנה בדין משמעתי.

מנחם בן-ששון: כן תוקם ועדת אתיקה שחבריה יהיו שופטים, אשר תיתן חוות דעה מקדימה בענייני אתיקה של שופטים לפי פנייה של שופט.

מנחם בן-ששון: כבר דיברנו על הצעת החוק הזאת ארבע פעמים מעל הבמה הזאת, ואני מבקש מחברי הכנסת לדחות את ההסתייגויות שיש ולהצביע בעד החוק.

יצחק אהרונוביץ': תודה.

יצחק אהרונוביץ': אנחנו עוברים להסתייגויות.

יצחק אהרונוביץ': המסתייג הראשון, חבר הכנסת דוד טל - אינו נוכח.

יצחק אהרונוביץ': חבר הכנסת יצחק לוי מסיר את ההסתייגות.

יצחק אהרונוביץ': לסעיף 5, הסתייגות של חבר הכנסת דוד טל - אינו נוכח.

יצחק אהרונוביץ': חבר הכנסת משה גפני, בבקשה.

משה גפני: אדוני היושב-ראש, רבותי חברי הכנסת, אדוני שר הפנים, אני ביקשתי להסתייג, כפי שהסתייגתי בשלהי הכנסת הקודמת, עכשיו עשו גם את תיקון הטעות.

משה גפני: אני סבור באופן אידיאולוגי וגם מעשי, שמעמדם של בתי-הדין הרבניים שווה, במה שהחוק מקנה להם, למעמדם של בתי-המשפט.

משה גפני: לא סבור כך משרד המשפטים.

משה גפני: למיטב זיכרוני, לא היה חוק אחד שעניינו שדרוג בתי-המשפט שבמקביל משודרגים גם בתי-הדין הרבניים.

משה גפני: בטעות שאדוני יושב-ראש ועדת החוקה, חוק ומשפט הציג קודם, גם היתה התנגדות של משרד המשפטים לכלול דיין עמית בחוק, על-פי בקשת רבים מחברי הוועדה, ואני בהם, ובסופו של דבר העברתי את זה בהסתייגות.

משה גפני: מליאת הכנסת קיבלה שיהיה דיין עמית כמו שיש שופט עמית.

משה גפני: בוועדת החוקה בדיונים על כללי אתיקה לשופטים - שאני חושב שזה חוק ראוי, כך צריך לעשות - אמרתי שצריך להחיל את זה גם על בתי-הדין הרבניים.

משה גפני: יש פה רבים שטוענים שצריך שיהיו כללי אתיקה לשופטים וכללי אתיקה לדיינים, ומשום מה משרד המשפטים לא הסכים לכלול את זה בחוק.

משה גפני: מכיוון שמדובר ביושב-ראש ועדת חוקה חדש, באופן יחסי - אני רואה שאתה ותיק לגמרי, על-פי בקשתך בעניין ההסתייגות שהוכנה, ורציתי אפילו לכלול אותה ולנסות להעביר אותה כאן במליאה – הסרתי את ההסתייגות הזאת, זאת אומרת לא כללתי אותה בהצעת החוק הנוכחית, ואני לא נאבק להעביר אותה, מכיוון שאתה אמרת – ותתקן אותי אם אני טועה – שאנחנו נגיש הצעת חוק משותפת, שדובר עליה ועל עקרונותיה, על כללי אתיקה לדיינים.

משה גפני: אני מתנגד בכל תוקף - אלא אם כן ידובר גם בערכאות נוספות - בתי-דין שרעיים, בתי-דין של קאדים מד'הב ובתי-דין לעבודה.

משה גפני: זאת לא התנהגות משרד המשפטים.

משה גפני: הוא לא אומר: נחיל את כללי האתיקה על בתי-המשפט, על בתי-הדין השונים, על הערכאות השונות.

משה גפני: הוא לא אומר את זה.

משה גפני: הוא אומר: קודם בתי-המשפט.

משה גפני: למה "קודם בתי-המשפט"?

משה גפני: מה הסיבה?

משה גפני: אנחנו לא רוצים שלדיינים יהיו כללי אתיקה?

משה גפני: מישהו מאתנו סבור שלא צריכים להיות?

משה גפני: משרד המשפטים סבור כך.

משה גפני: הוא רוצה שבתי-המשפט ישודרגו, ובתי-הדין יהיו ברמה יותר נמוכה, כי לא יהיו כללי אתיקה לדיינים.

משה גפני: זאת האמת.

משה גפני: אדוני, יושב-ראש הוועדה, אתה תלמד את זה בדרך הקשה, תאמין לי.

משה גפני: גם אני, כמוך, באתי לכנסת נאיבי, וחשבתי שזה לא נכון.

משה גפני: חשבתי שבמשרד המשפטים באמת מתכוונים באופן מקצועי.

משה גפני: לא מקצועי ולא נעליים - -

קולט אביטל: ככה מדברים מעל בימת הכנסת?

משה גפני: - - הם רוצים להוריד את מעמדם - - -

רוני בר-און: אתה יכול להגיד למה אתה צועק?

משה גפני: איך אתה רוצה שאני אדבר?

קריאה: בשקט.

משה גפני: אדוני, שר הפנים, אתה נמצא בממשלה.

משה גפני: בממשלה הזאת יש משרד המשפטים, ומשרד המשפטים הביא הצעת חוק של כללי אתיקה לשופטים.

משה גפני: ביקשתי כללי אתיקה גם לדיינים, שיהיה אותו דבר.

רוני בר-און: הם לא צריכים כללים.

משה גפני: אני אומר לך שצריכים.

רוני בר-און: אני אומר לך שלא.

רוני בר-און: אני באופן אישי חושב שזה עלבון לשופטים שעושים להם - - -

משה גפני: אתה יודע מה ההבדל בינינו?

משה גפני: אתה, אדוני שר הפנים, מכיר את הדיינים הטובים.

משה גפני: אני מכיר - - -

אביגדור יצחקי: חבר הכנסת גפני, אנחנו עוד מעט - - - ובלבד שהנשיא ברק יחתום עליו.

משה גפני: פשוט לא ייאמן.

משה גפני: אתה שמעת מה שאמר יושב-ראש הקואליציה?

משה גפני: לא חשוב, נשאיר את זה.

רוני בר-און: כל השומע תצילנה אוזניו.

משה גפני: על כל פנים, אדוני יושב-ראש הוועדה, מכיוון שאני סומך עליך, על הגינותך ועל יושרך, ואני סבור – ואמרת שגם שר המשפטים הסכים לזה – אני אתמוך בחוק.

משה גפני: אני אסיר את הסתייגותי, כפי שסיכמנו, ולא אבקש להצביע עליה.

משה גפני: אני מקווה שבזמן הקרוב ביותר יגיעו כללי אתיקה לדיינים, שלא קשורים, ולא נמתין לערכאות אחרות.

משה גפני: כי הנהלת בתי-הדין הרבניים – הייעוץ המשפטי של בתי-הדין הרבניים הביא את הנוסח המקביל לבתי-הדין וביקש לא לחכות עם זה.

משה גפני: אם יחכו, ובגלל זה לא יביאו את החוק של הדיינים, אני אראה בזה דבר לא נכון.

משה גפני: תודה רבה.

מנחם בן-ששון: - - -

יצחק אהרונוביץ': הוא הסיר, חבר הכנסת בן-ששון.

משה גפני: - - -

מנחם בן-ששון: אם הוא הסיר זה בסדר.

יצחק אהרונוביץ': רבותי, חבר הכנסת אריה אלדד אינו נוכח – גם הוא רצה להסתייג.

יצחק אהרונוביץ': מאחר שאין הסתייגויות על סעיפים 1-5, ניגש להצבעה על סעיפים אלה, כפי שהוועדה מציעה.

יצחק אהרונוביץ': הצבעה מס' 14 בעד סעיפים 5-1 – 19 נגד – אין נמנעים – אין סעיפים 5-1 נתקבלו.

יצחק אהרונוביץ': בעד – 19, אין מתנגדים ואין נמנעים.

יצחק אהרונוביץ': אני קובע שהצעת החוק עברה בקריאה שנייה.

יצחק אהרונוביץ': אני מפעיל את השעון לקריאה שלישית.

יצחק אהרונוביץ': הצבעה מס' 15 בעד החוק – 20 נגד – אין נמנעים – אין חוק בתי-המשפט (תיקון מס' 43), התשס"ו-2006, נתקבל.

יצחק אהרונוביץ': בעד – 20, אין מתנגדים ואין נמנעים.

יצחק אהרונוביץ': אני קובע שהחוק עבר בקריאה שלישית.

יצחק אהרונוביץ': ברכות לחבר הכנסת בן-ששון.

קריאה: - - -

יצחק אהרונוביץ': אבל הוא הציג את זה, ניתן לו את הקרדיט.

יצחק אהרונוביץ': לא כל יום יוצא לי לתת לו.

יצחק אהרונוביץ': [מס' מ/250; "דברי הכנסת", חוב' י"ב, עמ' 2015; נספחות.

יצחק אהרונוביץ': ]

יצחק אהרונוביץ': הנושא הבא: הצעת חוק שירות לאומי בהתנדבות לבנים (תיקוני חקיקה), התשס"ו-2006, קריאה שנייה וקריאה שלישית, מ/250.

יצחק אהרונוביץ': אני מזמין את יושב-ראש ועדת העבודה, הרווחה והבריאות להציג את הצעת החוק.

יצחק אהרונוביץ': בבקשה.

ראובן ריבלין: יש הסתייגויות?

משה שרוני: אבל הן אינן כאן.

יצחק אהרונוביץ': כן, יש.

משה שרוני: אדוני היושב-ראש, אדוני שר הפנים, חברי הכנסת, הצעת חוק שירות לאומי בהתנדבות לבנים (תיקוני חקיקה) התשס"ו-2006.

משה שרוני: אדוני היושב-ראש, כנסת נכבדה, אני מתכבד להביא לקריאה שנייה ולקריאה שלישית את הצעת חוק שירות לאומי בהתנדבות לבנים (תיקוני חקיקה), התשס"ו-2006, שהיא הצעת חוק ממשלתית.

משה שרוני: בשנים האחרונות התקיימה תוכנית ניסיונית של שילוב בנים אשר קיבלו פטור מהשירות הצבאי או שלא נקראו לשירות צבאי במסגרת שירות לאומי.

משה שרוני: התוכנית הניסיונית עוגנה בחקיקה במסגרת חוק שירות לאומי בהתנדבות (תוכנית ניסיונית לבנים) (הוראת שעה), התשס"א-2001, ותוקפה של הוראת השעה נקבע עד 31 באוגוסט 2006.

משה שרוני: הוראת השעה החילה את הדין החל על בנות המשרתות שירות לאומי על בנים המשרתים שירות לאומי במסגרת התוכנית הניסיונית.

משה שרוני: כך, למשל, היא זיכתה בן ששירת שירות לאומי כאמור בדמי כלכלה ודיור לפי חוק שירות לאומי (תנאי שירות למתנדב בשירות לאומי), התשנ"ח-1998, ובזכויות של חייל משוחרר לפי חוק קליטת חיילים משוחררים, התשנ"ד-1994.

משה שרוני: אדוני, חברי הכנסת, לאור הצלחתה של התוכנית הניסיונית מוגשת הצעת החוק המונחת לפניכם ומכוונת להחליף את התוכנית הניסיונית בהסדר של קבע, ולצורך זה לעגן את תיקוני החקיקה הנדרשים.

משה שרוני: אדוני היושב-ראש, אדוני השר, חברי הכנסת, הצעת החוק מוגשת בצירוף הסתייגויות, ואני מציע לאשר אותה בנוסח הוועדה בקריאה שנייה ובקריאה שלישית.

משה שרוני: תודה.

יצחק אהרונוביץ': תודה.

יצחק אהרונוביץ': יש הסתייגות אחת.

יצחק אהרונוביץ': לשם החוק אין הסתייגויות.

יצחק אהרונוביץ': לסעיף 1 יש הסתייגות של חבר הכנסת אברהם רביץ – שאינו נוכח, לכן הסתייגות זו לא תתקבל.

יצחק אהרונוביץ': לסעיפים 2-5 אין הסתייגויות.

יצחק אהרונוביץ': לכן אנחנו עוברים להצבעה בקריאה שנייה על שם החוק ועל סעיפים 1-5 כנוסח הוועדה.

יצחק אהרונוביץ': הצבעה מס' 16 בעד סעיפים 5-1 – 19 נגד – אין נמנעים – 1 סעיפים 5-1 נתקבלו.

יצחק אהרונוביץ': בעד – 19, אין מתנגדים, נמנע אחד.

יצחק אהרונוביץ': הצעת החוק עברה בקריאה שנייה.

יצחק אהרונוביץ': אנחנו עוברים להצבעה בקריאה שלישית.

יצחק אהרונוביץ': הצבעה מס' 17 בעד החוק – 17 נגד – אין נמנעים – 1 חוק שירות לאומי בהתנדבות לבנים (תיקוני חקיקה), התשס"ו-2006, נתקבל.

יצחק אהרונוביץ': בעד – 17, אין מתנגדים, נמנע אחד.

יצחק אהרונוביץ': אני קובע שהצעת חוק שירות לאומי בהתנדבות לבנים (תיקוני חקיקה), התשס"ו-2006, נתקבלה בקריאה שלישית.

יצחק אהרונוביץ': [מס' מ/251; "דברי הכנסת", חוב' י"ג, עמ' 2273; נספחות.

יצחק אהרונוביץ': ]

יצחק אהרונוביץ': הנושא הבא: הצעת חוק הביטוח הלאומי (תיקון מס' 87), התשס"-2006, קריאה שנייה וקריאה שלישית, מ/251.

יצחק אהרונוביץ': אני מזמין את יושב-ראש ועדת העבודה, הרווחה והבריאות להציג את הצעת החוק.

משה שרוני: אדוני היושב-ראש, אדוני השר, חברי הכנסת, אני מתכבד להביא לקריאה שנייה ולקריאה שלישית את הצעת חוק הביטוח הלאומי (תיקון מס' 87), התשס"ו-2006, שהיא הצעת חוק ממשלתית.

משה שרוני: בחוק ההסדרים השני של שנת 2003, שנחקק באמצע שנת 2003, (חוק התוכנית הכלכלית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004), התשס"ג-2003, תוקן חוק הביטוח הלאומי [נוסח משולב], התשנ"ה-1995, ונקבע כי קצבאות הילדים המשתלמות בעד כל ילד יהיו בסכום אחיד, ללא קשר למספרו הסידורי של הילד במשפחה, כך שקצבת הילד, עבור כל ילד, נקבעה לסכום הבסיסי, שערכו היום הוא 148 שקלים.

משה שרוני: כדי להקל על משפחות מרובות ילדים את הסתגלותן, נקבע שלעניין ילדים שנולדו לפני 1 ביוני 2003, הפחתת הקצבאות לסכום הבסיסי, לגבי קצבאות המשתלמות בעבור ילד שלישי ואילך, תבוצע באופן הדרגתי, עד לשנת 2009.

משה שרוני: מטרת הצעת החוק לעצור את מהלך הפחתת הקצבאות לעניין ילדים שנולדו לפני 1 ביוני 2003 שהם הילד השלישי ואילך במשפחה, ברמות שיעור הקצבה שנקבעו לשנת 2006.

משה שרוני: כך מוצע כי בעבור ילד שלישי תשולם קצבה של 177.6 שקלים חדשים, ועבור הילד הרביעי ואילך תשולם קצבה של 328.56 שקלים חדשים.

משה שרוני: חברי הכנסת המכובדים, הצעת החוק מוגשת בצירוף הסתייגויות, ואני מציע לאשר את הצעת החוק בנוסח הוועדה בקריאה שנייה ובקריאה שלישית.

משה שרוני: תודה.

יצחק אהרונוביץ': תודה לחבר הכנסת שרוני.

יצחק אהרונוביץ': לשם החוק אין הסתייגות.

יצחק אהרונוביץ': לסעיף 1, חברי הכנסת מוחמד ברכה, חנא סוייד ודב חנין שמציעים - אינם פה.

יצחק אהרונוביץ': אנחנו עוברים לסעיף 2, חבר הכנסת אברהם רביץ מציע הצעה - הוא לא נוכח.

יצחק אהרונוביץ': לסעיף 3, חבר הכנסת משה גפני מציע.

יצחק אהרונוביץ': בבקשה, חבר הכנסת משה גפני.

יצחק כהן: כבוד היושב-ראש, בתנאי שהוא לא יתקוף את ש"ס.

יצחק כהן: אם הוא יתקוף את ש"ס, אני כבר מודיע שאני ארצה להגיב.

יצחק אהרונוביץ': את זה תסגרו ביניכם.

משה גפני: אדוני היושב-ראש, רבותי חברי הכנסת, אדוני שר הפנים, אני חושב שזאת הצעת חוק טובה, אדוני יושב-ראש ועדת העבודה, הרווחה והבריאות.

משה גפני: אבל זו הצעת חוק שזורה חול בעיניים.

משה גפני: אתה עצמך אמרת את זה.

משה גפני: ההצעה הזאת באה ואומרת, שאת הקיצוץ שרצו לעשות באופן דרסטי בסך כל התקציב – מבטלים.

משה גפני: ב-1 בינואר 2007 לא יהיה קיצוץ נוסף בקצבאות הילדים.

משה גפני: יפה.

משה גפני: אני הייתי צריך לבוא ולברך, כמו כל בן תרבות.

משה גפני: פגעו כל כך הרבה בילדים, הנה מפסיקים לפגוע.

משה גפני: אבל אמרת, אדוני היושב-ראש - אני מאוד מכבד אותך, אמרת את זה בנאום שלך - ילד שנולד אחרי 1 ביוני 2003, הקיצוץ חל עליו מייד.

משה גפני: את זה לא מבטלים.

משה גפני: זו היתה כסות עיניים בהסכם הקואליציוני שסיעת קדימה נתנה לש"ס.

משה גפני: זאת כסות עיניים.

משה גפני: הם הציעו גם לנו את זה, אנחנו צחקנו.

משה גפני: אמרנו: נורא נחמד.

משה גפני: מה, אתם רוצים שאנחנו נצא לציבור ונגיד: הפסקתם את הקיצוץ בקצבאות הילדים?

משה גפני: הרי זה שקר.

משה גפני: הרי לא הפסקתם.

משה גפני: חבר הכנסת שרוני, אם היום נולד לך ילד, תיאורטית, עליו חל הקיצוץ לגמרי, כאילו אנחנו ב-2009.

משה גפני: ילד שנולד לפני שנה, או שנתיים או שלוש שנים, חל עליו הקיצוץ, לא מפסיקים את זה.

משה גפני: ש"ס באה וטענה שילד רעב אינו לומד ולכן הם היו צריכים למנוע את הקיצוץ בקצבאות הילדים.

משה גפני: איך עובדים עליהם בעיניים?

משה גפני: אומרים להם: נפסיק את הקיצוץ הכללי אבל נמשיך את הקיצוץ הפרטני.

משה גפני: אין לי טענות לש"ס, וזה גם לא זמן להתחשבן.

משה גפני: אבל תדע לך, קיבלו החלטה בממשלה, שבה יושבים ארבעה שרי ש"ס, שיושב-ראש "יד ושם" יהיה טומי לפיד.

משה גפני: "יד ושם", המקום שצריך שיהיה בו הקונסנזוס הגדול ביותר בעם היהודי.

משה גפני: הקונסנזוס הכי גדול.

משה גפני: כיוון שהוא חבר של ראש הממשלה אולמרט, למנות אותו ליושב-ראש "יד ושם" – האמת היא, אני רוצה להגיד גם את העובדות לאשורן: ארבעת שרי ש"ס הצביעו נגד.

משה גפני: בסדר.

משה גפני: אז יעלה אחרי זה השר יצחק כהן, חברי הטוב, ויגיד: הצבענו נגד.

משה גפני: אבל אם יהדות התורה היתה בקואליציה, חבר הכנסת נסים זאב, אנחנו היינו מסכימים לדבר כזה?

משה גפני: היה אפשר היה לבצע את זה?

משה גפני: עם יד על הלב - - -

קריאה: מה היית עושה?

משה גפני: מה הייתי עושה?

משה גפני: מה שהייתי עושה במקרים קודמים.

משה גפני: לדבר כזה הייתי מסכים?

משה גפני: מה זה?

משה גפני: זה דבר שהוא בקונסנזוס?

משה גפני: אני שואל.

נסים זאב: הוא הזכיר את השם שלי, אני רוצה להגיב.

ראובן ריבלין: חבר הכנסת גפני, שמת לב שאני לא עונה.

משה גפני: אני באמת חושב, גם ציבורית, יושב-ראש "יד ושם" לא צריך להיות אדם שהוא כל כך שנוי במחלוקת.

משה גפני: באים לשם תלמידים מכל שכבות הציבור.

משה גפני: יושב-ראש "יד ושם" - - - אדוני היושב-ראש, נראה שרוצים להפריע לי.

יצחק אהרונוביץ': חברי הכנסת, אני מבקש שקט באולם.

אביגדור יצחקי: הם רוצים כולם לענות לך.

משה גפני: אני אומר דברים נכונים אז עונים.

משה גפני: לכן, אני כמובן אתמוך בהצעת החוק.

משה גפני: הצעת החוק היא טובה.

משה גפני: אני סבור שאם באמת היו רוצים לתקן את העניין, החוק היה צריך להיות מורכב משני חלקים.

משה גפני: הוא לא מורכב משני חלקים, כל אחד מבין את זה.

משה גפני: יכול להיות שיש אנשים שרוצים להתעלם מההבנה הזאת.

משה גפני: אני מביע את מחאתי.

משה גפני: אני לא בקואליציה ולא יושב בממשלה.

משה גפני: איפה יש לי הבימה לעשות את זה?

משה גפני: כאן.

משה גפני: עשיתי את זה ואני מודה לך, אדוני היושב-ראש, על שאפשרת לי.

יצחק אהרונוביץ': אתה מסתייג בסוף?

משה גפני: אני מסיר את ההסתייגות.

יצחק אהרונוביץ': רבותי, אנחנו ממשיכים.

יצחק אהרונוביץ': מאחר שלשם החוק אין הסתייגויות, לסעיף 1 אין הסתייגויות, לסעיף 2 אין הסתייגויות, לסעיף 3 אין הסתייגויות – הוא הסיר את ההסתייגויות.

יצחק אהרונוביץ': אנחנו עוברים להצבעה בקריאה שנייה על שם החוק ועל שלושת הסעיפים.

יצחק אהרונוביץ': אנחנו עוברים להצבעה.

יצחק אהרונוביץ': אני מפעיל את השעון מאחר שאין הסתייגויות.

יצחק כהן: למה אתה מצביע בעד?

משה גפני: כי אני בעד החוק.

משה גפני: הצבעה מס' 17 בעד סעיפים 3-1 - 18 נגד - אין נמנעים – אין סעיפים 3-1 נתקבלו.

יצחק אהרונוביץ': בעד – 18, נגד - אין, נמנעים - אין.

יצחק אהרונוביץ': אני קובע שהחוק עבר בקריאה שנייה.

אליהו גבאי: תוסיף אותי להצבעה.

יצחק אהרונוביץ': אנחנו עוברים לקריאה שלישית.

יצחק אהרונוביץ': הצבעה מס' 18 בעד החוק - 20 נגד - אין נמנעים - אין חוק הביטוח הלאומי (תיקון מס' 87), התשס"ו-2006, נתקבל.

יצחק אהרונוביץ': בעד - 20, נגד - אין, נמנעים - אין.

יצחק אהרונוביץ': אני קובע בזאת שהצעת חוק הביטוח הלאומי (תיקון מס' 87), התשס"ו-2006, נתקבלה בקריאה שלישית.

יצחק אהרונוביץ': השר כהן ביקש להגיד כמה מלים, בבקשה, אני אאפשר לו.

יצחק כהן: כבוד היושב-ראש, חברי חברי הכנסת, זו לא הפעם הראשונה שמעלים הצעת חוק שבאה להיטיב עם ילדי ישראל שעברו התעללות קשה בשנים האחרונות, ועולה לכאן אדם שמתוך קנאה, מתוך אני לא יודע מה - - -

יעקב כהן: - - -

יצחק כהן: סליחה, אתה יודע מה שהוא יקבל.

יצחק אהרונוביץ': חבר הכנסת יעקב כהן.

יצחק כהן: הרב יעקב כהן, אתם מוסיפים חטא על פשע – אתם קיבלתם עוד 500 שקלים, ובגלל זה אתם לא נכנסים לקואליציה, וילדי ישראל סובלים בגללכם.

יעקב כהן: - - -

יצחק כהן: לפחות סיעת ש"ס - - -

יעקב כהן: - - -

יצחק כהן: אתה תיתן לי לדבר, כבוד הרב.

יצחק אהרונוביץ': חבר הכנסת כהן, אני קורא אותך לסדר.

יצחק אהרונוביץ': חבר הכנסת כהן, תיתן לשר לדבר.

יעקב כהן: - - -

יצחק אהרונוביץ': תיתן לו לדבר - -

יצחק כהן: אתם צריכים להתבייש.

יצחק אהרונוביץ': - - אתה לא מנהל את סדר-היום פה.

יצחק אהרונוביץ': תן לו לדבר.

יצחק כהן: אתם, הרב גפני והרב כהן, צריכים להתבייש.

יצחק כהן: במקום להודות ולהגיד יישר כוח גדול לתנועת ש"ס, שהצליחה להחזיר 1,050 אלפי שקלים - - -

יעקב כהן: מה יש פה?

יעקב כהן: הילד יקבל יותר?

יצחק כהן: האם אתה מוכן להגן עלי?

יצחק אהרונוביץ': חבר הכנסת כהן, אני קורא אותך לסדר בפעם השנייה.

יצחק אהרונוביץ': אני מבקש לאפשר לשר לדבר.

יעקב כהן: תדבר.

יצחק כהן: במקום לעלות ולהגיד יישר כוח שהצלחנו להחזיר 1,050 אלפי שקלים, לעצור את הדימום הזה בקצבאות הילדים, לא רק שאתם לא עושים את זה, אתם מנסים לפגוע בזה, ובשיא החוצפה אתם מצביעים בעד חוק שאתם תוקפים אותו.

יצחק כהן: מוישה, כמה אפשר לרטון על צעצוע שלקחו לך מהיד?

יצחק כהן: אנחנו לא אשמים שלא נבחרת לוועדה למינוי שופטים.

יצחק כהן: כמה אתה יכול לרטון ולבעוט על אותו צעצוע שלקחו לך מהיד?

יצחק כהן: יש לי שאלה.

יצחק כהן: ילדי ישראל נאנקים, למה אתם מונעים מהם את התוספת שקיבלתם?

יצחק כהן: למה אתם לא נכנסים?

יעקב כהן: זה אפס.

יעקב כהן: זה אפס.

יצחק כהן: זה לא אפס, זה לא אפס.

יצחק כהן: התשובה על השאלה הזאת היא - -

יעקב כהן: - - -

יצחק כהן: - - שילדי ישראל לא מעניינים אתכם.

יצחק אהרונוביץ': חבר הכנסת כהן, אני איאלץ להוציא אותך.

יצחק אהרונוביץ': אני מבקש שתפסיק.

יצחק כהן: ילדי ישראל לא מעניינים אתכם.

יצחק כהן: מה שמעניין אתכם זה כל מיני גחמות פוליטיות קטנטנות, מצומצמות.

יצחק כהן: לפחות תגידו יישר כוח לסיעת ש"ס שהשיגה את ההישג המדהים הזה, ועוד תשיג הישגים.

יצחק כהן: מה שנותר לי לומר לכם, אם כל כך התנגדתם, למה הצבעתם בעד?

יצחק כהן: למה הצבעתם בעד?

יצחק כהן: יש גבול לכל תעלול.

יצחק כהן: אם אין לכם מה לומר, אל תתקפו את סיעת ש"ס.

יצחק אהרונוביץ': תודה.

יצחק כהן: תבואו, תגידו יישר כוח לסיעה שהצליחה להחזיר 1,050 אלפי שקלים לקצבאות הילדים.

יצחק כהן: תודה רבה.

יצחק אהרונוביץ': תודה לשר.

יצחק אהרונוביץ': חבר הכנסת שרוני מבקש רק להודות.

יצחק אהרונוביץ': מלים ספורות; בבקשה.

יעקב כהן: אני יכול להודות?

יצחק אהרונוביץ': הוא יושב-ראש הוועדה, תן לו להגיד מלה טובה.

יעקב כהן: אני יכול להודות?

יצחק אהרונוביץ': לא, אתה לא יושב-ראש ועדה.

יצחק אהרונוביץ': הוא הביא את החוק.

יצחק אהרונוביץ': בבקשה.

משה שרוני: אדוני היושב-ראש, כבוד השר, חברי הכנסת, אני רוצה להודות מעל במה זו קודם כול למפלגת ש"ס שהשיגה את זה בקואליציה, וזה הישג רציני.

משה שרוני: אני רוצה להודות ליועצת המשפטית ג'ודי וסרמן.

משה שרוני: אני רוצה להודות גם לגפני שהוריד את ההסתייגות.

משה שרוני: תודה רבה לכם.

משה שרוני: וליצחקי – כל הכבוד.

יצחק אהרונוביץ': רבותי, תודה.

יצחק אהרונוביץ': [רשומות (הצעות חוק, חוב' מ/255).

יצחק אהרונוביץ': ]

יצחק אהרונוביץ': אנחנו עוברים לנושא הבא: הצעת חוק מועצת הצמחים (ייצור ושיווק) (תיקון מס' 9), התשס"ו-2006, קריאה ראשונה.

יצחק אהרונוביץ': אני מזמין את שר הפנים.

רוני בר-און: אדוני היושב-ראש, חברי חברי הכנסת, אנחנו מביאים את חוק מועצת הצמחים (ייצור ושיווק) (תיקון מס' 9), התשס"ו-2006.

רוני בר-און: במסגרת חוק התוכנית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004), התשס"ג-2003, נעשו רפורמות מרחיקות לכת בניהול ובהסדרת הענפים החקלאיים - ענף הפירות, ענף פרי ההדר, ענף צמחי הנוי וענף הירקות.

רוני בר-און: התיקון בא, בין היתר, לאחד את ארבע מועצות הייצור הצמחיות - מועצת הפירות, המועצה לצמחי נוי, המועצה לשיווק פרי הדר והמועצה לייצור ולשיווק של ירקות (להלן – המועצות) למועצת צמחים אחת (להלן – מועצת הצמחים).

רוני בר-און: לשם כך ביטל המחוקק את החוקים השונים שמכוחם הוקמו המועצות, למעט חוק מועצת הפירות (ייצור ושיווק), התשל"ג-1973, שבו נקבעו שינויים והטבות, כך שיחול על כל הענפים.

רוני בר-און: במסגרת התיקון שונה שם החוק לחוק מועצת הצמחים (ייצור ושיווק), התשל"ג-1973 (להלן – החוק).

רוני בר-און: התיקון כאמור נועד, בין היתר, להביא להתייעלות בפעילות המועצות ולצמצם את העלויות הגבוהות שהוטלו על החקלאים.

רוני בר-און: התיקון אף כלל העברת מרבית סמכויות הרגולציה שהיו נתונות בידי המועצות לידי שר החקלאות ופיתוח הכפר ו/או לשר התמ"ת (להלן – השרים), תוך שמירת מעמד מייעץ למועצת הצמחים בנושאים שונים.

רוני בר-און: כמו כן, חברי חברי הכנסת, נועד התיקון לתקן ליקויים הקשורים בייצוגם ובהליכי בחירתם של נציגי המגדלים במועצות.

רוני בר-און: כך נקבע בחוק, כי נציגי המגדלים, המהווים למעלה ממחצית חברי המועצה, ייבחרו על-ידי כלל המגדלים בבחירות כלליות וחשאיות בדרך שתיקבע בתקנות.

רוני בר-און: בפרק הזמן שעבר מאז התיקון ועל רקע ההתנהלות עד כה עלה הצורך לבחון באופן מעמיק את הרפורמה והשלכותיה וכן לתקן עיוותים שנוצרו בעקבות התיקון מהתשס"ג לגבי מועצת הזיתים.

רוני בר-און: על כך מוגשת הצעת חוק זו, ואני מבקש לתמוך בה.

רוני בר-און: תודה רבה.

יצחק אהרונוביץ': תודה.

יצחק אהרונוביץ': תודה לשר הפנים.

יצחק אהרונוביץ': אנחנו עוברים לדיון.

יצחק אהרונוביץ': חבר הכנסת צבי הנדל – אינו נוכח.

יצחק אהרונוביץ': חבר הכנסת נסים זאב, בבקשה.

נסים זאב: אדוני היושב בראש, כנסת נכבדה - -

קולט אביטל: אתה מתנגד לזיתים?

נסים זאב: - - אני חייב לומר שכאשר הביאו את הצעת החוק הזאת למליאה, לא הבנתי למה צריך כל כך הרבה מועצות מלכתחילה.

נסים זאב: יש מועצת צמחים, יש מועצת הפירות, מועצה לצמחי בר, מועצה לשיווק פרי הדר, מועצת הירקות, מועצת הזיתים, מועצת היין, ויש גם מועצה בדגל התורה של הפוליטיקאים, שבראשם נמצא הרב משה גפני, ואני שמח שמאחדים עכשיו את כל המועצות האלה והופכים אותן למועצה אחת, שתיקרא למעשה "מועצת הצמחים", והרב גפני, אתה תעמוד בראשה של אותה מועצה נכבדה.

נסים זאב: כל המטרה היא לצמצם את העלויות הגבוהות שנשאו בהן החקלאים עד היום, וזו תהיה ברכה לכל המועצות למיניהן, שיעמוד בראשן הרב גפני.

נסים זאב: אני רוצה לענות על מה שהוא מדבר נגד תנועת ש"ס השכם והערב.

נסים זאב: חשבתי שטומי לפיד עולה על במה זו לדבר נגד ש"ס; אני רגיל מהקדנציה שעברה - היה פה איש בליעל, שעמד על במה זו ובכל פעם השמיץ את ש"ס.

נסים זאב: היום לקח את הדגל הזה, את דגל התורה, הרב גפני, ובשם התורה הוא עומד כאן על הבמה ומשמיץ.

נסים זאב: את מי הוא מחליף, אני לא יודע.

נסים זאב: צריך לזכור שכל החורבן של ההתכנסות, של ההתנתקות, של הגירוש, דגל התורה הובילה את זה פה.

נסים זאב: היא נתנה יד לממשלה הזאת.

נסים זאב: במשך שנים הם ישבו מהצד כשאנחנו התנגדנו.

נסים זאב: הם גם נתנו גיבוי לכל הפירוק של המועצות הדתיות.

נסים זאב: מי הוביל את פירוק המועצות הדתיות?

נסים זאב: הרב גפני, תעמוד פה על הבמה ותגיד לי.

נסים זאב: כשהוא הביא את זה לוועדת הפנים, אמרתי לו: תזכור, יום אחד עוד יפרקו את משרד הדתות, וזה יהיה בראשך.

נסים זאב: וכך זה קרה.

נסים זאב: היום הוא עומד פה על במה זו.

נסים זאב: האם הוא חושב ששכחנו?

נסים זאב: הלוא הוא לא מסתדר עם אנשיו, עם חבריו במפלגה; אפילו עם הרב רביץ, איש סיעתו, הוא לא מסתדר.

נסים זאב: עם מי הוא מסתדר פה?

נסים זאב: רק עם עצמו.

נסים זאב: שלא יטיף לנו מוסר השכם והערב מה ש"ס צריכה לעשות.

נסים זאב: ש"ס בלמה מה שהממשלה הקודמת הרעה עשתה עד היום, ואם יש לכם יכולת להמשיך ולתקן ולהוסיף, תבוא עליכם ברכה.

נסים זאב: אל תטיף לנו מוסר, אתה רחוק מזה.

נסים זאב: זה בינתיים.

נסים זאב: זו מנה ראשונה, ואני מבטיח לך שאם אתה תמשיך בשיטה הזאת, לא נשתוק לך ונגיב על כל אמירה שלך שבעתיים.

נסים זאב: אז תיתן טיפה כבוד לעצמך.

יצחק אהרונוביץ': חברי הכנסת, הצעת חוק מועצת הצמחים - קריאה ראשונה, נא להצביע.

יצחק אהרונוביץ': הצבעה מס' 20 בעד ההצעה להעביר את הצעת החוק לוועדה - 23 נגד – אין נמנעים – אין ההצעה להעביר את הצעת חוק מועצת הצמחים (ייצור ושיווק) (תיקון מס' 9), התשס"ו-2006, לוועדת הכלכלה נתקבלה.

יצחק אהרונוביץ': בעד – 23, נגד – אין, נמנעים – אין.

יצחק אהרונוביץ': אני קובע שהצעת חוק מועצת הצמחים (ייצור ושיווק) (תיקון מס' 9) עברה בקריאה ראשונה, והיא עוברת לוועדת הכלכלה, להכנתה לקריאה שנייה ולקריאה שלישית.

אבישי ברוורמן: לא הספקתי להצביע.

יצחק אהרונוביץ': אני אוסיף את חבר הכנסת ברוורמן.

יצחק אהרונוביץ': הצעת החוק עברה לוועדת הכלכלה להכנה לקריאה שנייה ושלישית.

יצחק אהרונוביץ': ["דברי הכנסת", הכנסת ה-16, מושב שלישי, חוב' ל"ד, עמ' 23323; מושב רביעי, חוב' ז', עמ' 27030.

יצחק אהרונוביץ': ]

יצחק אהרונוביץ': אדוני שר הפנים, אתה רוצה לעלות לדוכן ולהודיע על החלת דין רציפות?

רוני בר-און: שר האוצר יודיע.

יצחק אהרונוביץ': שר האוצר, בבקשה.

אברהם הירשזון: אדוני היושב-ראש, חברי הכנסת הנכבדים, בהתאם לסעיף 1 לחוק רציפות הדיון בהצעות חוק, התשנ"ג-1993, אני מתכבד למסור לכנסת על רצונה של הממשלה להחיל את רציפות הדיון על הצעות החוק הבאות: א.

אברהם הירשזון: הצעת חוק לתיקון פקודת הטבק (מס' 5), התשס"ה-2005; ב.

אברהם הירשזון: הצעת חוק ניירות ערך (תיקון מס' 32) (מידע פנים ותרמית במכשירים פיננסיים נגזרים), התשס"ו-2005.

אברהם הירשזון: תודה רבה, אדוני.

יצחק אהרונוביץ': תודה לשר האוצר.

יצחק אהרונוביץ': בטיחות הילדים בהסעות ובקייטנות

יצחק אהרונוביץ': אנחנו ממשיכים בסדר-היום: בטיחות הילדים בהסעות ובקייטנות - הצעה לסדר-היום שמספרה 897, מאת חבר הכנסת אליהו גבאי.

יצחק אהרונוביץ': בבקשה.

יצחק אהרונוביץ': שר התחבורה נמצא?

אברהם הירשזון: אני אשיב לו.

יצחק אהרונוביץ': אדוני השר, נשמע את ההצעה ואחר כך תשיב.

יצחק אהרונוביץ': חבר הכנסת גבאי, בבקשה.

ראובן ריבלין: למה הצעות לסדר-היום לפני החלת הרציפות?

ראובן ריבלין: על הרציפות אני מבטיח לדבר דקה.

ראובן ריבלין: זה הסתייגויות רק לצורך דיבור.

אליהו גבאי: אדוני היושב-ראש, חברי חברי הכנסת, אחד האסונות הגדולים של הילדים בחופשות הוא תאונות הדרכים.

אליהו גבאי: זה קורה בעיקר כאשר בהסעות אין מלווים או אין אביזרי הבטיחות הנדרשים.

אליהו גבאי: במדינות אחרות אנחנו רואים שלאוטובוסים של ילדים בדרך כלל יש גם צבע אחיד, צבע צהוב, כך זה בארצות-הברית, ושום רכב לא יכול לעקוף אותם; הוא מחכה.

אליהו גבאי: אצלנו בעניין הזה, לצערי, החוקים עדיין מאוד מפגרים, וגם אם יש חוקים לא אוכפים אותם - אם חגורות הבטיחות בתוך האוטובוסים, אם מלווה, שזה הדבר החשוב ביותר.

אליהו גבאי: יש לחייב את חברות ההסעה שיצרפו מלווה.

אליהו גבאי: כי הילדים לא יושבים; הם רבים, משחקים, וזה אחד מגורמי האסונות והתאונות.

אליהו גבאי: כשמגיע האוטובוס, כל הילדים רצים אליו, אין מי שמסדר אותם, או כשהם יורדים.

אליהו גבאי: קרה לא פעם שילדים נשכחו, ולצערי מתו בתוך האוטובוס, כי הנהג לא בדק מי נשאר באוטובוס.

אליהו גבאי: גם אם יש חוקים, לא אוכפים אותם, מה גם שחסרים הרבה חוקים כדי לקיים את ההסדרים האלה במערכת ההסעות ולאכוף אותם גם במערכת החינוך.

אליהו גבאי: כפי שבכל בית-ספר ממונה בן-אדם על נושאים שונים, על קישוט, על חטיבות ועל משמעת, יש למנות מישהו שיהיה ממונה על הבטיחות ועל ההסעות.

אליהו גבאי: כאמור, צריך לחייב שכל אוטובוס שיש לו רשיון להסיע יהיה לו ממונה שיעקוב אחר העלייה והירידה של ילדים.

אליהו גבאי: עוד דבר - גם בקייטנות.

אליהו גבאי: לצערנו, הדברים האלה קורים גם בקייטנות.

אליהו גבאי: יש הרבה קייטנות פרטיות ועירוניות, והנושא של בטיחות הילדים הוא אחד הנושאים המוזנחים, שאנחנו די מפגרים בו, ויש לאכוף את החוקים ולהוסיף את האביזרים שיכולים לעזור לפקח מה קורה בתוך האוטובוס.

אליהו גבאי: הנהג לבדו לא יכול לעצור את הנהיגה כל פעם ולבדוק מי מהילדים חגור ומי לא.

אליהו גבאי: הוא לא יכול לאכוף, אלא אם יש מלווה - רק בו אפשר להשתמש.

אליהו גבאי: היות שהצעתי את ההצעה הזאת עוד לפני שפרצה, לצערנו, המלחמה בצפון, מן הראוי שאומר גם כמה משפטים בעניין הזה.

אליהו גבאי: קודם כול, אנחנו צריכים לברך על האחדות שרואים בעם.

אליהו גבאי: רואים שכל העם חזית, ויש איחוד בין הצפון לדרום.

אליהו גבאי: משפחות מבקרות ומסייעות, ופתחו את שעריהם קיבוצים ומוסדות, וצריך לברך על כך.

אליהו גבאי: קיבוץ או מוסד מסוים שעוד לא פתח את שעריו בפני תושבי הצפון, מן הראוי שנקרא לו מכאן.

אליהו גבאי: חשוב שבתי-המלון לא יפקיעו מחירים, כדי שיאפשרו לכלל ישראל בצפון שרוצים בכך להתארח ולא יקשו עליהם.

אליהו גבאי: לצערנו, ראינו כאן את הכרזה שהפיצה תנועת בל"ד בשבת.

אליהו גבאי: הראה לנו את זה חבר הכנסת מגלי והבה.

אליהו גבאי: מן הראוי שכנסת ישראל תוקיע את חברי הכנסת האלה, אשר הלכו והוציאו כרוז של הסתה.

אליהו גבאי: כאשר אנחנו קוברים את מתינו, הם הולכים ומציגים עידוד והזדהות עם "חיזבאללה" ועם ה"חמאס".

אליהו גבאי: חברי הכנסת האלה מבל"ד מן הראוי שיקבלו את המשכורת שלהם מאנשי ה"חמאס" או מנסראללה, ולא מכנסת ישראל.

אליהו גבאי: כאשר הם מביעים הזדהות ועידוד, הם מהווים גורם מתסיס, גורם מסית נגד המדינה, ומן הראוי שנמצה אתם את החוק ואת הדין ושלא יהיו כאן בתוכנו.

אליהו גבאי: אני רוצה לסיים בפסוק מתהילים פרק י"ח, פסוק ל"ח: ארדוף אויבי ואשיגם ולא אשוב עד כלותם, אמחצם ולא יוכלו קום, ייפלו תחת רגלי - - - ואויבי נתת לי עורף.

אליהו גבאי: יהי רצון שחיילי ישראל ירדפו את אויביהם, לא ישובו עד כלותם, כפי שאומר הפרק בתהילים.

אליהו גבאי: ונאמר מכאן לחיילי צה"ל, חזקו ואמצו עד תיגמר המלאכה על-ידיכם.

אליהו גבאי: תודה.

יצחק אהרונוביץ': תודה לחבר הכנסת גבאי.

יצחק אהרונוביץ': שר האוצר ישיב בשם שר התחבורה והבטיחות בדרכים.

אברהם הירשזון: אדוני היושב-ראש, רבותי חברי הכנסת, אני מבקש להשיב את תשובת השר על ההצעה הרגילה לסדר-היום מס' 897, של חבר הכנסת אליהו גבאי.

אברהם הירשזון: ראשית, ברצוני לשלוח מעל במה זו את תנחומי למשפחתו האבלה של שמעון צווינגר זיכרונו לברכה.

אברהם הירשזון: מי ייתן ולא ידעו עוד צער.

אברהם הירשזון: אין צורך להכביר מלים על הדאגה של כולנו לשלום ילדינו בכבישים, ודאי בעונת קייטנות הקיץ.

אברהם הירשזון: "במסגרת מלחמת החורמה שהכרזתי" – אומר שר התחבורה – "בתפקידי כשר התחבורה והבטיחות בדרכים, על הקטל בדרכים, הנחיתי את הגורמים המקצועיים במשרד להגביר את האכיפה נגד מסיעים ציבוריים.

אברהם הירשזון: "בתחילת הקיץ נערך המבצע הראשון.

אברהם הירשזון: בוחני רכב של משרד התחבורה ושוטרים ארבו לאוטובוסים המסיעים קייטנים בשלושה מוקדי בילוי.

אברהם הירשזון: ב-15 מתוך 90 אוטובוסים שנבדקו, נמצאו ליקויים טכניים שחייבו את הורדתם מהכביש.

אברהם הירשזון: משרד התחבורה פועל בכל האמצעים המשפטיים והמינהליים העומדים לרשותו נגד כל הנוגעים בדבר.

אברהם הירשזון: בטוחני כי רק טיפול תקיף בנושא יביא לביעור הנגע.

אברהם הירשזון: במהלך הקיץ מתוכננים מבצעי אכיפה נוספים.

אברהם הירשזון: "לידיעתך, מתחילת שנת הלימודים הבאה רק אוטובוסים שמותקנות בהם חגורות בטיחות יורשו לשמש להסעת תלמידים.

אברהם הירשזון: כמו כן, הנחיתי את הגורמים המקצועיים במשרד לבחון החמרת קריטריונים בנושא".

אברהם הירשזון: תודה רבה, אדוני.

אברהם הירשזון: הקראתי את תשובת שר התחבורה והבטיחות בדרכים.

יצחק אהרונוביץ': תודה לשר האוצר.

יצחק אהרונוביץ': מה חבר הכנסת גבאי מציע?

יצחק אהרונוביץ': איזו ועדה?

אליהו גבאי: ועדת החינוך.

יצחק אהרונוביץ': חינוך?

יצחק אהרונוביץ': לא כלכלה?

אליהו גבאי: ועדת הכלכלה דנה בפרטים הכלכליים - - -

יצחק אהרונוביץ': זה יותר עניין כלכלי.

יצחק אהרונוביץ': אדוני השר, אפשר להעביר לוועדת הכלכלה?

אברהם הירשזון: אין לי התנגדות.

יצחק אהרונוביץ': רבותי, ניגש להצבעה.

יצחק אהרונוביץ': בעד – פירושו להעביר לוועדת הכלכלה.

יצחק אהרונוביץ': מי שמתנגד – נגד.

יצחק אהרונוביץ': נא להצביע.

יצחק אהרונוביץ': הצבעה מס' 21 בעד ההצעה להעביר את הנושא לוועדה – 14 נגד – אין נמנעים – אין ההצעה להעביר את הנושא לוועדת הכלכלה נתקבלה.

יצחק אהרונוביץ': בעד – 14, אין מתנגדים ואין נמנעים.

יצחק אהרונוביץ': אני מצרף למצביעים בעד את חבר הכנסת שרוני.

יצחק אהרונוביץ': אנחנו מעבירים את ההצעה לסדר-היום מס' 897 לוועדת הכלכלה.

יצחק אהרונוביץ': הודעה לסגן המזכיר; בבקשה.

סגן מזכיר הכנסת דוד לב: ברשות יושב-ראש הישיבה, הנני מתכבד להודיע, כי הונחו על שולחן הכנסת – לקריאה שנייה ולקריאה שלישית: הצעת חוק סדר הדין הפלילי (תיקון מס' 49), התשס"ו-2006, שהחזירה ועדת החוקה, חוק ומשפט; הצעת חוק-יסוד: הכנסת (תיקון מס' 37), שהחזירה ועדת הכנסת; הצעת חוק הכנסת (תיקון מס' 22), התשס"ו-2006, שהחזירה ועדת הכנסת.

סגן מזכיר הכנסת דוד לב: מסקנות ועדת העבודה, הרווחה והבריאות בנושא: פיטורי אחיות בריאות הציבור.

סגן מזכיר הכנסת דוד לב: מסקנות ועדת העבודה, הרווחה והבריאות בעקבות דיון מהיר בנושאים אלה: מחלת הפומפה; ממצאי מחקר על הזנחה והתעללות בקשישים; קריטריונים לקבלת קצבת ניידות; מניעת מוות של עוברים, ומומים בתינוקות של נשים סוכרתיות.

סגן מזכיר הכנסת דוד לב: תודה.

יצחק אהרונוביץ': תודה לסגן המזכיר.

יצחק אהרונוביץ': התנהלות חברות המונופול, ההפרטה ושיטת המכרזים והתמלוגים בתחבורה הציבורית

יצחק אהרונוביץ': הנושא הבא בסדר-היום: הצעה לסדר-היום מס' 899 בנושא התנהלות חברות המונופול, ההפרטה ושיטת המכרזים והתגמולים בתחבורה הציבורית - של חבר הכנסת שמואל הלפרט.

יצחק אהרונוביץ': בבקשה.

שמואל הלפרט: אדוני היושב-ראש, אדוני שר האוצר, כנסת נכבדה, התחבורה הציבורית היא מצרך חיוני לכ-1.75 מיליון אזרחים במדינת ישראל, המשתמשים בה מדי יום, ודרושה רה-אורגניזציה יסודית של תחום חשוב וחיוני זה.

שמואל הלפרט: אקדים ואומר שאני מעריך את תרומתן של חברות התחבורה הציבורית ואת המאמץ שלהן לטובת כלל ציבור הנוסעים.

שמואל הלפרט: יש לי קשרי ידידות עם ראשי חברות התחבורה הציבורית, ובהעלאת הנושא לסדר-היום אינני מתכוון להטיח ביקורת לשם ביקורת.

שמואל הלפרט: ואולם, כנציג הציבור אני חייב להביע את אשר עם לבי בצורה עניינית ואובייקטיבית, מה גם שאני מקבל תלונות בלתי פוסקות.

שמואל הלפרט: כשאני מדבר על רה-ארגון, כוונתי לשינוי יסודי בכל התחומים: ההמתנה לאוטובוסים, עלות הנסיעה, הצפיפות באוטובוסים, מצבם הפיזי של כלי הרכב בתחבורה הציבורית, קווי מהדרין ייעודיים לאוכלוסייה החרדית, שהיא נתח גדול וניכר בתחום התחבורה בכלל ובירושלים בפרט – הציבור החרדי הוא כ-60% מכלל צרכני התחבורה בעיר.

שמואל הלפרט: אשר להמתנה – יש קווים שהנוסעים נאלצים להמתין בהם מעל ומעבר למקובל ומעל ומעבר להיגיון.

שמואל הלפרט: בימי שישי ובמוצאי שבתות משפחות שלמות נאלצות להמתין כשעה ויותר לאוטובוסים, לפעמים בתנאי מזג אוויר קשים – שמש קופחת, גשם או מזג אוויר סוער.

שמואל הלפרט: לדוגמה, ביום שישי שעבר התקשרה אלי אשה וסיפרה שהמתינה עם שבעה ילדים שעה ורבע בתחנה ברחוב עזרא בבני-ברק לקו 402 של חברות "אגד" ו"דן", שהוא הקו הרווחי ביותר של "אגד".

שמואל הלפרט: אשה נוספת, עם ארבעה ילדים קטנים, המתינה 45 דקות.

שמואל הלפרט: אומנם עברו אוטובוסים, אך כולם היו מלאים.

שמואל הלפרט: אלה דברים שקורים כל יום, לא רק בערבי שבתות ובמוצאי שבתות וחגים.

שמואל הלפרט: בעיות חמורות מאוד בתחום זמינות האוטובוסים יש בקווים העירוניים הפנימיים בירושלים, בפרט בשכונות החרדיות.

שמואל הלפרט: שם ההמתנה ממושכת מאוד ויש דילוגים ואיחורים כרוניים בלוחות הזמנים.

שמואל הלפרט: הפער בין לוח הזמנים ובין השירות בפועל גדול מאוד.

שמואל הלפרט: בירושלים קיימת גם בעיה של צפיפות חמורה באוטובוסים, מעל ומעבר למקובל.

שמואל הלפרט: בשעות הבוקר הבעיה חמורה במיוחד.

שמואל הלפרט: כ-200 תלמידות בית-ספר נדחסות לתוך אוטובוס דו-מפרקי אחד שיש בו בסך הכול כ-65 מקומות ישיבה.

שמואל הלפרט: בחודש אחד בלבד היו שישה מקרים של התעלפות תלמידות בשל הצפיפות הקשה באוטובוסים.

שמואל הלפרט: באופן תמוה מאוד, רק חברת "אגד" אינה מוגבלת במספר הנוסעים שהיא רשאית להסיע בעמידה.

שמואל הלפרט: בכל חברות התחבורה האחרות בארץ, ובכלל זה חברת "דן", מופיע ברשיון הרכב של האוטובוסים מספר הנוסעים שמותר להסיע בעמידה, ורק ברשיונות של חברת "אגד" אין כל הגבלה של מספר הנוסעים בעמידה.

שמואל הלפרט: הדבר בא לידי ביטוי בצפיפות עד שהדלת לא נסגרת.

שמואל הלפרט: חלק מהאוטובוסים מיושנים והנסיעה בהם מאוד לא נוחה.

שמואל הלפרט: נושא נוסף וחשוב מאוד הוא עלות הנסיעה בקווים של חברת "אגד" לעומת עלות הנסיעה בקווים של חברות חדשות.

שמואל הלפרט: בתחבורה הציבורית, אדוני שר האוצר, נוסעים אנשים מעוטי יכולת, קשי יום, שאין להם רכב פרטי.

שמואל הלפרט: אנחנו חייבים להבטיח שעלות הנסיעה תהיה סבירה, וחברות מונופוליסטיות לא יתעשרו על גב הציבור הזה.

שמואל הלפרט: עובדה היא שבכל הערים שבהן התחבורה הופרטה, כמו אשדוד, טבריה, רמלה, צפת ועוד, שפועלות בהן חברות התחבורה החדשות, המחירים ירדו בכ-50%, השירות השתפר פלאים ומספר המשתמשים בתחבורה הציבורית גדל מאוד.

שמואל הלפרט: בטבריה, למשל, היתה עלייה של כ-70% בשימוש בתחבורה הציבורית מאז נכנסה החברה הזכיינית החדשה.

שמואל הלפרט: הדברים הגיעו לידי אבסורד, אדוני שר האוצר.

שמואל הלפרט: הממשלה נותנת סובסידיות בסכומים של מיליארדים לחברות מונופוליסטיות אשר גובות סכומים גבוהים מאוד בעבור הנסיעה, ואילו החברות החדשות, שמוכנות להוריד את מחירי הנסיעה, נדרשות לתת תמלוגים גבוהים בעבור זיכיון להפעלת תחבורה.

שמואל הלפרט: ומי שירבה בתמלוגים – יזכה בהפעלת הקווים.

שמואל הלפרט: ההפרטה הפכה למושג מאוד פופולרי ויעיל, אולם בתחום התחבורה הציבורית ההפרטה נעשית בצורה אטית ושלומיאלית מאוד.

שמואל הלפרט: אנו חייבים להציב בפני החברות הוותיקות שתי אלטרנטיבות: שיפור ניכר ומהותי של השירות והורדת המחירים או זירוז הליכי הפרטה, כדי לאפשר הפעלת תחבורה ציבורית על-ידי חברות חדשות, כי עד עכשיו ההפרטה היתה רק דה-לוקס.

שמואל הלפרט: כמו כן, ניתן להרחיב את היקף שירות המוניות בארץ.

שמואל הלפרט: הוכח שבכל מקום שיש בו מוניות שירות יש תחרות, המחירים יורדים, השירות עולה, והנוסעים שבעי רצון.

שמואל הלפרט: ממחקרים שנעשו על-ידי מומחים, ובהם פרופסור ראובן גרונאו, מגדולי מומחי התחבורה בישראל, עולה כי מוניות השירות היטיבו עם התחבורה הציבורית ונוסעיה.

שמואל הלפרט: בקווים הייעודיים – מתוך כ-60% מהנוסעים בתחבורה הציבורית בירושלים, יש אוכלוסייה גדולה המעוניינת לנסוע לפי מצפונה ואמונתה.

שמואל הלפרט: הדבר קיים בריכוזים חרדיים בכל העולם, בניו-יורק ובמקומות אחרים.

שמואל הלפרט: לפני כשנה ורבע הובטח לי על-ידי מנהלי "אגד" בירושלים, שקו 2, הנוסע מהשכונות החרדיות לכותל המערבי, ונוסעיו - רובם ככולם חרדים, יותר מ-90% - ייהפך לקו מהדרין בתוך שבועיים, ותינתן אפשרות לנשים לעלות מהדלת האחורית.

שמואל הלפרט: זה הובטח לי לפני שנה ורבע.

שמואל הלפרט: אבל עד כה, למרות ההבטחה המפורשת, הדבר לא בוצע.

שמואל הלפרט: "אגד" מטילה את האשמה על משרד התחבורה, משרד התחבורה טוען ההיפך.

שמואל הלפרט: הטענת ההדדיות האלו חייבות להיגמר.

שמואל הלפרט: חובתנו לפעול לכך שבמדינת ישראל תהיה תחבורה ציבורית נוחה, זמינה וזולה באופן משמעותי, ועם התחשבות מרבית בכל מגזר.

שמואל הלפרט: יצאו הדברים האלו, ייתנו הקלה ורווחה לכמעט 2 מיליוני איש המשתמשים בתחבורה הציבורית, וזה יגרום לכך שיותר ויותר אנשים יעברו לנסיעה בתחבורה הציבורית, לרבות בעלי רכב פרטי, כפי שזה באירופה.

שמואל הלפרט: הדבר יפחית את עומס כלי הרכב בכבישים, וכך, באופן אוטומטי, יביא לצמצום במספר תאונות הדרכים.

שמואל הלפרט: אדוני, שר התחבורה, שאינו נמצא כאן, ואני בטוח - מסיבות מאוד חשובות, אני מעלה את הנושא המורכב, כי אני משוכנע שאתה מסוגל, בעזרת השם, לחולל מהפכה אמיתית בתחום התחבורה הציבורית, לטובת אזרחי מדינת ישראל, וזו תהיה גדולתך.

שמואל הלפרט: ולסיום, אני רוצה להעלות את סבלם הקשה, קשה מנשוא, של תושבי ביתר-עילית, עיר בת 30,000 נפשות, הסובלת שנים ממושכות מבעיות חמורות בתחום התחבורה הציבורית.

שמואל הלפרט: לאחר דיונים ממושכים הורה בית-המשפט המחוזי בירושלים למשרד התחבורה לערוך מכרז חדש לתחבורה בעיר.

שמואל הלפרט: סוף-סוף, לאחר סחבת ממושכת הסתיימו הליכי המכרז, ובימים אלו היתה אמורה החברה הזכיינית להיכנס לעיר ולהתחיל בהפעלת התחבורה.

שמואל הלפרט: ברגע האחרון, באופן תמוה מאוד, הגישה חברת "אגד" עתירה לבית-המשפט נגד זכייתה של החברה האחרת, כדת וכדין.

שמואל הלפרט: משמעות הדבר היא גרימת סבל קשה נוסף לאלפי משפחות תושבי העיר, אשר נפשם כבר עייפה וכשל כוחם מהתמשכות התנהלות חייהם ללא תחבורה תקינה.

שמואל הלפרט: אני פונה מכאן לחברת "אגד" למשוך את העתירה ולאפשר סוף-סוף הפעלת תחבורה נורמלית.

שמואל הלפרט: ובמקרה שלא - כולי תקווה שבית-המשפט ינהג בהגינות עם אזרחי ביתר-עילית, יבין ללבם של התושבים, ייתן להם סעד וישים סוף לסבלם מול מעצמות כלכליות המקשות את המשך ניהול החיים התקין בעיר.

שמואל הלפרט: תודה.

יצחק אהרונוביץ': תודה לחבר הכנסת שמואל הלפרט.

יצחק אהרונוביץ': אני מזמין את שר האוצר להשיב, בבקשה.

אברהם הירשזון: אדוני היושב-ראש, רבותי חברי הכנסת, תשובת שר התחבורה על הצעה רגילה לסדר-היום מס' 899, של חבר הכנסת שמואל הלפרט, בנושא: התנהלות חברות המונופול, ההפרטה ושיטת המכרזים והתמלוגים בתחבורה הציבורית.

אברהם הירשזון: "למעלה מארבע שנים חלפו מאז יצאה הרפורמה בתחבורה הציבורית לביצוע.

אברהם הירשזון: כיום פועלות שמונה חברות חדשות המגבירות את התחרות, אשר בפועל לקחו 15% מפעילות 'אגד' ו-6% מפעילות 'דן'.

אברהם הירשזון: הרפורמה עד כה הוכיחה את עצמה, בין היתר, בטיב השירות ובמחיר לצרכן.

אברהם הירשזון: הממשלה תמשיך בהוצאת קווים נוספים לתחרות, וזאת על-ידי פרסום מכרזים להפעלת אשכולות קווים.

אברהם הירשזון: קצב המשך יישום הרפורמה הוא מדורג, ומוכתב על-ידי כמה גורמים, ביניהם: הצורך לשמור על יציבות הענף; הסכמים עם "אגד" ו"דן" שלהם הממשלה מחויבת עד שנת 2008; והרצון לייצב את המפעילים החדשים על מנת שיוכלו להתמודד טוב יותר עם הפעילות שהועברה אליהם.

אברהם הירשזון: כמו כן, מטיבם של מכרזים קיימים עיכובים נוספים בהוצאה לפועל של מכרזים בשל פניות של גורמים מפסידים לערכאות.

אברהם הירשזון: "תנופת התחרות בענף התחבורה הציבורית תימשך בקדנציה שלי, והצרכן ימשיך ליהנות ממנה.

אברהם הירשזון: תודה.

אברהם הירשזון: "

יצחק אהרונוביץ': תודה לשר האוצר.

יצחק אהרונוביץ': חבר הכנסת הלפרט, מה אתה מציע?

יצחק אהרונוביץ': השר?

יצחק אהרונוביץ': להסתפק.

יצחק אהרונוביץ': חבר הכנסת הלפרט, מסתפק?

משה גפני: - - -

שמואל הלפרט: - - -

יצחק אהרונוביץ': רבותי, כרגע יש הסכמה להעביר לוועדת הכלכלה, ואנחנו ניגשים להצבעה.

יצחק אהרונוביץ': הצבעה מס' 22 בעד ההצעה להעביר את הנושא לוועדה - 12 נגד - אין נמנעים - אין ההצעה להעביר את הנושא לוועדת הכלכלה נתקבלה.

יצחק אהרונוביץ': בעד - 12, נגד- אין, נמנעים - אין.

יצחק אהרונוביץ': אני קובע שההצעה לסדר-היום תעבור לוועדת הכלכלה.

יצחק אהרונוביץ': פיטורי הוועד הארצי של עובדי המועצות הדתיות

יצחק אהרונוביץ': אנחנו עוברים להצעה לסדר-היום מס' 889:

יצחק אהרונוביץ': פיטורי הוועד הארצי של עובדי המועצות הדתיות.

יצחק אהרונוביץ': השר שישיב - יצחק כהן, ומי שהגיש את ההצעה - חבר הכנסת משה גפני.

יצחק אהרונוביץ': בבקשה.

משה גפני: אדוני היושב-ראש, רבותי חברי הכנסת, אדוני השר, שר האוצר, כבוד הרב יצחק כהן, שקודם תקף אותי על לא עוול בכפי, התפרסם בעיתונות - -

יצחק אהרונוביץ': חברי הכנסת, תאפשרו לחבר הכנסת גפני לדבר.

משה גפני: - - שההסתדרות הדיחה את חברי הוועד של המועצות הדתיות עקב העובדה שהם סירבו לקיים שביתה.

משה גפני: לפי מה שהתפרסם בעיתונות, אני לא מכיר את הדבר הזה מכל מקור אחר - מסתבר שזה גם נכון - עקב טיעוניהם של חברי הוועד שלא תמיד הם יכולים לקיים שביתה, אף ששכרם של עובדי המועצות הדתיות ושל הרבנים, הבלניות במקומות רבים, לא משולם, מכיוון שמדובר בשירות שהרבנים לא מאפשרים בו את ההשבתה.

משה גפני: יש שירותים שבהם אין אפשרות לשבות.

משה גפני: אין אפשרות לשבות במשטרה – יש שירותים שבהם לא ניתן להשבית את המערכת.

משה גפני: עובדי המועצות הדתיות, שעושים מלאכת קודש, עוסקים בעבודה שהם מחויבים לעשות, גם מבחינת תנאי קבלתם לעבודה, אבל גם מבחינה דתית, ובמקרים רבים - יכולה להיות בלנית עם שכר זעום.

משה גפני: גם אם היא מקבלת אותו בזמן, הוא שכר זעום, היא לא יכולה לפרנס את משפחתה עם הסכום הזה.

משה גפני: אבל במקרים רבים היא איננה מקבלת את שכרה חודשים ארוכים.

משה גפני: היה מן הראוי, אדוני שר האוצר, שתקציב המועצות הדתיות - מכיוון שיש מקומות רבים שבהם הרבנים לא מאפשרים להשבית את המערכת הזאת, הם לא מקבלים שכר מכיוון שהתקציב שמיועד לעניין הזה הוא תקציב נמוך.

משה גפני: וברגע שהתקציב נמוך – אני לא מחדש לכם דבר בזה, ה-60% שהרשויות המקומיות נותנות הופכים להיות גם נמוכים, ואז כל המסגרת התקציבית נמוכה, והעובדים וועד העובדים נקלעים אל בין הפטיש לסדן.

משה גפני: מצד אחד הם רוצים להשבית את המערכת, כיוון שהעובדים לא מקבלים את שכרם; מצד שני אומרים להם הרבנים: אי-אפשר להשבית רישום נישואין.

משה גפני: אי-אפשר להשבית קבורה.

משה גפני: ראינו את המחזות הקשים הללו, שלא קוברים מת, כשהמשפחה נמצאת במצב כל כך טרגי, מכיוון שהעובדים שובתים.

משה גפני: והרבנים אומרים: אל תשבתו.

משה גפני: אני לא רוצה להאריך בדברים.

משה גפני: הסוגיה הזאת עלתה כאן פעמים רבות.

משה גפני: בקדנציה הקודמת היא לא קיבלה, לצערי, את הטיפול שהיא אכן היתה צריכה לקבל.

משה גפני: אומנם, לקראת סוף הקדנציה היה שיפור-מה בתקציב שניתן להם.

משה גפני: רבותי השרים, בידיכם לשנות את המצב הזה, וחייבים לשנות אותו, אם אנחנו חפצים שאכן יהיו שירותים בישראל, שהיא מדינה יהודית ודמוקרטית, אם אנחנו חפצים שיהיו שירותי דת, שאנשים לא יעבדו ללא שכר ויבואו הביתה רעבים.

משה גפני: תודה.

יצחק אהרונוביץ': תודה לחבר הכנסת גפני.

יצחק אהרונוביץ': אני מודה לך על שהקדשת לנושא זמן קצר.

משה גפני: הבטחתי שיהיה קצר.

יצחק אהרונוביץ': הבטחת וקיימת.

יצחק אהרונוביץ': אני מזמין את אדוני השר.

יצחק כהן: אדוני היושב-ראש, כבוד השר, הרב גפני המציע, אני אחלק את התשובה לשניים: א.

יצחק כהן: ההתנהגות של ההסתדרות.

יצחק כהן: ההסתדרות אולי רגילה לראות בעובדי המועצות הדתיות עובדים רגילים המאוגדים במפעלים אצלה.

יצחק כהן: היא לא מבינה דבר אחד, שמלאכת הקודש שהם עושים זו מלאכת שמים, ומלאכת שמים לא ניתן להשבית, בשום מקרה.

יצחק כהן: והרבנים לא משביתים, וכל העובדים הנאמנים – קודם כול נאמנים לתורת ישראל ולאביהם שבשמים – לא מסוגלים, לא נפשית ולא משום צד אחר, להשבית שירותים שהם שירותי דת.

יצחק כהן: את זה ההסתדרות כנראה לא מבינה.

יצחק כהן: כשהיא מכריזה על שביתה, מכריזה על סכסוך עבודה, היא מצפה שגם העובדים האלה ישבתו, וזה כנראה הרקע לפיטורי הוועד הארצי של המועצות הדתיות.

יצחק כהן: ההתנהלות וההתנהגות של ההסתדרות בכל הקשור לוועדי העובדים במועצות הדתיות, מתאימה לשני צדדים שהציקו זה לזה ולא ייצגו זה את זה.

יצחק כהן: למשל, בשנים האחרונות, ההסתדרות, מסיבותיה, הכריזה לפעמים חדשות לבקרים על השבתת שירותי הדת, ובאותו הקשר - גם את הקבורה.

יצחק כהן: ההסתדרות – אני מניח שיש שם אנשים שקצת מבינים – להשבית שירותי קבורה.

יצחק כהן: נו?

יצחק כהן: ואילו ועד עובדי המועצות הדתיות בעצה אחת עם מנהלי שירותי הדת, עמד מנגד ולא הסכים לשתף פעולה בכל הקשור להשבתת שירותי הקבורה.

יצחק כהן: זו אחת הדוגמאות.

יצחק כהן: אני לא אלאה אתכם, מכיוון שהבטחתי גם לשר וגם ליושב-ראש תשובות קצרות.

יצחק כהן: ההסתדרות פה נהגה שלא כהוגן, אם כי אני לא יודע למה לצפות מהם.

משה גפני: אפשר למנוע את העילה.

יצחק כהן: או.

יצחק כהן: עכשיו, החלק המהותי בכל ההצעה - איך מונעים את העילה להשבתה, ולא להגיע בכלל למצב שבו גם ההסתדרות, שלא מבינה את המצב העגום הזה, לא תשבית.

יצחק כהן: אני שוחחתי עם שר האוצר ועם אנשי משרד האוצר.

יצחק כהן: אנחנו, בעזרת השם – אני מקווה – בחוק ההסדרים הקרוב נביא איזו הצעה עם שינוי מהפכני בכל מה שקשור לתקצוב המועצות הדתיות.

יצחק כהן: היום היה דיון נוסף גם עם מנכ"ל משרד ראש הממשלה, מתקדם, מתפתח – מקדמים איזה רעיון שיפתור את הבעיה בכל הארץ, וזה כמובן מצריך הבנה והסכמה לשיתוף פעולה של כל המעורבים בעניין, גם במישור המקצועי, גם במישור הממשלתי, גם בכנסת וגם במישור הפוליטי.

יצחק כהן: פה חייבת להיות הבנה כללית, שקודם כול שירותי הדת חייבים להינתן כסל שירותי חובה, שיכללו בתוכם את כל השירותים החיוניים והחשובים, והתקצוב, והמבנה התקציבי, חייבים לעבור שינוי מקצה לקצה.

משה גפני: ומה יהיה בינתיים, אדוני השר?

יצחק כהן: בינתיים קיבלנו ממשרד האוצר – וזו גם ההזדמנות להודות לשר האוצר – 70 מיליון שקל לתוכניות הבראה.

יצחק כהן: אנחנו, מייד, כבר נכנסים לטראנס ביצוע של תוכניות הבראה של המועצות הדתיות.

יצחק כהן: היום, אם לא היית קורא לי להשיב לך על הצעה לסדר-היום – אתה פשוט הפסקת אותי באמצע ישיבה חשובה שדנה בתוכניות ההבראה למועצות הדתיות - - -

משה גפני: אה.

משה גפני: רגע, זה לא טוב שהעליתי את זה?

יצחק כהן: זה טוב מאוד, אבל יכולת לתאם אתי, כי בשבוע שעבר העלית את ההצעה ובאתי להשיב לך, ואתה לא היית.

יצחק כהן: בבקשה, אדוני.

אביגדור יצחקי: אתה תיאמת אתו את הכניסה לממשלה שהוא צריך לתאם אתך?

אביגדור יצחקי: מה אתה רוצה ממנו?

יצחק כהן: זה הוא קלקל.

יצחק כהן: היינו גוש של - - -

משה גפני: די, די.

משה גפני: השר כהן.

יצחק כהן: - - - של 18 מנדטים.

יצחק כהן: הוא קלקל.

יצחק כהן: לא אנחנו.

משה גפני: השר כהן - - -

יצחק כהן: רגע, השר מדבר.

יצחק כהן: רגע.

אברהם הירשזון: אם גפני לא יקלקל, אז מה הוא עושה פה?

אברהם הירשזון: באמת.

יצחק כהן: על כל פנים, אני מקווה שתהיה לנו בשורה בקרוב.

יצחק כהן: בעזרת השם, בעזרת שר האוצר, יגיע סוף-סוף מזור לכלל שירותי הדת בישראל, נפתור את בעיית הגירעונות, בעזרת השם, ובא לציון גואל.

יצחק כהן: אבל להסתדרות נאמר: אנא, תלכו, תלמדו מה הם שירותי דת, לפני שאתם מחליטים לפטר את ועדי העובדים של המועצות הדתיות.

יצחק כהן: הם לא יוכלו לנהוג בשירותי הדת כפי שאתם רוצים שינהגו במפעלי תעשייה.

יצחק כהן: תודה, אדוני.

יצחק כהן: אני מציע להסתפק בדברי השר.

משה גפני: לא, למה?

משה גפני: למה להסתפק?

יצחק כהן: ככה.

יצחק אהרונוביץ': תודה לשר כהן.

יצחק אהרונוביץ': המציע מסתפק בדברי השר?

משה גפני: למה?

משה גפני: למה לא להעביר לוועדת הפנים?

יצחק אהרונוביץ': לא מסתפק.

יצחק אהרונוביץ': אז הצעה אחרת.

יצחק אהרונוביץ': חבר הכנסת מרציאנו, בבקשה.

יורם מרציאנו: אדוני היושב-ראש, אדוני השר, צר היה לי לשמוע את סוף הדברים של הממונה על שירותי הדת, השר יצחק כהן ידידי, משום שאני חושב שההסתדרות עושה עבודה גדולה בהגנה על העובדים, ואם הייתם מכירים את הפרטים על ועד עובדי המועצות הדתיות, הייתם מבינים עד כמה הם מגינים על העובדים, משום שוועד העובדים לא היה מוכן לשתף פעולה עם ההסתדרות בהגנה על העובדים.

יורם מרציאנו: יתירה מזו, אני רוצה לומר לך אדוני השר, אני לא יודע אם שמעת - הלנת המת זה אחד הדברים הנוראיים, גם בעיני, ואני לא יהודי חרדי.

יורם מרציאנו: בשבוע שעבר, לצערי הרב, בלוד, לא קברו מתים בגלל המצב של המועצות הדתיות.

יורם מרציאנו: אבל עם זאת, פה צריך לבוא פתרון מיידי, ואני ביקשתי להביא את זה לדיון בוועדת הפנים, כי אני חושב ששם המקום לקבל פתרון.

יורם מרציאנו: אני מציע להעביר את הנושא לוועדת הפנים.

יורם מרציאנו: תודה.

יצחק אהרונוביץ': תודה לחבר הכנסת מרציאנו.

יצחק אהרונוביץ': השר כהן, אתה מקבל את הבקשה של חבר הכנסת המציע?

יצחק כהן: מכיוון שאני נמצא באמצע דיונים על הרפורמה, אני מבקש להסתפק בדברי השר.

יצחק אהרונוביץ': רבותי - אז יש לנו הבקשה של המציע לוועדת הפנים, חבר הכנסת גפני?

משה גפני: כן.

משה גפני: לוועדת הפנים.

ראובן ריבלין: השר רוצה להסיר.

יצחק כהן: כן.

משה גפני: זה דבר שגרתי שעובר לוועדה.

קריאות: - - -

יצחק אהרונוביץ': חבר הכנסת גפני, אתה מציע להעביר לוועדת הפנים?

משה גפני: כן.

משה גפני: זה שגרתי.

יצחק אהרונוביץ': טוב, רבותי, ניגשים להצבעה ואני אסביר: מי שבעד הוא בעד הוועדה.

יצחק אהרונוביץ': מי שנגד הוא בעד ההסרה, מה שהשר מציע.

יצחק אהרונוביץ': רבותי, אני מפעיל את שעון ההצבעה.

יצחק אהרונוביץ': הצבעה.

יצחק אהרונוביץ': הצבעה מס' 23 בעד ההצעה להעביר את הנושא לוועדה - 6 בעד ההצעה שלא לכלול את הנושא בסדר-היום - 10 נמנעים – 1 ההצעה שלא לכלול את הנושא בסדר-היום של הכנסת נתקבלה.

יצחק אהרונוביץ': בעד – 6, נגד – 10, נמנעים – 1.

יצחק אהרונוביץ': ההצעה הוסרה מסדר-היום.

יצחק אהרונוביץ': הפרסומים על 18% מהמועסקים בישראל העובדים בשבת

יצחק אהרונוביץ': אנחנו עוברים להצעה לסדר-היום מס' 572.

יצחק אהרונוביץ': השר כהן, אתה משיב בשם שר התעסוקה, המסחר והתעשייה אלי ישי.

יצחק אהרונוביץ': אני מזמין את חבר הכנסת יעקב כהן, בבקשה.

יעקב כהן: כבוד היושב-ראש, ידידי השר כהן, כנסת נכבדה, אני רוצה להתייחס לפרסומים מהעת האחרונה בקשר לנתונים מביישים על אודות חוק המנוחה של השבת בארצנו.

יעקב כהן: התפרסמו נתונים כאלה.

משה גפני: מי משיב?

יעקב כהן: חבל באמת שאחרי ארבע פעמים שר התמ"ת לא מצא לנכון להגיע בעצמו.

יעקב כהן: אני מבין שהוא בקבינט הביטחוני כרגע, הוא בבור.

יצחק כהן: הוא בצפון.

יעקב כהן: אבל אם היתה הצבעה על שלמות הקואליציה, הוא היה כאן.

יעקב כהן: התפרסמו נתונים שלפיהם כ-20% מכלל העובדים נאלצים לעבוד בשבת, כלומר אחד מכל חמישה אנשים.

יעקב כהן: עובדים ומחללים את שבת קודשנו כ-313,000 עובדים.

יעקב כהן: התפרסם עוד, שפיטרו עובדת שלא הסכימה לעבוד בשבת וכן עובדת שהתלוננה שעקב עבודתה בשבת היא לא זוכה לראות את בני משפחתה ביום השבת.

יעקב כהן: כל זה קרה הודות לשר התמ"ת לשעבר, שהוריד את הפיקוח והקטין את הקנסות על מחללי יום השבת.

יעקב כהן: אני לא רוצה לקטרג, אבל באירופה ביום ראשון, שזה יום המנוחה שלהם, אי-אפשר למצוא חנות פתוחה, ובמקום שאנחנו נהיה אור לגויים, חס ושלום נהפכנו להיפך.

יעקב כהן: את התופעה הזאת אנחנו חייבים למגר ולהפסיק, כי היא כמו כדור שלג.

יעקב כהן: אם קניון אחד פותח, חייב הקניון השני לפתוח, יש תחרות.

יעקב כהן: ואם הקניונים פותחים, החנויות חייבות לפתוח.

יעקב כהן: נגיע למצב שכל המשק יצטרך לעבוד, כל החנויות יצטרכו לעבוד בשבת, ונשאלת השאלה אם אנחנו עומדים להפוך לעבדים, כמו שהגברת חברת הכנסת יחימוביץ אומרת.

יעקב כהן: מה איכות החיים שלנו?

יעקב כהן: לא נדבר על מצוות שבת, אבל למה אנחנו שואפים?

יעקב כהן: לאן אנחנו רוצים להוביל את העם?

יעקב כהן: חברי כנסת נכבדים, מדינת ישראל ואזרחיה במצב קשה.

יעקב כהן: אני חושב שמאז מלחמת השחרור לא היינו במצב כזה, שהעורף יהיה במצב קשה כזה.

יעקב כהן: יש "קטיושות" בצפון, "קסאמים" בדרום, יש נפגעים, שבויים, פצועים.

יעקב כהן: העם היושב בציון אחוז פחד ובהלה, וצריכים רחמים ולשאת תפילה למרומים ששומר ישראל ישמור שארית ישראל.

יעקב כהן: ואני חושב, שאם צריך שמירה, אין שמירה טובה יותר משבת קודשנו.

יעקב כהן: השבת היא שמירה ואם אנחנו נשמור את "ושמרו בני ישראל את השבת", אז נזכה שהקדוש-ברוך-הוא ישמור צאתנו ובואנו.

יעקב כהן: ואנחנו מקווים שבמהרה נזכה לפדות ולרווחה.

יעקב כהן: חברי כנסת נכבדים, כולנו יודעים שאי-אפשר לתאר את השמחה והעונג וההשראה העילאית שהשבת נותנת לכל יהודי ויהודי.

יעקב כהן: וכן אי-אפשר לשער את התרומה של השבת, סעודת שבת, לאיחוד וגיבוש המשפחה לערכים נעלים וטובים יותר.

יעקב כהן: ולכל אלה שעובדים בשבת, רחמנא ליצלן, אני קורא: טעמו וראו כי טוב, תנסו ותראו איזה עונג ושמחה זה.

יעקב כהן: ולהיפך, אלה שעובדים בשבת, כמו ששמענו ברשות למלחמה בדרכים, הרי רוב מקרי האלימות ותאונות הדרכים קורים בשבת.

יעקב כהן: לכן אני חושב שאנחנו צריכים להציע לאכוף את החוק, להגדיל את הקנסות, להגביר את הפיקוח.

יעקב כהן: ואם חושב מישהו שהוא יפסיד משהו בשביל שמירת שבת, זה ברור שלא.

יעקב כהן: אנחנו מאמינים שהרי השבת היא מקור הברכה וממנה מתברכים כל ששת ימי המעשה.

יעקב כהן: אני רוצה לסיים ולקרוא: הבה נזכור שהתענוג והברכה הגדולה ביותר זה יום המנוחה, שבת המלכה שהיא נשמת האומה.

יעקב כהן: לכן אני קורא לפעול לחיזוק שמירת השבת בארצנו הקדושה.

יעקב כהן: נשמור את השבת, השבת תשמור עלינו.

יצחק אהרונוביץ': תודה לחבר הכנסת יעקב כהן.

יצחק אהרונוביץ': אני מזמין את השר יצחק כהן להשיב.

יצחק כהן: כבוד היושב-ראש, חברי חברי הכנסת, אני רוצה להודות מקרב לב לרב יעקב כהן שהעלה את ההצעה לסדר-היום הכל-כך חשובה.

יצחק כהן: דווקא בימים אלו שעם ישראל זקוק לזכויות, דווקא בימים אלה חייבים לבצר ולשמר ולשמור מכל משמר את חומת השבת.

יצחק כהן: מכיוון שכל זכות קיומנו פה - אנחנו חיים פה בכוח הזכות, אדוני חבר הכנסת ריבלין, צאצא של הגאון מווילנה, אנחנו פה בכוח הזכות ולא בזכות הכוח, כמו שחשים רבים.

יצחק כהן: וכוח הזכות מעוגן, אדוני, בשמירת השבת.

יצחק כהן: אני מבקש להדגיש כי התופעה של פתיחת בתי-עסק והעסקת עובדים בשבת היא חמורה מאוד, הרב יעקב כהן, והיא מנוגדת לחוק.

יצחק כהן: בכוונת השר ישי לאכוף את כל חוקי המגן, ובכלל זה את חוק השבת.

יצחק כהן: גם שר התמ"ת, אפילו אם הוא מתנועת ש"ס, חייב לאכוף את כל החוקים.

יצחק כהן: השר מתכוון להנחות את מינהל ההסדרה והאכיפה לפעול למיגור התופעה.

יצחק כהן: אני מבקש להוסיף ולציין כי ארגון הסוחרים פנה לשר בבקשה כי יפעל גם הוא נגד אותם עסקים הפועלים בדרך כלל כרשתות מסחר הפוגעות בסוחרים ולא רק בחומת השבת, פוגעים קשות באותם סוחרים המבקשים להקפיד על יום מנוחה עבורם ועבור בני משפחותיהם.

יצחק כהן: חשוב להוסיף, הרב כהן, ולהדגיש כי יש עסקים המסרבים לקבל לעבודה עובדים שאינם מוכנים לעבוד בשבת - תופעה חמורה כשלעצמה.

יצחק כהן: בכוונת השר אלי ישי להילחם מלחמת חורמה נגד מפירי חוק השבת ונגד מפירי חוק בכלל, גם נגד אלו המפלים לרעה את מבקשי העבודה.

יצחק כהן: צעד זה ישחרר מאות אלפי צעירים שיחושו הקלה בכך שיוכלו להתלונן על אודות פגיעה בזכויותיהם בלי לחשוש.

יצחק כהן: אדוני היושב-ראש, בכל הדורות, יותר מאשר ישראל שמרו את השבת, השבת שמרה על ישראל.

יצחק כהן: תודה רבה לך ותודה רבה למציע.

יצחק אהרונוביץ': לאן השר מציע להעביר?

יצחק כהן: אני מציע להעביר את הנושא לוועדת העבודה והרווחה.

יעקב כהן: לא, כלכלה.

יצחק כהן: סליחה, לוועדת הכלכלה.

יצחק אהרונוביץ': חבר הכנסת זאב, הצעה אחרת?

נסים זאב: כן.

יצחק אהרונוביץ': בבקשה.

נסים זאב: אדוני היושב בראש, כבוד השר, כפי שאמר השר, שמעבר לעניין השבת וקדושת השבת שחשובה לעם ישראל, לעם היהודי, יש כאן רבים שרואים את עצמם נפגעים מכך שהעסקים שלהם סגורים בשבת והעסקים הגדולים והקניונים פתוחים לרווחה.

נסים זאב: לכן יש כאן גם עניין עסקי מעבר לעניין של השבת, שגם אנשים שאינם שומרי שבת, אכפת להם מהעניין, שכולם יהיה להם אותו מעמד, אותו סטטוס.

נסים זאב: דבר נוסף אני רוצה ממך, כבוד השר, קיבלתי תלונות רבות על כך שבשירות הציבורי עדיין מאלצים אנשים לעבוד בשבת, וזה מעבר לעניין של סגירת חנויות שעל-פי חוק.

נסים זאב: צריכים למגר את התופעה בכל הכוח, כי במגזר הציבורי אי-אפשר להעלים עין ולומר: זה לא שייך לנו.

נסים זאב: במגזר הפרטי, אולי אין לך ברירה, אבל החוק בכל זאת - אפשר לאכוף אותו.

נסים זאב: אבל כשמדובר בבתי-חולים או במקומות ציבוריים, מחובתנו למגר את התופעה הזאת.

יצחק אהרונוביץ': תודה לחבר הכנסת זאב.

יצחק אהרונוביץ': אנחנו ניגשים להצבעה, רבותי.

יצחק אהרונוביץ': כל מי שבעד זה בעד ועדת הכלכלה; מי שנגד, נגד.

יצחק אהרונוביץ': אני מפעיל את השעון, בבקשה.

יצחק אהרונוביץ': הצבעה מס' 24 בעד ההצעה להעביר את הנושא לוועדה - 10 בעד ההצעה שלא לכלול את הנושא בסדר-היום - אין נמנעים - אין ההצעה להעביר את הנושא לוועדת הכלכלה נתקבלה.

יצחק אהרונוביץ': בעד - 10, נגד - אין, נמנעים – אין.

יצחק אהרונוביץ': ההצעה עברה לוועדת הכלכלה.

יצחק אהרונוביץ': ["דברי הכנסת", חוב' י"ב, עמ' 2007.

יצחק אהרונוביץ': ]

יצחק אהרונוביץ': חברי הכנסת, אנחנו עוברים לנושא הבא בסדר-היום: הצעות סיעות הליכוד, האיחוד הלאומי - מפד"ל, מרצ, חד"ש ובל"ד שלא להחיל דין רציפות על הצעות החוק הבאות:

יצחק אהרונוביץ': הצעת חוק עבודת נשים (תיקון מס' 37), התשס"ה-2005; הצעת חוק חופשה שנתית (תיקון מס' 10), התשס"ה-2005; הצעת חוק הגבלת הפרסומת והשיווק של מוצרי טבק (תיקון מס' 4), התשס"ה-2005; הצעת חוק לתיקון פקודת בריאות העם (מס' 18) (העסקת אדם במקצוע בריאות במוסד רפואי), התשס"ה-2005; הצעת חוק לתיקון פקודת הרופאים (מס' 8) (הסדרת העיסוק כפודיאטר מורשה או כפודיאטר מנתח), התשס"ה-2005; הצעת חוק השתלת איברים, התשס"ד-2003; הצעת חוק שירותי אמבולנס, התשס"ה-2005.

יצחק אהרונוביץ': חבר הכנסת גדעון סער, בבקשה.

גדעון סער: אדוני היושב-ראש, בפתח דברי אני רוצה להציע הצעה.

גדעון סער: היתה לי שיחה עם נציג סיעת חד"ש, חבר הכנסת דב חנין, אבל יש כאן עוד כמה סיעות שהציעו את ההתנגדות להחלת דין רציפות מטעמים פרלמנטריים ולאו דווקא מטעמים של התנגדות להצעות החוק לגופן.

גדעון סער: על כן, אני מציע דבר שאנחנו עושים לעתים, אבל נקודת המוצא, אדוני היושב-ראש, תמיד הפוכה, דהיינו שהדיון הוא בכל פריט לחוד.

גדעון סער: כאשר יש הסכמה דיונית ולנוכח העובדה שאני מניח שבסופו של דבר נוותר על התנגדות סיעות האופוזיציה, אני מציע לקיים דיון משולב בכל שבעת הסעיפים וכל סיעה תוכל להתייחס אליהם במאוחד, אם זה מקובל על חברי בסיעות האחרות.

אריה אלדד: אם אפשר להחריג את ד' - ההצעה לתיקון פקודת בריאות העם.

גדעון סער: בסדר גמור.

גדעון סער: אני מציע שנקיים דיון משולב בשש ההצעות ונחריג את ההצעה הזאת.

יצחק אהרונוביץ': יש מתנגדים?

יצחק אהרונוביץ': יש הצעות אחרות מהצעתו של חבר הכנסת סער?

יצחק אהרונוביץ': מקובל על כולם שעל סעיף ד' נקיים דיון בנפרד?

ראובן ריבלין: זה מקובל גם על יושב-ראש הקואליציה.

גדעון סער: אדוני, מאחר שברגע זה אני מתייחס לשש ההצעות שנתמוך בהחלת דין הרציפות עליהן, ונשמור לעצמנו רק את הזכות להשתכנע מדבריו של חבר הכנסת אלדד לגבי הצעה אחת, אני מבקש לייחד את דברי למלחמה בגבול הצפון.

גדעון סער: חזרתי עכשיו מחיפה, שם ביקרנו, חברי סיעת הליכוד.

גדעון סער: ביקרנו בעיריית חיפה, באותו אתר שראינו כולנו ביום שני את הפגיעה בו.

גדעון סער: ביקרנו גם בבית-החולים "רמב"ם" והתרשמנו מאוד מההיערכות הטובה ומהטיפול הטוב.

גדעון סער: נפגשנו עם הפצועים, ואנחנו מאחלים להם, כמובן, החלמה מהירה.

גדעון סער: אפילו היינו שם בזמן אזעקה שהיתה במקום אחר בצפון; ונגרמו שם פגיעות בנפש.

גדעון סער: בהזדמנות זו אני רוצה לומר כמה מלים על החשיבות שבמיצוי המבצע הזה.

גדעון סער: אנחנו חייבים להבין שמיליון איש היום – אנחנו לא יודעים איך הדברים יתפתחו – נמצאים תחת איום.

גדעון סער: הכלכלה בכל אזור הצפון משותקת בשל המצב, עסקים לא עובדים, הרבה מאוד אנשים נפגעים.

גדעון סער: דנו בשאלה איך אפשר לעזור על מנת למנוע התמוטטות של עסקים קטנים לנוכח המצב הזה.

גדעון סער: בשום פנים ואופן איננו יכולים לקבל מצב שבו המבצע הזה יסתיים ובידי ה"חיזבאללה" תישמר האופציה ויישמרו היכולות באמצעות סוגים כאלה ואחרים של רקטות וטילים, להחליט שבנקודת זמן אחרת בעתיד הם יחזירו את האיום על תושבי הצפון.

גדעון סער: זו חייבת להיות המטרה, ברורה, חדה ובלתי ניתנת לפרשנות, משום שכל הליכה בדרך אחרת תהיה הישג ל"חיזבאללה".

גדעון סער: ברגע זה זאת צריכה להיות המטרה שלנו, והמטרה של ה"חיזבאללה" הפוכה.

גדעון סער: ה"חיזבאללה" ברגע זה מעוניין בהפסקת אש, היא תשרת אותו, היא תשמר את היכולת שלו כלפי העתיד.

גדעון סער: אני יודע שלא פשוט לומר ואולי גם לא פופולרי לומר – קשה לי מאוד לחשוב על דרך אשר בה נוכל להשיג את היעד הזה ללא מרכיב קרקעי, ללא מרכיב של פעולה קרקעית במבצע שלנו.

גדעון סער: נכון, זה כרוך בסיכונים שכל אחד מבין, אבל הדבר המסוכן ביותר הוא סיום המבצע בלי שניטרלנו ופירקנו את היכולת של ה"חיזבאללה" לאיים, אני אפילו לא אומר על תושבי הצפון, מכיוון שאנחנו יודעים שזה מעבר לתושבי הצפון.

גדעון סער: אנחנו אומרים את הדברים האלה, העם מאוחד, גם ראינו היום באחד העיתונים את תוצאות אחד הסקרים, וזה נותן לנו אינדיקציה.

גדעון סער: אבל אסור לבזבז.

גדעון סער: זו שעה קשה, זו שעה כואבת, אבל זו גם שעת כושר אם ההנהגה המדינית תדע לנצל אותה כדי לשנות מיסודו את המצב האסטרטגי בגבולנו הצפוני.

קולט אביטל: תודה רבה.

קולט אביטל: חבר הכנסת רובי ריבלין, בבקשה.

ראובן ריבלין: הוא ייצג את הליכוד.

קולט אביטל: חבר הכנסת דב חנין, בבקשה.

קולט אביטל: אחריו - חבר הכנסת אריה אלדד.

דב חנין: גברתי היושבת-ראש, כנסת נכבדה, בחוקים שאנחנו מתבקשים להחיל עליהם דין רציפות הושקעה עבודה רבה והם בהחלט חוקים ראויים.

דב חנין: חוק עבודת נשים מרחיב את ההגנה על חופשת הלידה ומחדד כמה מההוראות שצריך היה לחדד בהתייחסות לחופשת הלידה.

דב חנין: חוק הגבלת הפרסומת והשיווק של מוצרי הטבק הוא חוק חשוב, כי מוצרי טבק גורמים נזקים בריאותיים וצריך להגן על הציבור מפני הפרסומת הזאת.

דב חנין: חוק השתלת איברים הוא חוק שהושקעה בו עבודה רבה וגם הוא מסדיר תחום שראוי להסדיר אותו בחוק, נושא נטילת האיברים, הקצאתם והשתלתם, נושא כאוב וקשה.

דב חנין: החוק הזה ראוי מאוד גם מבחינה נוספת, שהוא מטיל הגבלות ואיסורים על סחר באיברים.

דב חנין: זה דבר שמהווה סכנה גדולה מבחינה חברתית ומבחינת ערכית.

דב חנין: חוק שירותי האמבולנס גם הוא חוק ראוי וחשוב - הסדרה של שירותי האמבולנס הפרטיים, תחום שהיום פרוץ לחלוטין וצריך גם אותו להסדיר בחוק.

דב חנין: לכן, החוקים האלה הם חוקים ראויים וחשוב להמשיך את העבודה בהם על בסיס רציפות - בהמשך למה שנעשה קודם לכן.

דב חנין: את ההערות שיש לנו על פרטי החוקים האלה נעיר בהמשך הדרך בדיונים במסגרת הוועדה.

דב חנין: אחד החוקים שעומדים בפנינו הוא חוק חופשה שנתית, חוק ראוי כשלעצמו, שמנתק את היכולת של השר הרלוונטי, שר התמ"ת, לדחות את מועד החופשה השנתית מעת הכרזת מצב החירום במדינה.

דב חנין: החוק הזה ראוי כשלעצמו, והוא חלק מהמהלך של שחרור החקיקה ממצב החירום, אבל לא מספיק לשחרר את החקיקה ממצב החירום, צריך גם לשחרר את המציאות שלנו ממצב החירום.

דב חנין: זה הנושא שאני רוצה להקדיש לו כמה מלים בהזדמנות זו.

דב חנין: כדי לצאת ממצב חירום אנחנו צריכים מעשה מדיני.

דב חנין: כדי לצאת מהסחרחרת של עימות צבאי הולך ומחריף אנחנו חייבים יוזמה מדינית; יוזמה מדינית אמיתית, לא יוזמה מדינית לפרוטוקול, יוזמה מדינית אמיתית של הידברות, קודם כול עם העם הפלסטיני והנהגתו, ובהמשך הדרך גם עם העמים הערביים השכנים ועם מדינות ערב השכנות.

דב חנין: אני אומר את הדברים ביום קשה.

דב חנין: יום שיש בו שוב, לצערנו, פגיעות בנפש; יום שיש בו שוב, לצערנו, פגיעות באוכלוסייה אזרחית, גם בישראל וגם בלבנון, ויום שאין בו, לצערי הגדול, מספיק תנופה מדינית של שינוי, הפסקת אש ויציאה מהסחרחרת המיותרת הזאת של המלחמה בלבנון.

דב חנין: לכן המשפט האחרון שלי בדיון הזה הוא, שלא פחות חשוב מביטול מצב החירום בחוקים הוא ביטול מצב החירום במציאות.

דב חנין: זה בידינו, אנחנו יכולים להתקדם לשם.

קולט אביטל: תודה רבה.

קולט אביטל: חבר הכנסת אריה אלדד, בבקשה.

אריה אלדד: גברתי היושבת-ראש, אדוני השר, חברי חברי הכנסת, לגבי שש הבקשות האלה, להחיל דין רציפות, אצטרף לדבריו של חבר הכנסת סער ונתמוך בבקשה להחיל דין רציפות, כלומר לא נתנגד לבקשה הזאת.

אריה אלדד: אני ארצה לומר כמה דברים על פקודת הרופאים אחר כך, בהקשר אחר.

אריה אלדד: אני מבקש להוסיף את דברי לנושא המרכזי שאנחנו חיים ועוסקים בו בימים אלה במדינת ישראל.

אריה אלדד: התמיכה במהלכי הלחימה של הממשלה היא באמת תמיכה – אם לא של 100% הציבור בישראל, ודאי של הרוב המוחלט שלו.

אריה אלדד: במה הדברים אמורים?

אריה אלדד: כל עוד באמת נלחמים ב"חיזבאללה", כל עוד מכים בהם.

אריה אלדד: אבל אין תמיכה מלאה בממשלה, משום שהממשלה לא עושה כל מה שצריך, וגם לא כל מה שהיא עושה הוא מספיק טוב.

אריה אלדד: לגבי הדרום, למשל.

אריה אלדד: כמעט שכחנו שבדרום "חמאס" מנהל פעולות לחימה בהיקף כמו קודם, ונראה שפעולות צה"ל בגזרת רצועת-עזה אינן אפקטיביות לחלוטין, משום שאת ה"קסאמים" ממשיכים לירות, ורק הכמות הגדולה יותר והקורבנות והנזקים העצומים בצפון כאילו השכיחו מלבנו את מה שקורה בדרום.

אריה אלדד: אבל הבעיה שם לא נפתרה.

מגלי והבה: חבר הכנסת אלדד, אם נסתכל, מדי פעם מתקיימת פעילות.

מגלי והבה: הייתי מצפה ממך עכשיו לחזק את תושבי הצפון.

קולט אביטל: אתה מבזבז את זמנו.

קולט אביטל: אין לך רשות דיבור.

קולט אביטל: תגיד לו את זה אחר כך.

אריה אלדד: אני מחזק את תושבי הצפון, ומבקש שלא ישכחו את תושבי הדרום, כי התפוצצות "קטיושה" בנהרייה לא פותרת את בעיית ה"קסאם" שמתפוצץ בשדרות, ועל ממשלת ישראל לפתור את בעיית ה"קסאם" שמתפוצץ בשדרות בדיוק כמו שהיא מנסה, נאבקת, נלחמת ב"חיזבאללה" מצפון.

אריה אלדד: לכן, נדמה לי שלא תהיה ברירה, ואם לא רוצים להגיע למצב שהגענו אליו בהזנחה פושעת בלבנון, בהתעלמות, בהדחקה של מה שקרה עם "חיזבאללה", אם אנחנו לא רוצים להגיע בדיוק לאותו מצב גם ברצועת-עזה, היום צריכים לפתור את הבעיה ברצועת-עזה, כדי שלא יבואו בעוד חמש שנים ויגידו לנו: איך הגענו למצב הזה?

אריה אלדד: גם התקשורת העלימה עין, גם הממשלות לא עשו דבר, גם המדינאים לא הסבו את תשומת לבנו – אז אנחנו מסבים את תשומת לבה של הממשלה, שאיש לא יבוא בעוד שנה, שנתיים או חמש שנים ויאמר: למה לא אמרתם?

אריה אלדד: אמרנו.

אריה אלדד: היום צריך להיכנס לרצועת-עזה, כדי שרצועת-עזה לא תגיע למה שלבנון הגיעה, כי שם באמת קשה.

קולט אביטל: תודה רבה.

קולט אביטל: האם לממשלה יש התייחסות, אדוני שר האוצר?

קולט אביטל: האם הממשלה רוצה להגיב על ההסתייגויות?

אברהם הירשזון: לא.

גדעון סער: אנחנו מסירים אותן, פרט לסעיף ד'.

קולט אביטל: אם כך אין צורך להצביע.

גדעון סער: צריך להצביע.

קולט אביטל: אנחנו עוברים להצבעה על החלת דין רציפות על הצעות החוק, כל אחת לחוד.

קולט אביטל: אנחנו עוברים להצביע על הצעת חוק עבודת נשים (תיקון מס' 37), התשס"ה-2005.

קולט אביטל: אנחנו מצביעים על החלת דין רציפות על הצעת החוק, להעביר אותה לוועדת העבודה והרווחה לשם הכנה לקריאה שנייה ולקריאה שלישית.

קולט אביטל: נא להצביע.

קולט אביטל: הצבעה מס' 25 בעד הודעת הממשלה – 14 נגד – אין נמנעים – אין הודעת הממשלה על רצונה להחיל דין רציפות על הצעת חוק עבודת נשים (תיקון מס' 37), התשס"ה-2005, נתקבלה.

קולט אביטל: 14 בעד, בתוספת קולו של חבר הכנסת גפני - 15 בעד, אין מתנגדים, אין נמנעים.

קולט אביטל: אני קובעת שהודעת הממשלה על רצונה להחיל דין רציפות על הצעת חוק עבודת נשים (תיקון מס' 37), התשס"ה-2006, התקבלה, והיא תעבור לוועדת העבודה, הרווחה והבריאות לשם הכנתה לקריאה שנייה ולקריאה שלישית.

קולט אביטל: אנחנו עוברים להצבעה על החלת דין רציפות על הצעת חוק חופשה שנתית (תיקון מס' 10), התשס"ה-2005.

קולט אביטל: גם הצעת החוק הזאת תעבור לוועדת העבודה, הרווחה והבריאות.

קולט אביטל: נא להצביע.

קולט אביטל: הצבעה מס' 26 בעד הודעת הממשלה – 16 נגד – אין נמנעים – אין הודעת הממשלה על רצונה להחיל דין רציפות על הצעת חוק חופשה שנתית (תיקון מס' 10), התשס"ה-2005, נתקבלה.

קולט אביטל: 16 בעד, אין מתנגדים, אין נמנעים.

קולט אביטל: הצעת החוק תעבור לוועדת העבודה, הרווחה והבריאות לשם הכנתה לקריאה שנייה ולקריאה שלישית.

יצחק אהרונוביץ': אני מבקש להוסיף את קולי.

קולט אביטל: אנחנו עוברים להצביע על החלת דין רציפות על הצעת חוק הגבלת הפרסומת והשיווק של מוצרי טבק (תיקון מס' 4), התשס"ה-2005.

קולט אביטל: הצבעה מס' 27 בעד הודעת הממשלה – 17 נגד – אין נמנעים – אין הודעת הממשלה על רצונה להחיל דין רציפות על הצעת חוק הגבלת הפרסומת והשיווק של מוצרי טבק (תיקון מס' 4), התשס"ה-2005, נתקבלה.

קולט אביטל: 17 בעד, אין מתנגדים, אין נמנעים.

קולט אביטל: הצעת החוק תעבור לוועדת העבודה, הרווחה והבריאות להכנתה לקריאה שנייה ולקריאה שלישית.

קולט אביטל: אנחנו עוברים להצבעה על החלת דין רציפות על הצעת חוק לתיקון פקודת הרופאים (מס' 8) (הסדרת העיסוק כפודיאטר מורשה או כפודיאטר מנתח), התשס"ה-2005.

קולט אביטל: הצבעה מס' 28 בעד הודעת הממשלה – 17 נגד – אין נמנעים – אין הודעת הממשלה על רצונה להחיל דין רציפות על הצעת חוק לתיקון פקודת הרופאים (מס' 8) (הסדרת העיסוק כפודיאטר מורשה או כפודיאטר מנתח), התשס"ה-2005, נתקבלה.

קולט אביטל: 17 בעד, אין מתנגדים, אין נמנעים.

קולט אביטל: אני קובעת שעל הצעת החוק יחול דין רציפות והיא תעבור להכנה לקריאה שנייה ולקריאה שלישית בוועדת העבודה, הרווחה והבריאות.

קולט אביטל: אנחנו עוברים עכשיו להצעת חוק לתיקון פקודת בריאות העם (מס' 18) (העסקת אדם במקצוע בריאות במוסד רפואי).

קולט אביטל: חבר הכנסת ריבלין, אתה רוצה להסתייג?

ראובן ריבלין: - - -

גדעון סער: אנחנו נחליט אם נדבר אחרי אלדד.

ראובן ריבלין: אנחנו פתוחים לשכנוע.

קולט אביטל: חבר הכנסת אלדד, בבקשה.

אריה אלדד: גברתי היושבת-ראש, אדוני השר, חברי חברי הכנסת, זה נראה משהו פשוט – זה משהו מסובך.

אריה אלדד: משרד הבריאות תקוע בעניין הזה 15 שנה, מאז התחילו לנסות למסד את ההתייחסות החוקית למקצועות הפארה-רפואיים.

אריה אלדד: אז בהתחלה זה היה כמה מקצועות שהיה ברור לגמרי, ואיש לא חלק על הצורך במיסוד שלהם - ריפוי בעיסוק, פיזיותרפיה, דיאטניות קליניות, מרפאות בדיבור.

אריה אלדד: לאט-לאט נוספו מקצועות יותר בעייתיים של בעלי מקצוע שתבעו הכרה באותה מידה - שיאצו והילינג, וכל מיני דברים שלא כל כך מוגדרים בתחום הרפואה הקונבנציונלית, אבל תבעו את הכרתם.

אריה אלדד: משרד הבריאות הגיע למסקנה שהכי פשוט זה לא לעשות.

אריה אלדד: כלומר, לא למסד, ולא לקבוע מסמרות, ואיכשהו זה יתנהל.

אריה אלדד: אבל הלחצים הלכו וגברו משום שהשוק נעשה פרוץ, ונדרש פיקוח של משרד הבריאות.

אריה אלדד: משום שאנשים, חלקם טובים וישרים ומתכוונים לטוב ומתכוונים לרפא, וחלקם שרלטנים, נכנסו לשוק הזה, וכל אחד הכתיר את עצמו באיזה תואר.

אריה אלדד: משרד הבריאות חשב שבהעדר חוק הוא לא יכול לפקח, אז הוא לא פיקח.

אריה אלדד: אבל בגלל הלחץ ההולך וגובר של המקצועות הפארה-קליניים השונים כתב משרד הבריאות במשך שלוש השנים האחרונות, לדעתי, טיוטת חוק בהיקף של כ-30 עמודים.

אריה אלדד: הטיוטה היתה כמעט מוכנה, אבל משרד הבריאות נמנע מלהגיש אותה, משום שהוגש בג"ץ נגד הנוהג הקיים להעניק תעודות הכרה מטעם משרד הבריאות להכרה במקצוע.

אריה אלדד: בג"ץ קבע לפני כשנה שמשרד הבריאות חייב לעגן בחוק את הסדר המקצועות הפארה-רפואיים, ואם לא, אסור יהיה לו לתת תעודות הכרה במקצוע.

אריה אלדד: משרד הבריאות, בחוזר מנכ"ל, אכן חדל להעניק תעודות הכרה במקצועות, והיום לצורך העניין, כל אחד מבעלי המקצועות הפארה-רפואיים הללו הוא מי שהוא חושב שהוא אחד מהם.

אריה אלדד: אין יותר תעודות כאלה.

אריה אלדד: המצב נהיה סבוך יותר.

אריה אלדד: לכן, במקום להשלים את תהליך החקיקה הטוב והנכון של טיוטת החוק שכתב משרד הבריאות במשך שלוש שנים, הוא נחלץ לפעולה מהירה, לקח פלטפורמה חוקית בלתי ראויה ובלתי מתאימה, שהיא פקודת הרופאים, וזאת מונחת היום לפנינו, כדי לבקש להחיל עליה דין רציפות.

אריה אלדד: התהליך אינו ראוי; החוק והפלטפורמה החוקית אינם ראויים.

אריה אלדד: מטעם גורמים במשרד הבריאות נתנו בידי את טיוטת החוק שלהם וביקשו ממני להגיש אותה כהצעת חוק פרטית, כדי שהממשלה תצטרך לעבוד על טיוטת החוק שהיא עבדה עליה; להשלים אותה ולהגיש הצעת חוק מתוקנת, ולא לקחת טרמפ על הצעת חוק שהיא הפלטפורמה הבלתי-ראויה.

אריה אלדד: לכן אני מבקש שלא להחיל את דין הרציפות על הסעיף הזה.

אריה אלדד: אתם מבינים שלא מדובר פה בעמדה אופוזיציונית, ככזאת, אלא התייחסות עניינית לפקודה הזאת.

אריה אלדד: לכל שאר הסעיפים שעלו לפנינו היום הצטרפנו ונתנו את תמיכתנו, אף שאנחנו אופוזיציה.

אריה אלדד: בעניין הזה אני מבקש התייחסות עניינית.

אריה אלדד: תודה רבה.

קולט אביטל: תודה רבה.

קולט אביטל: חבר הכנסת ג'מאל זחאלקה.

קולט אביטל: אחריו - חבר הכנסת ראובן ריבלין.

ג'מאל זחאלקה: - - -

קולט אביטל: אתה מוותר.

קולט אביטל: בבקשה, חבר הכנסת ריבלין.

ראובן ריבלין: גברתי היושבת-ראש, חברותי וחברי חברי הכנסת, מדובר בהצעת חוק ממשלתית.

ראובן ריבלין: חברי הכנסת באים לכאן על מנת לדאוג לאינטרס של הציבור כולו, בדרך כלל מתייחסים לכל חוק בהתאם לתוכנו.

ראובן ריבלין: אני מוכרח לומר, שאין זה מתפקידה של האופוזיציה למלא את תפקיד הקואליציה ולתמוך בכל הצעת חוק ממשלתית, וראוי שהקואליציה תימצא על מנת לתמוך בעבודתה של הממשלה, ולא תסמוך על האופוזיציה בכל עת ובכל רגע על-ידי כך שתפטור את עצמה מהחובה לקיים גם את המטלה הפרלמנטרית.

ראובן ריבלין: מה עוד שאני מוכרח לומר, ששמעתי את דבריו של ידידי המלומד ואיש האשכולות, חבר הכנסת אלדד, אשר עורר ספק בלבי אם יש לתמוך בחוק זה או אם יש צורך להחזירו לממשלה על מנת שתשקול פעם נוספת.

ראובן ריבלין: לכן אנחנו נתמוך בהסתייגותו של חבר הכנסת אלדד ונצביע נגד הצעת החוק של הממשלה.

קולט אביטל: זאת אומרת, נגד החלת דין הרציפות.

ראובן ריבלין: אנחנו בעד ההתנגדות.

קולט אביטל: האם הממשלה רוצה להשיב?

נסים זאב: הממשלה, אין מי שישיב.

קולט אביטל: האם הממשלה רוצה להשיב בקשר להסתייגות?

קולט אביטל: יושב-ראש הוועדה?

קולט אביטל: יושב-ראש הקואליציה?

קולט אביטל: השר?

קולט אביטל: לא.

קולט אביטל: אם כך, אנחנו עוברים להצבעה.

קולט אביטל: אנחנו מצביעים: בעד זה בעד ההסרה; נגד זה נגד ההסרה.

קולט אביטל: זאת אומרת, בעד - אנחנו מצביעים בעד ההתנגדות להחיל את דין הרציפות.

קולט אביטל: מי שמצביע בעד מצביע בעד האופוזיציה, דהיינו – נגד החלת הרציפות.

קולט אביטל: נא להצביע.

קולט אביטל: בבקשה.

קולט אביטל: הצבעה מס' 29 בעד הודעת הממשלה – 12 נגד – 7 נמנעים – 1 הודעת הממשלה על רצונה להחיל דין רציפות על הצעת חוק לתיקון פקודת בריאות העם (תיקון מס' 18) (העסקת אדם במקצוע בריאות במוסד רפואי), התשס"ה-2005, נתקבלה.

קולט אביטל: ובכן, בעד- 7, נגד- 12.

קולט אביטל: אני קובעת שההצעה של האופוזיציה נפלה, ואנחנו נחיל על על הצעת החוק את דין הרציפות, והחוק יעבור להכנה לקריאה שנייה ושלישית לוועדת העבודה והרווחה.

קולט אביטל: אנחנו עוברים להצבעה על הצעת חוק השתלת איברים, התשס"ד-2003 - החלת דין הרציפות על הצעת החוק הזאת.

קולט אביטל: נא להצביע, אם להעביר אותה להכנה לקריאה שנייה ושלישית לוועדת העבודה והרווחה.

קולט אביטל: נא להצביע.

ראובן ריבלין: זה קריאה ראשונה או דין רציפות?

קולט אביטל: דין רציפות.

קולט אביטל: הצבעה מס' 30 בעד הודעת הממשלה - 16 נגד - אין נמנעים - אין הודעת הממשלה על רצונה להחיל דין רציפות על הצעת חוק השתלת איברים, התשס"ד-2003, נתקבלה.

קולט אביטל: בעד- 16, אין מתנגדים, אין נמנעים.

קולט אביטל: אני קובעת שהוחל דין רציפות על הצעת החוק, והיא עוברת להכנה לקריאה שנייה ושלישית לוועדת העבודה והרווחה.

קולט אביטל: אנחנו עוברים להצביע עכשיו על החלת דין רציפות על הצעת חוק שירותי אמבולנס, התשס"ה-2005, כדי להכינה לקריאה שנייה ושלישית בוועדת העבודה והרווחה.

קולט אביטל: נא להצביע.

קולט אביטל: הצבעה מס' 31 בעד הודעת הממשלה – 16 נגד – אין נמנעים – אין הודעת הממשלה על רצונה להחיל דין רציפות על הצעת חוק שירותי אמבולנס, התשס"ה-2005, נתקבלה.

קולט אביטל: ובכן, בעד - 16, אין מתנגדים, אין נמנעים.

קולט אביטל: אני קובעת שהוחל דין הרציפות על הצעת החוק הזו.

קולט אביטל: היא עוברת לוועדה המוסמכת, ועדת העבודה, הרווחה והבריאות.

קולט אביטל: תם סדר-היום, הישיבה הבאה תתקיים מחר, יום רביעי, כ"ג בתמוז התשס"ו, 19 ביולי 2006.

קולט אביטל: ישיבה זו נעולה.

קולט אביטל: תודה.